**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 11 Μαΐου 2021, ημέρα Τρίτη και ώρα 18.25΄, στην Αίθουσα **Συνεδριάσεων της Ολομέλειας της Βουλής,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης: «Ενημέρωση από τον Υπουργό Εθνικής Άμυνας, κ. Νικόλαο Παναγιωτόπουλο, επί θεμάτων της εγχώριας Αμυντικής Βιομηχανίας».

 Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Αλκιβιάδης Στεφανής, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Καππάτος Παναγής, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Κωνσταντίνος Τζαβάρας Σενετάκης Μάξιμος, Στυλιανίδης Ευριπίδης, Δούνια Παναγιώτα, Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Αρβανιτίδης Γεώργιος, Κατσώτης Χρήστος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι ,καλησπέρα. Χρόνια πολλά, καταρχήν, Χριστός Ανέστη, να είμαστε όλοι γεροί. Ξαναβρισκόμαστε και βρισκόμαστε στην αίθουσα της Ολομέλειας για τη συνεδρίαση της Επιτροπής μας, της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής με θέμα «Ενημέρωση από τον Υπουργό Εθνικής Άμυνας, κύριο Νίκο Παναγιωτόπουλο, για ζητήματα της Αμυντικής Βιομηχανίας». Ήταν ένα θέμα στο οποίο πολλές φορές αναφερθήκαμε σε συζητήσεις μέσα στην Επιτροπή και παρόντος του Υπουργού. Ο Υπουργός είχε πει «Να το ρυθμίσουμε και να το βάλουμε, να το προγραμματίσουμε». Ήρθε, λοιπόν, η ώρα να κάνουμε αυτή τη συζήτηση.

Θα σας πω ότι έχουν κληθεί επίσης, ακριβώς, γιατί η συζήτηση είναι τέτοια που το απαιτεί, ο Πρόεδρος και ο Διευθύνων Σύμβουλος του Διοικητικού Συμβουλίου της Ελληνικής Αεροπορικής Βιομηχανίας (Ε.Α.Β.), ο κ. Ιωάννης Κούτρας και ο κ. Δημήτριος Παπακώστας και βρίσκονται εδώ. Ο Πρόεδρος και ο Διευθύνων Σύμβουλος των «Ελληνικών Αμυντικών Συστημάτων», ο κ. Αθανάσιος Τσιόλκας και ο κ. Νικόλαος Κωστόπουλος. Ο Πρόεδρος του Διοικητικού Συμβουλίου του Συνδέσμου Ελλήνων Κατασκευαστών Αμυντικού Υλικού (Σ.Ε.Κ.Π.Υ.), κ. Αναστάσιος Ροζολής και ο κ. Ευάγγελος Βερονικιάτης με τον κ. Νικόλαο Παπάτσα, αντίστοιχα Πρόεδρος και Αντιπρόεδρος της Ένωσης Ελληνικών Εταιρειών Αεροδιαστημικής και Άμυνας (Ε ΕΛ.Ε.Α.Α.).

Τώρα, στο σημείο αυτό, κυρίες κύριοι συνάδελφοι, η πρόταση του Προεδρείου είναι να γίνει κεκλεισμένων των θυρών η συνεδρίαση, διότι τα θέματα της Αμυντικής Βιομηχανίας είναι θέματα ευαίσθητα, ενδεχομένως να θιγούν ζητήματα τα οποία, δεν πρέπει να γίνουν γνωστά ευρύτερα και για το λόγο αυτό, η πρόταση είναι να κάνουμε τη συζήτηση κεκλεισμένων των θυρών. Υπάρχει κάποια άλλη πρόταση;

Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, ευχαριστώ πολύ. Χρόνια πολλά και σε εσάς και σε όλους. Νομίζω ότι μας «αιφνιδιάζετε». Το αίτημα για να γίνει αυτή η συζήτηση, για την Αμυντική Βιομηχανία και από την δική μας πλευρά, από την Κοινοβουλευτική Ομάδα του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, αλλά και από όλα τα κόμματα της Αντιπολίτευσης έχει διατυπωθεί πάρα πολλές φορές, συστηματικά σε όλες τις Επιτροπές και στην Ολομέλεια. Έχει γίνει αποδεκτό από τον κύριο Υπουργό κατά καιρούς και υποτίθεται ότι θα προετοιμαζόταν μια συστηματική συζήτηση επί τη βάσει μιας εισηγήσεως της Κυβέρνησης. Αναφορικά με τις προοπτικές, τα δεδομένα, την αναπτυξιακή πορεία της Αμυντικής Βιομηχανίας, τη σύνδεσή της με τις ανάγκες της άμυνας και όλα αυτά. Και ερχόμαστε τώρα, χωρίς κανένα εισηγητικό κείμενο, με μία άλλη σύνθεση, δεν υποτιμώ ότι είναι πάντα χρήσιμη η γνώμη και οι γνώσεις και η πληροφόρηση που μπορούν να δώσουν στο Ελληνικό Κοινοβούλιο και στην Επιτροπή μας οι κύριοι – κυρία δεν νομίζω ότι υπάρχει - που έχουν αναλάβει την ευθύνη διοίκησης επιχειρήσεων ή και που συμμετέχουν από τη μεριά της ιδιωτικής επιχειρηματικότητας στην Αμυντική Βιομηχανία. Όλα αυτά έχουν συμβεί και στο παρελθόν.

 Σε καμία περίπτωση όμως, αυτό δεν μπορεί να είναι η υλοποίηση της επί σειρά μηνών, ήδη δύο ετών, αλλά και παλαιότερα και στην διάρκεια της δικής μας διακυβέρνησης, έχει τεθεί για να γίνει μια τόσο σοβαρή συζήτηση επιτακτικά αναγκαία, για την αμυντική βιομηχανία στο ελληνικό κοινοβούλιο. Έχουν γίνει, αλλά αποσπασματικές.

Ξαφνικά βρισκόμαστε σε ένα σχεδιασμό, που νομίζω ότι ποτέ δεν προαναγγέλθηκε, κανείς δεν τον ζήτησε, πουθενά δεν είχαμε τέτοιου είδους στοχεύσεις, γιατί δεν είναι η ανάγκη αυτό και μάλιστα, μια συζήτηση για ένα θέμα - και τελειώνω με αυτόν, κύριε πρόεδρε - όπου απασχολεί την ελληνική κοινωνία. Όχι μόνο τις Ένοπλες Δυνάμεις και τα εμπλεκόμενα Υπουργεία, όχι μόνο τους βουλευτές, αλλά κυριολεκτικά ολόκληρη την ελληνική κοινωνία, πέραν των εργαζομένων στους τομείς και τους κλάδους αυτούς, πέραν όλων των άλλων ζητημάτων που απασχολούν την πανεπιστημιακή κοινότητα, που απασχολεί το μέλλον της παραγωγικής ανασυγκρότησης της χώρας, απασχολεί πάρα πολλά ζητήματα και πρωτίστως, βέβαια, τη σύνδεση της Αμυντικής Βιομηχανίας με τις ανάγκες της άμυνας τώρα και μακροπρόθεσμα.

Με αυτήν την έννοια, δεν νομίζω ότι μια συζήτηση για την αναπτυξιακή προοπτική της Αμυντικής Βιομηχανίας στη χώρα, μπορεί να είναι απόρρητη και χωρίς δημοσιότητα. Αντιθέτως. Δεν έχουμε να κρύψουμε τίποτα στο κάτω κάτω. Οι εταιρείες που λειτουργούν, λειτουργούν με τους κανόνες της δραστηριότητας. Έχουμε όλες και όλοι την ευθύνη αν υπάρχει κάτι τι να δούμε εξειδικευμένα πώς θα το αντιμετωπίσουμε και πού χρειάζεται να κρατήσουμε μια υπευθυνότητα, που όλη την έχουμε δείξει κατ’ επανάληψη, όλα τα κόμματα. Αντίθετα η ελληνική κοινωνία, πρέπει να ενημερωθεί. Βεβαίως, δεν είναι καλά προετοιμασμένη η σημερινή συνεδρίαση. Σε καμία περίπτωση, λοιπόν, δεν νοείται αυτό να γίνει εν κρυπτώ. Ανοιχτά. Την περιμένει η ελληνική κοινωνία αυτήν την συζήτηση και την οφείλει το Κοινοβούλιο και η Κυβέρνηση.

Με αυτήν την έννοια, διαφωνούμε στην επιλογή που έχει γίνει και προτείνουμε - έστω και στο παραπέντε - να έχει γίνει ανοικτή η συζήτηση. Σας ευχαριστώ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κύριος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ερχόμαστε σε μια συζήτηση, που δεν υπάρχει τίποτα από πλευράς κυβέρνησης. Ούτε έστω σημεία ενημερωτικά και ούτε γνωρίζαμε, μάλλον - δεν υποτιμάω, ίσα ίσα - ότι θα παρευρίσκονται από την ΕΑΒ, τα ΕΑΣ και από τον ιδιωτικό τομέα. Γιατί; Τι θα συζητήσουμε ακριβώς; Δηλαδή, μιλήσουν από τους δέκα, οι έξι και εμείς θα τοποθετηθούμε μέσα σε ένα πεντάλεπτο για την πορεία της Αμυντικής Βιομηχανίας της χώρας; Το θεωρώ - πως να το πω δηλαδή - αυτό είναι, το κάνουμε για να το κάνουμε.

Γιατί, για να τοποθετηθείς, όταν έχεις δέκα εισηγητές ή πέντε, χρειάζεσαι και τον ανάλογο χρόνο. Ένα αυτό.

Το δεύτερο για το απόρρητο. Κάποιος Υπουργός, πριν από μερικά χρόνια, μας έστειλε με διαδικασίες απορρήτου, υπογράψαμε κ.λπ., ένα CD για μια συνεδρίαση, άκρως απόρρητη. Το ανοίγω και εγώ, λοιπόν, γιατί το έστειλε αργά το βράδυ και τα είχε γράψει όλα η Ελευθεροτυπία τότε. Αυτά που θα συζητήσουμε σήμερα, κοιτάξτε, να μην κρυβόμαστε, εμείς, αντιλαμβανόμαστε, ότι μερικά πράγματα, θα μπορούσαν, κάτω από άλλες συνθήκες, να είναι απόρρητα. Αυτά είναι γραμμένα, το τι θα ειπωθεί, να το πούμε και από τώρα.

Δεύτερον, μην κρυβόμαστε και από το δάχτυλό μας, οι φίλοι σας οι νατοϊκοί και οι Αμερικανοί δεν τα ξέρουν; Καλύτερα από εσάς μερικά και για το μέλλον. Επομένως, είναι λίγο υποκρισία, αυτό λέω τώρα και θα έπρεπε να είναι ανοιχτή. Άλλωστε, δεν θα κάνουμε κουβέντα τώρα ακριβώς για εξειδικευμένα ζητήματα, οπλικών συστημάτων κ.λπ..

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ήταν πάγιο αίτημα όλης της επιτροπής, η συζήτηση, για την προοπτική της Αμυντικής μας βιομηχανίας, πάγιο αίτημα από όλες τις πτέρυγες της Βουλής. Και πράγματι, το υπουργείο ανταποκρίθηκε και ο Υπουργός είναι σήμερα εδώ, με τους ειδικούς, για να ξεκινήσουν, κύριοι συνάδελφοι, μια πρώτη ενημέρωση, για το σχεδιασμό, για τη προοπτική, έτσι όπως τη βλέπει η κυβέρνηση.

Θα συμφωνήσω με την Αντιπολίτευση, ότι δεν υπάρχει κανένας λόγος, αυτή η συζήτηση να είναι απόρρητη. Για ορισμένες συμβάσεις ή ορισμένα τυχόν ευαίσθητα θέματα, άνετα ο Υπουργός, μπορεί να επικαλεστεί το απόρρητο του θέματος και να ενημερωθούν τα κόμματα με διαφορετική διαδικασία. Αλλά να προχωρήσουμε σε αυτή τη συζήτηση, που όντως έχει τεράστιο ενδιαφέρον για όλο τον ελληνικό λαό, να προχωρήσουμε σε αυτή τη συζήτηση χωρίς το απόρρητο και όπου κρίνει η Πολιτική Ηγεσία του Υπουργείου, ότι υπάρχει λόγος, να τα επικαλεστεί, εδώ είμαστε για άλλου είδους διαδικασίες, για να ενημερωθούμε για τα υπόλοιπα.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κυρία Μπακογιάννη.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Κάθε διαδικασία συζήτησης στο Κοινοβούλιο, στις επιτροπές, είναι χρήσιμη και προφανώς και η ενημέρωση την οποία ζήτησε η κυβέρνηση να κάνει προς την επιτροπή. Με μια διαφορά, όμως, ότι η επιτροπή και όλα τα κόμματα που συμμετέχουν, είχαν ζητήσει αυτή η ενημέρωση να γίνει πολύ καιρό πριν. Μετά από αυτό το αίτημα, έχουν κατατεθεί και επερωτήσεις και διαδικασίες Κοινοβουλευτικού Ελέγχου, που δεν έχουν υλοποιηθεί. Επομένως, ευπρόσδεκτη είναι η ενημέρωση, αλλά δεν λύνει και δεν ολοκληρώνει τη διαδικασία, δεν μπορεί να την ολοκληρώσει, μιας και δεν θα υπάρχει από την πλευρά μας όλη η δυνατότητα για να εκφραστούν οι απόψεις.

Για τα θέματα του απορρήτου, συμφωνώ με τη τελευταία παρατήρηση, ότι όσα κρίνει ο Υπουργός, ή άλλα στελέχη που θα μιλήσουν, ότι έχουν το χαρακτήρα του απορρήτου, να μην το αναφέρουν. Εξάλλου, σε μία αίθουσα που λόγω πανδημίας είναι ανοιχτές οι πόρτες, τώρα είναι κοροϊδία να λέμε ότι είναι απόρρητο. Οπότε, συμφωνώ με τη πρόταση που ακούστηκε προηγουμένως.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Η Ελληνική Λύση έχει εκφράσει από την πρώτη ημέρα την άποψη ότι πρέπει, να γίνει μία τέτοια συζήτηση και, μάλιστα, όχι μία τον αριθμό, 2 ή 3, όσες χρειαστούν, όσες απαιτηθούν, για να ολοκληρώσουμε το έργο «Αμυντική Βιομηχανία».

Νομίζω ότι πρέπει, να προχωρήσουμε. Ότι δε μπορέσουμε, να καλύψουμε, να επαναληφθεί με μία συγκεκριμένη ημερομηνία και με συγκεκριμένα θέματα, αλλά πρέπει κάποτε, να αρχίσουμε. Άρα, λοιπόν, αρχίζουμε, ξεκινάμε, ακούμε τι έχουν να πουν, τοποθετούμαστε κατά το δυνατόν, όσο μπορούμε εμπεριστατωμένα και με τη χρονική διάρκεια που προβλέπεται κι από εκεί και πέρα θα συνεχίσουμε σε δεύτερη φάση τα υπόλοιπα για την Αμυντική μας Βιομηχανία. Μη χάνουμε χρόνο, τουλάχιστον, να μπούμε στη συζήτηση αυτή. Όσον αφορά στα απόρρητα, νομίζω ότι είναι θέμα του Υπουργείου και των Υπουργών. Γνωρίζουν, ποια πρέπει, να είναι τα απόρρητα και ποια όχι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ.

Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κ. Πρόεδρε. Για το ΜέΡΑ25, ασφαλώς, μια τέτοια ζήτηση είναι πάντα ευπρόσδεκτη. Έχει έρθει με χαρακτηριστική καθυστέρηση. Τη ζητάει όλη Αντιπολίτευση εδώ και πάρα πολύ καιρό και σε τέτοια θέματα αυτές οι συζητήσεις είναι κάπως επείγουσες. Όταν γίνονται κατόπιν εορτής, είναι λίγο «δώρων άδωρων». Παρόλα αυτά είναι χρήσιμη και είμαστε χαρούμενοι. Ωστόσο κρίνουμε, κ. Πρόεδρε ότι, προφανώς, θα έπρεπε, να υπάρχει ένα εισηγητικό σημείωμα, γιατί διαφορετικά, εμείς, είμαστε ανέτοιμοι. Να τοποθετηθούμε επί φανταστικών δεδομένων; Θα έπρεπε, να ξέρει η Αντιπολίτευση. Όλα τα Κόμματα της Αντιπολίτευσης θα έπρεπε, να έχουν, τουλάχιστον, ένα εισηγητικό σημείωμα.

Τώρα, όσον αφορά στο απόρρητο, οι προλαλήσαντες μας έχουν καλύψει. Ουσιαστικά, ο Υπουργός ας κρίνει, τι πρέπει, να είναι απόρρητο από αυτή τη συζήτηση. Βέβαια, συμφωνούμε με τον κ. Παφίλη για την ελαφρά υποκρισία του γεγονότος, αφού κάποιοι δημοσιογράφοι ξέρουν, πριν να ξέρουν οι βουλευτές των Ελλήνων.

Ευχαριστούμε πολύ, κ. Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εφόσον δεν θέλει κανείς άλλος το λόγο, θα τοποθετηθώ πάνω σε αυτά, για να σας πω λίγο, πώς οργανώθηκε αυτή η συζήτηση. Αυτό, το οποίο ακούστηκε, το επαναλαμβάνω κι εγώ. Ακριβώς επειδή είναι πάγιο αίτημα όλων των Κομμάτων επί πολύ μεγάλο διάστημα, να γίνει αυτή η ενημέρωση, ξεκινά αυτή η ενημέρωση σήμερα και αν απαιτηθεί κι άλλη συνεδρίαση, ασφαλώς, θα ζητήσουμε από τον Υπουργό, να υπάρξει κι άλλη συνεδρίαση. Αυτό είναι κάτι το αυτονόητο και σε ό,τι αφορά στο χρόνο, εδώ είμαστε, για να συζητήσουμε.

Το θέμα είναι εξαιρετικά σοβαρό, επομένως, με αυτή την έννοια ούτε περιορισμό στο χρόνο θα έχουμε. Ανθρωπίνως, όσο είναι δυνατόν, θα το εξαντλήσουμε, εφόσον μπορεί και ο κ. Υπουργός και ο κ. Υφυπουργός να βρίσκονται εδώ, για να μας ενημερώσουν.

Σε ό,τι αφορά στο θέμα του απορρήτου, δηλαδή της συνεδρίασης με τη διαδικασία του να γίνει κεκλεισμένων των θυρών, αυτό προτάθηκε με την έννοια ότι υπάρχουν ζητήματα ευαίσθητα, που, ενδεχομένως, δεν πρέπει, να δημοσιοποιηθούν, αλλά στο σημείο αυτό νομίζω ότι αρμοδιότερος είναι ο Υπουργός Εθνικής Άμυνας, ο κ. Παναγιωτόπουλος.

Κύριε Υπουργέ, αν θέλετε εσείς, πάνω σε αυτό να πάρετε το λόγο, να μας πείτε τη γνώμη σας κι αν νομίζετε ότι η συνεδρίαση, μπορεί να γίνει ανοιχτή - βεβαίως, θα παρακαλούσα σε μια τέτοια περίπτωση όλους, να καταλάβουμε ότι είναι μια συνεδρίαση με πολύ ευαίσθητο περιεχόμενο -, την κάνουμε ανοιχτή. Δεν υπάρχει καμία αντίρρηση, αλλά αυτό θα ήθελα προηγουμένως, να μας το διαβεβαιώσει ο Υπουργός ότι μπορεί, να γίνει. Δηλαδή μπορεί, να γίνει συζήτηση, χωρίς να ακολουθήσουμε τη διαδικασία του να συνεδριάσουμε κεκλεισμένων των θυρών.

Κύριε Υπουργέ, έχετε το λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κ. Πρόεδρε.

Ασφαλώς και δεν έχουμε καμία αντίρρηση, όσον αφορά στο δημόσιο χαρακτήρα της συζήτησης. Δε νομίζω ότι θα επεκταθούμε σε στρατιωτικά μυστικά, που χρήζουν του σχετικού απορρήτου. Είναι μία γενική συζήτηση για την Αμυντική Βιομηχανία και με αφορμή αυτό θα σας πω ότι αισθάνομαι κάπως παράξενα, όταν ακούω επιχειρήματα ότι «γίνεται κατόπιν εορτής κ.λπ.». Καταρχάς, μια συζήτηση για την Αμυντική Βιομηχανία δεν εξαντλείται σε μία συνεδρίαση της Επιτροπής Εξωτερικών και Άμυνας. Πολλές δεκάδες συζητήσεις θα μπορούσαμε, να κάνουμε με θέμα την Αμυντική Βιομηχανία.

Κατά δεύτερον, από την πρώτη κιόλας στιγμή που εμφανιστήκαμε ενώπιον του Σώματος, για να συζητήσουμε για την Εθνική Άμυνα, πάντα έμπαινε παγίως το αίτημα από τις παρατάξεις της Αντιπολίτευσης, για μία συζήτηση για την Αμυντική Βιομηχανία. Τώρα που ερχόμαστε και την επισπεύδουμε ως Υπουργείο, ακούμε ενστάσεις ως προς τη σκοπιμότητά της, επειδή δεν υπάρχει εισηγητικό. Μα δεν είναι νομοσχέδιο, για να υπάρχει εισηγητικό σημείωμα. Θα συζητήσουμε για την Αμυντική Βιομηχανία και λίγο-πολύ ξέρετε, ποιες είναι οι θέσεις.

 Τα κοινοβουλευτικά όπλα επιτρέπουν σε κάθε παράταξη που έχει κάποια πρόταση ή προτάσεις για την Αμυντική Βιομηχανία, να τις καταθέσει και να επισπεύσει η ίδια αυτή η παράταξη στη συζήτηση ενώπιον της Βουλής σε επίπεδο Επιτροπής.

Ερχόμαστε εμείς και επισπεύδουμε αυτή τη συζήτηση, με πρωτοβουλία μας δηλαδή, ανταποκρινόμενοι στην πίεση, αν θέλετε, από τον Πρόεδρο της Επιτροπής Εξωτερικών και Άμυνας - και καλά έκανε και μας υπενθύμισε την ανάγκη να συζητήσουμε για την Αμυντική Βιομηχανία - για να κάνουμε μια πραγματική συζήτηση.

Το ζητούμενο δεν είναι να έρθει εδώ ο αρμόδιος Υπουργός και Υφυπουργός και να διαβάσουνε το κείμενο της ομιλίας τους. Το ζητούμενο είναι να γίνει μία ζωντανή και παραγωγική συζήτηση. Γι’ αυτό κρίναμε ότι πολύ μεγαλύτερη αξία από ένα εισηγητικό, θα είχε η αυτοπρόσωπη παρουσία των βασικών στελεχών της Αμυντικής Βιομηχανίας, όπως η διοίκηση της Ε.Α.Β. και των Ε.Α.Σ. ή οι θεσμικοί φορείς της ιδιωτικής Αμυντικής Βιομηχανίας, που από μόνη της είναι ένα πάρα πολύ σημαντικό κομμάτι όλου του συνόλου της Αμυντικής Βιομηχανίας.

Αν δεν ακουστούν οι απόψεις των ιθυνόντων για την Αμυντική Βιομηχανία, πέρα από την πολιτική ηγεσία, θεωρώ ότι θα είναι μια συζήτηση ατελής. Και γι’ αυτό τον λόγο, ζητήσαμε να προσέλθουν, έτσι ώστε να σας αναπτύξουν τις δικές τους θέσεις, για την εταιρεία τους και για το σύνολο της Αμυντικής Βιομηχανίας

Να πω και κάτι άλλο και να ολοκληρώσω. Σε κάθε συζήτηση της Επιτροπής Εξοπλιστικών ή της Επιτροπής Εξωτερικών και Άμυνας που είχε να κάνει με θέματα Εθνικής Άμυνας, κάποια στιγμή αναπόφευκτα η συζήτηση πήγαινε και σε θέματα Αμυντικής Βιομηχανίας. Θυμάμαι πάρα πολλές περιπτώσεις που κλήθηκα να δώσω απαντήσεις σχετικά με το φόρτο εργασίας της Ε.Α.Β. ή τα προγράμματα της Ε.Α.Β., στο πλαίσιο της συζήτησης που δεν ήταν αμιγώς συζήτηση, για την Αμυντική Βιομηχανία, που όμως έμπαινε και σε θέματα της Αμυντικής Βιομηχανίας.

Θα ήθελα, λοιπόν, να μην ακούω αυτή την κριτική περί απουσίας οποιασδήποτε συζήτησης για την Αμυντική Βιομηχανία. Έχουμε μιλήσει εκτενώς και για τα Ναυπηγεία και για την Αεροπορική Βιομηχανία και για τα Ε.Α.Σ. και για όλα αυτά τα Προγράμματα - δόξα τω θεώ, δεν περάσαμε και λίγα σε όλο αυτό το διάστημα - που έχουν άμεση σχέση και συνάφεια με την ενεργοποίηση και την εμπλοκή και της εγχώριας Αμυντικής Βιομηχανίας.

Ασφαλώς και πρέπει να γίνουν και άλλα. Ασφαλώς και υπάρχουν ατέλειες και προβλήματα, θα τα πούμε. Ας είναι, όμως, η σημερινή μέρα μία αφορμή να ξεκινήσει αυτή η συζήτηση και τον τρόπο που αυτή θα εξελιχθεί, είμαστε ανοιχτοί να ακούσουμε τις προτάσεις σας, για να το καθορίσουμε και να συνεχίσουμε.

Ας δούμε όμως σε ποιο σημείο βρισκόμασταν, από πού ήρθαμε, πού θέλουμε να πάμε και με βάση αυτό να προχωρήσουμε παρακάτω. Νομίζω, θα είναι μια ουσιαστική ενδιαφέρουσα συζήτηση και όχι μια απλή συζήτηση με ανάγνωση πέντε κειμένων και φύγαμε, μέχρι την επόμενη ή δεν ξέρω εγώ χωρίς την επόμενη. Και αυτό νομίζω είναι και το ζητούμενο.

Καμία αντίρρηση ως προς τη δημοσιότητα, κ. Πρόεδρε. Εξάλλου, οι κύριοι της Ε.Α.Β. και των Ε.Α.Σ., αλλά και οι εκπρόσωποι της ιδιωτικής Αμυντικής Βιομηχανίας, ξέρουν στις τοποθετήσεις τους σε τι όρια θα κινηθούν. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ, κύριε Ηγουμενίδη, θέλετε να προσθέσετε κάτι επί της διαδικασίας, για να ολοκληρώσουμε και να ξεκινήσουμε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ναι, κ. Πρόεδρε, επί της διαδικασίας.Συμφωνώ με τον Υπουργό ότι δεν είναι θέμα να έρθουμε εδώ, να διαβάσουμε πέντε κείμενα και να φύγουμε. Ερωτώ τον Υπουργό, εγώ σαν μέλος της Εθνικής Αντιπροσωπείας, χωρίς εισήγηση πιστεύετε ότι μπορώ να συμμετέχω ουσιαστικά στη συζήτηση; Και το ίδιο αφορά όλους τους βουλευτές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παράκληση, κύριε Ηγουμενίδη, επί της διαδικασίας. Τώρα εσείς μπαίνετε επί της ουσίας. Όταν θα ξεκινήσει η συζήτηση όποιος συνάδελφος, θέλει θα πάρει τον λόγο να τοποθετηθεί.

**ΝΙΚΟΛΑΟΣ ΗΓΟΥΜΕΝΙΔΗΣ:** Να πω επί της διαδικασίας, λοιπόν, ότι πλημμελώς έχει προετοιμαστεί αυτή η συζήτηση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το είπατε.Κατά τη γνώμη σας πλημμελώς, κατά τη γνώμη μας είναι πολύ σημαντικό ότι ο Υπουργός, μετά από όλες αυτές τις επανειλημμένες αιτήσεις των κομμάτων, είπε ότι βεβαίως πρέπει να κάνουμε αυτή τη συζήτηση και έρχεται να μας ενημερώσει. Εάν προκύψει, λοιπόν, κάποιο θέμα στην πορεία, εδώ είμαστε να το καλύψουμε. Όπως επίσης και αν χρειαστεί να κάνουμε και δεύτερη συνεδρίαση, εδώ είμαστε να την κάνουμε.

Παρακαλώ, κ. Υφυπουργέ, θέλετε να πείτε κάτι. Ολοκληρώστε και εσείς.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Χρόνια πολλά σε όλους και εύχομαι τα καλύτερα. Κύριε Πρόεδρε, ευχαριστώ. Θα ήθελα να σταθώ σε ένα σημείο το οποίο με ενοχλεί ανθρώπινα, το «πλημμελώς έχουμε προετοιμαστεί». Ξέρετε, για να έρθουμε εδώ έγιναν πάρα πολλές συζητήσεις, έγιναν συσκέψεις με εξωστρέφεια, αφιερώσαμε πάρα πολλές ώρες, έτσι ώστε να προετοιμαστούμε και να δώσουμε στον ελληνικό λαό μέσω ημών την καλύτερη δυνατή ενημέρωση για το τι κάνουμε για την Αμυντική Βιομηχανία.

 Είναι άδικο για όλους να λέτε την έκφραση «πλημμελώς». Εάν θεωρείτε ότι η πλημμέλεια μας είναι, το ότι δεν σας φέραμε ένα κείμενο, αυτή είναι διαφορετική αντίληψη της διαδικασίας. Δεν δέχομαι την έκφραση «πλημμελώς» στο ότι έχουμε προετοιμαστεί.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Υφυπουργέ. Στο σημείο αυτό, σε ότι αφορά στα ζητήματα της δημοσιότητας, νομίζω ότι εφόσον ο ίδιος ο Υπουργός μας δίνει τη δυνατότητα να ξεκινήσουμε τη συζήτηση δημόσια, θα το κάνουμε, θα παρακαλέσω όλους και τους κύριους εκπροσώπους των αμυντικών βιομηχανιών να επεκταθούν σε θέματα ή σε σημεία, ως εκεί που μπορούν να επεκταθούν και που μπορούν να ακουστούν δημόσια κάποια πράγματα και από κει και πέρα θα πρότεινα για τη συζήτηση, να ακούσουμε τον κύριο Υπουργό, τον κύριο Υφυπουργό, να ακούσουμε τους εκπροσώπους των αμυντικών βιομηχανιών και μετά όλοι οι συνάδελφοι να τοποθετηθούν ανάλογα με ότι θέλουν να σημειώσουν. Συνεδριάζουμε στην αίθουσα της Ολομέλειας, για να υπάρχει φυσική παρουσία όλων των συναδέλφων. Κύριε Υπουργέ, παρακαλώ έχετε το λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε. Θα μου επιτρέψετε να κάνω μία τοποθέτηση, αρκετά γενικόλογη, ως προς την συνολική μας θέση, για την Αμυντική Βιομηχανία, μία σύνοψη των δύο βασικών βραχιόνων αυτής, όσον αφορά τον έλεγχο από το Δημόσιο, για την ΕΑΒ και τα ΕΑΣ, έναν σύντομο σχολιασμό για το ιδιωτικό κομμάτι της Αμυντικής Βιομηχανίας- ασφαλώς διόλου αμελητέο και με μεγάλα περιθώρια να εμπλακεί ακόμα πιο ενεργά στο συνολικό αποδιδόμενο έργο- με την επιφύλαξη ότι τα πιο σημαντικά και τα πιο ενδιαφέροντα θα ακουστούν από τους θεσμικούς εκπροσώπους του ιδιωτικού, αν θέλετε, πυλώνα της Αμυντικής Βιομηχανίας και επίσης μία σύνοψη σε αδρές γραμμές, για το ποια ήταν η κατάσταση όταν παραλάβαμε και τι ενέργειες γίνανε, ώστε να προσπαθήσουμε να φέρουμε την κατάσταση σε μια πιο ελπιδοφόρα θέση.

Εξαρχής είχαμε πει, κυρίες και κύριοι συνάδελφοι, ότι ο βασικός στόχος της Κυβέρνησης στον τομέα της πολιτικής της Εθνικής Άμυνας, ήταν η ενίσχυση της Αμυντικής Βιομηχανίας της χώρας, έτσι ώστε αυτή να καταστεί πιο παραγωγική, πιο λειτουργική, πιο ανταγωνιστική και πιο εξωστρεφής, διότι καμία εγχώρια Αμυντική Βιομηχανία, καμίας χώρας, δεν μπορεί να σταθεί αν δεν είναι εξωστρεφής, ανταγωνιστική, αν δηλαδή δεν είναι σε θέση να αναλαμβάνει και να φέρει σε πέρας δουλειές και από τρίτους, από το εξωτερικό, από χώρες της αλλοδαπής και βέβαια το πιο τρανό παράδειγμα μιας χώρας που έχει αναπτύξει, σε εξαιρετικά υψηλό επίπεδο, την Αμυντική της Βιομηχανία, ώστε να είναι, θα έλεγα, η «βαριά βιομηχανία», το κατεξοχήν εξαγώγιμο προϊόν, είναι το Ισραήλ.

 Βέβαια, εκεί οι προϋπολογισμοί για την έρευνα, την ανάπτυξη και το κομμάτι της εθνικής άμυνας, είναι θα έλεγα περίπου 20πλάσιοι από τους δικούς μας, ακόμα και τώρα που έχουμε αυξήσει δραματικά τον προϋπολογισμό για τις αμυντικές δαπάνες. Αυτό όμως είναι μια άλλη κουβέντα, επομένως θα μπορούσε να ήταν σημείο αναφοράς το παράδειγμα του Ισραήλ και επίσης είναι ασφαλώς ένα αισιόδοξο προμήνυμα, το ότι εταιρείες της ισραηλινής Αμυντικής Βιομηχανίας προσέρχονται πλέον, για να συνομιλήσουν με τις Ένοπλες Δυνάμεις, τα Επιτελεία και τα στοιχεία της δικής μας εγχώριας Αμυντικής Βιομηχανίας, προκειμένου να αναπτύξουν συνέργειες είτε υπό σχήματα συμπαραγωγής, είτε από συνεταιριστικά σχήματα και στην εγχώρια, την δική μας δηλαδή, Αμυντική Βιομηχανία, όχι γιατί ξαφνικά συμπάθησαν την Ελλάδα, αλλά γιατί εκτός από τη στρατηγική εταιρική σχέση, που πλέον αναπτύσσεται στην πράξη και όχι σε επίπεδο ρητορικής, βλέπουνε και την ευκαιρία διείσδυσης στην αμυντική αγορά της Ευρωπαϊκής Ένωση και την Ελλάδα ως «όχημα», προκειμένου να επιτευχθεί αυτή η διείσδυση.

Εξ αρχής στοχοθέτησαμε, τι ακριβώς περιμέναμε από την Αμυντική Βιομηχανία. Εξ αρχής γνωρίζαμε, ότι αυτό δεν θα ήταν καμία καθόλου εύκολη άσκηση προκειμένου να πραγματοποιηθεί. Τα προβλήματα είναι περίπλοκα, πάρα πολλά έρχονται από το παρελθόν, πάρα πολλά συνδέονται με τις αρτηριοσκληρωτικές διαδικασίες του ελληνικού Δημοσίου, για παράδειγμα στην περίπτωση των προσλήψεων Προσωπικού, Προσωπικού το οποίο είναι απαραίτητο, προκειμένου να εξελιχθεί και να αποδώσει η Αμυντική Βιομηχανία, ιδίως όταν έχει να κάνει με ειδικές τεχνικές δεξιότητες και προβλήματα τα οποία επέτειναν μία απαξίωση, η οποία μεταξύ άλλων οφειλόταν και στην οικονομική δυσκολία, στη δυσκολία των Ενόπλων Δυνάμεων και του Υπουργείου Εθνικής Άμυνας, να συνεχίσει να πραγματοποιεί προμήθειες μέσω της εγχώριας Αμυντικής Βιομηχανίας, αλλά αυτό επέτεινε τον φαύλο κύκλο.

 Η εγχώρια Αμυντική Βιομηχανία, δεν είχε πολλές παραγγελίες από τις Ένοπλες Δυνάμεις, σποραδικά εκτελούνταν αυτές, απαξιωνόταν η κατάσταση, προκαταβολές και οικονομικές ενισχύσεις, πήγαιναν, αντί στην αγορά ανταλλακτικών, σε έξοδα λειτουργίας, γενικά και μισθοδοσίες, ο φαύλος κύκλος επεκτεινόταν, έτσι φαλκιδευόταν κάθε προοπτική, ιδίως για ανάπτυξη διεθνούς ανταγωνιστικότητας και εξωστρέφειας.

Υπήρχαν, όμως και θετικά σημεία. Υπήρχε μία μεγάλη τεχνογνωσία και ένα έμψυχο δυναμικό, το οποίο λίγο ή πολύ ήταν και είναι σε θέση να αναλάβει και να φέρει εις πέρας μεγάλης δυσκολίας αμυντικά προγράμματα, με επιτυχία.

Επίσης, υπήρχε μια σειρά από διεθνείς πιστοποιήσεις που επέτρεπαν τις συνέργειες με μεγάλους οίκους του εξωτερικού, όπως για παράδειγμα η Lockheed – Martin και η ΕΑΒ και υπήρχε και το λεγόμενο brand-name, δηλαδή, το σήμα φήμης της Ελληνικής Αμυντικής Βιομηχανίας, που θα μπορούσε να την καταστήσει ελκυστικό εταίρο από οίκους του εξωτερικού. Τώρα, αυτό το βλέπουμε στην πράξη και υπήρξε, τελικά και η ζήτηση, ιδίως από τις ημεδαπές Ένοπλες Δυνάμεις, τώρα που έχουμε επιδοθεί σε έναν αγώνα για την εξοπλιστική αναβάθμιση του συνόλου των Ενόπλων Δυνάμεων, πλέον. Επομένως, μια πιο θετική προοπτική.

Κινηθήκαμε σε δύο άξονες. Πρώτον, η στήριξη η αρχική και η σταδιακή ενίσχυση, ιδίως των εταιριών που ελέγχονταν από το ελληνικό δημόσιο και δεύτερον, η αναζήτηση σχημάτων συμπράξεων με ξένους οίκους. Σε αυτό το πλαίσιο εντάσσεται και η επιλεκτική απόπειρα προσέλκυσης επενδυτών, όπως ας πούμε για τη Ναυπηγική μας βιομηχανία ή για την ΕΛΒΟ, που οδήγησε σε κάποιο αποτέλεσμα. Σε ότι αφορά τα Ναυπηγεία, ακόμα είναι σε εξέλιξη η διαδικασία, πλην, όμως, δεν είναι -και δεν μπορώ να το πω εδώ και το ξέρετε όλοι- αρμοδιότητα και ευθύνη του Υπουργείου Εθνικής Άμυνας. Και επίσης, να κάνουμε κάποιο στοιχειώδη σχεδιασμό, με βάση την μελλοντική προοπτική. Αυτό, νομίζω, προκύπτει, για κάποια στοιχεία της Αμυντικής Βιομηχανίας, αλλά για αυτά θα ακούσετε από τους αρμόδιους. Εδώ, θυμίζω, ότι η ΕΑΒ και τα ΕΑΣ, ανήκουν στην αρμοδιότητα του Υπουργείου Οικονομικών. Το Υπουργείο οικονομικών είναι μέτοχος στις δύο αυτές εταιρείες και επομένως έχει τον βασικό λόγο, στον τρόπο που διοικούνται, στον τρόπο που γίνεται η διαχείρισή τους.

Το Υπουργείο Εθνικής Άμυνας, εποπτεύει και παρακολουθεί τη λειτουργία των εταιρειών και επιδεικνύει ένα έντονο ενδιαφέρον, όμως από την οπτική γωνία του πελάτη. Μάλιστα θα μπορούσα να πω σε ορισμένες περιπτώσεις, του όχι και τόσο ικανοποιημένου πελάτη, αλλά αυτού του πελάτη που προσπαθεί και κάνει ότι μπορεί, προκειμένου η λειτουργία τουλάχιστον αυτών των δύο βασικών πυλώνων της Αμυντικής Βιομηχανίας, να καταστεί ευχερέστερη. Επομένως, πελάτες θα έλεγα ότι είμαστε εμείς, δηλαδή, το Υπουργείο Εθνικής Άμυνας και όχι οι ιδιοκτήτες ή τα αφεντικά αυτών των εταιριών.

Θα εισέλθω σε κάποιο ειδικά. Η ΕΑΒ απασχολεί περισσότερους από 1400 εργαζόμενους. Το κύριο συμβατικό όχημα, η βασική συμφωνία με το ελληνικό δημόσιο σε ισχύ από το 1992. Επί σειρά ετών αναλαμβάνει το κύριο έργο της εργοστασιακής συντήρησης του μείζονος εξοπλισμού της Πολεμικής Αεροπορίας, δηλαδή, αεροσκάφη, ελικόπτερα και αεροκινητήρες.

Τα ΕΑΣ, Ελληνικά Αμυντικά Συστήματα, απασχολούν περίπου 500 άτομα και δραστηριοποιούνται στην ανάπτυξη, την παραγωγή, τη συντήρηση, τον εκσυγχρονισμό, τις βλητικές δοκιμές και αποστρατικοποίηση, την αχρήστευση δηλαδή του φορητού οπλισμού, των οπλικών πυραυλικών συστημάτων και πυρομαχικών. Αυτή τη στιγμή παραμένουν σε ισχύ και θα ακούσετε περισσότερα και με περισσότερη λεπτομέρεια από τη διοίκηση των δύο εταιρειών, τέσσερις συμβάσεις κύριας προμήθειας μεταξύ ΕΑΒ και Υπουργείου Εθνικής Άμυνας, συνολικού ύψους 330 εκατομμύρια και εννέα συμβάσεις -μικρότερες ασφαλώς- μεταξύ ΕΑΣ και Υπουργείου Εθνικής Άμυνας, συνολικού ύψους 330 εκατομμυρίων. Το υπόλοιπο των πληρωμών ανέρχεται σε 109 εκατομμύρια και 66 εκατομμύρια, αντιστοίχως.

Επιπρόσθετα, στο πλαίσιο διακρατικών συμφωνιών με την κυβέρνηση των ΗΠΑ, θυμίζω ότι η ΕΑΒ συμμετέχει ως κατασκευαστής εταιρείας Lockheed-Martin, τόσο στο πρόγραμμα αναβάθμισης 84 αεροσκαφών F-16 της Πολεμικής Αεροπορίας στην εκδοχή Viper, την πιο σύγχρονη εκδοχή αυτού του τύπου αεροσκάφους στον κόσμο σήμερα, συνολικής αξίας 1,35 δισ. όσο και στο πρόγραμμα αναβάθμισης 4 αεροσκαφών ναυτικής συνεργασίας P-3B Orion τα λεγόμενα Papa 3, του Πολεμικού Ναυτικού, συνολικής αξίας 500 εκατομμυρίων ευρώ, το οποίο παρουσιάζει σοβαρή καθυστέρηση, λόγω των προβλημάτων που θα σας αναπτύξει η διοίκηση της εταιρείας.

Η ΕΑΒ, το ξέρετε, έχει συσσωρευμένες οικονομικές υποχρεώσεις προς τρίτους, δηλαδή δανεισμό και χρέη προς το δημόσιο, οι οποίες, σε συνδυασμό με τα πάγια λειτουργικά της έξοδα έχουν δημιουργήσει σημαντικό πρόβλημα έλλειψης ρευστότητας, Πέραν αυτού, υπάρχει ως πρόβλημα η ποσοτική μείωση του ανθρώπινου δυναμικού, η οποία προσπαθεί να θεραπευθεί με σοβαρές προσπάθειες της διοίκησης της εταιρείας, με μία διαδικασία προσλήψεων ειδικών τεχνικών, η οποία όμως κυλάει, θα λέγαμε όχι με τόσο γρήγορους ρυθμούς, λόγω των προβλημάτων που ανακύπτουν από την ένταξη της εταιρείας στο γενικό δημόσιο λογιστικό και τις διαδικασίες, που αναπόφευκτα ακολουθούν τον ρυθμό αυτό.

 Έχει αποχώρηση λόγω συνταξιοδότησης και κινητικότητας έμπειρο και εξειδικευμένο προσωπικό. Γίνεται μεγάλη προσπάθεια να αναπληρωθεί αυτό, ξέρετε όμως ότι ένας νεοπροσλαμβανόμενος στην ΕΑΒ, δεν μπορεί αμέσως να αναλάβει έργο σε ένα παραγωγικό πόστο, θα πρέπει να υποστεί μία πολύμηνη εκπαίδευση, προκειμένου να είναι έτοιμος να ενταχθεί στο πρόγραμμα συντήρησης των C-130 ή της αναβάθμιση των F-16 σε Viper ή του P-3B αεροσκάφους ναυτικής συνεργασίας και τα λοιπά.

Παρόμοια προβλήματα λίγο-πολύ αντιμετωπίζουν και τα ΕΑΣ, με την αρνητική οικονομική κατάσταση της εταιρείας να οφείλεται σε συσσωρευμένες ζημιογόνες χρήσεις των προηγούμενων ετών και αυξημένα έξοδα διοικητικής λειτουργίας. Θυμίζω, γιατί πρέπει να τα θυμίζουμε και αυτά ότι παλαιότερα η Ευρωπαϊκή Επιτροπή είχε επιβάλει πρόστιμο 500 χιλιάδων ευρώ στα ΕΑΣ, για παραβίαση της νομοθεσίας της εσωτερικής αγοράς, περί ανταγωνισμού δηλαδή. Έγινε μεγάλη προσπάθεια να γλυτώσουμε αυτό το πρόστιμο, δόθηκε μία ένεση 35 εκατομμυρίων, για κεφάλαιο κίνησης, κυρίως για αγορά ανταλλακτικών και αποζημιώσεις εκουσίων εξόδων, ώστε να γίνουν πιο ανταγωνιστικά, οι εργαζόμενοι δέχτηκαν αυτή τη σωτήρια κίνηση, δυστυχώς αργότερα όλα αυτά, θα έλεγα ότι εξανεμίστηκαν ως οφέλη, διότι η ένεση αυτή διοχετεύθηκε σε μισθούς και επιδόματα και όχι στο μέλλον της εταιρείας, με αποτέλεσμα η κατάσταση να γίνει ακόμα χειρότερη όταν ήρθε το περίφημο «φέσι» του Ιράκ, δηλαδή, ένα μεγάλο εξοπλιστικό πρόγραμμα, το οποίο δεν εισπράχθηκε.

 Πολύ πρόσφατα δρομολογήθηκε λύση σε αυτό με την κυβέρνηση του Ιράκ, νομίζω θα υπάρξει σχετική ρύθμιση του Υπουργείου Οικονομικών. Αυτή τη στιγμή τα ΕΑΣ εισπράττουν μία μικρή δόση κάθε μήνα έναντι των πολλών οφειλόμενων. Περισσότερες λεπτομέρειες από τη διοίκηση της εταιρείας. Για να μην μιλήσω και για την πώληση του οικοπέδου ιδιοκτησίας των ΕΑΣ στα ΕΛΠΕ, σε μία τιμή, η οποία πρόσφερε εκείνη την ώρα μία ανάσα, μία ένεση ρευστότητας 23,5 εκατομμύρια, πλην όμως, θα μπορούσε νομίζω να επιφέρει πολλά περισσότερα.

Όσο αφορά την ΕΑΒ, η βασική θα έλεγα παραγγελία που πρέπει να διεκπεραιώσει αυτή τη στιγμή η εταιρεία, είναι η αναβάθμιση των F-16 σε Viper. Αυτή η παραγγελία καθυστέρησε να υλοποιηθεί. Θυμίζω ότι αρχές Δεκεμβρίου του 2019 περάσαμε τη σχετική νομοθετική ρύθμιση και άρχισε η εταιρεία να ετοιμάζεται για το εμβληματικό αυτό πρόγραμμα, για το μέλλον της ίδια της Πολεμικής Αεροπορίας. Στο τέλος του 2020 είχε ετοιμαστεί πλέον το πρωτότυπο αεροσκάφος, το οποίο αρχές του έτους, τον Ιανουάριο, πέταξε στις Ηνωμένες Πολιτείες, για να υποστεί εκεί τις δομικές δοκιμές και παράλληλα, ετοιμάστηκε και η γραμμή παραγωγής, έτσι ώστε να ξεκινήσει και να εξελιχθεί το πρόγραμμα αναβάθμισης των F-16 στην εκδοχή Viper. Είναι 84 αεροσκάφη όλα αυτά, 83 δηλαδή μένουν. Ήδη έχει μπει το πρώτο και σιγά-σιγά ετοιμάζονται να μπουν και τα επόμενα στη γραμμή παραγωγής στην ΕΑΒ φέτος.

Το ζητούμενο, όμως, είναι να τρέξουν παράλληλα και τα υπόλοιπα προγράμματα, που εκτελεί. Μας απασχολεί ιδιαίτερα η συντήρηση του στόλου των μεταγωγικών αεροσκαφών. Θα ακούσετε τι χρονοδιαγράμματα έχουμε συμφωνήσει για παράδοση κάποιων από αυτά, από τη Διοίκηση της εταιρείας. Εμείς πιέζουμε όσο μπορούμε. Και, φυσικά, αναζητούμε και λύσεις όπου μπορούμε, διότι εκτιμώ ότι το δικό μας καθήκον, ως πολιτική Ηγεσία του Υπουργείου, είναι να έχουμε διαθέσιμα μέσα για την Πολεμική Αεροπορία. Εάν αυτά μπορούν να γίνουν στην ΕΑΒ, ακόμα καλύτερα. Όμως, το βασικό μας μέλημα είναι να τα έχουμε διαθέσιμα, στο βαθμό που επιτρέπεται. Θα θέλαμε αυτό το έργο να το αποδώσει η ΕΑΒ.

Επειδή, όμως, υπάρχει φόρτος ανεκτέλεστου έργου, που έρχεται από παλιά, οφείλουμε να αναζητήσουμε κάθε πρόσφορη λύση, έχοντας κατά νου, παράλληλα, ότι βασική προτεραιότητα –αν αυτό είναι δυνατόν- είναι το αντίστοιχο έργο να ανατίθεται στην ΕΑΒ. Αρκεί, όμως, και η ΕΑΒ να μπορεί να το εκτελέσει στα χρονοδιαγράμματα που απαιτεί η Πολεμική Αεροπορία και οι ανάγκες, σε τελική ανάλυση, των Ενόπλων Δυνάμεων.

Η υπόθεση της ΕΛΒΟ. Η ΕΛΒΟ ήταν μια άλλη εταιρεία, από τον έλεγχο του ελληνικού δημοσίου. Είχε τεθεί σε εκκαθάριση από το 2014. Ήταν μονίμως ζημιογόνα. Άρα, απαξιωνόταν, από χρόνο σε χρόνο. Και το δημόσιο αναγκαζόταν να πληρώνει, σε ένα «βαρέλι δίχως πάτο», μια επιχείρηση εντελώς απαξιωμένη. Η εκκαθάριση τελείωσε πριν από ένα χρόνο. Άργησε λίγο, αλλά τελείωσε. «Έτρεξε» μια διαγωνιστική διαδικασία, η οποία απέφερε κάποιο αποτέλεσμα. Πριν από μερικούς μήνες, αναλύθηκε ο έλεγχος της ΕΛΒΟ από εταιρεία ισραηλινών συμφερόντων, η οποία, αυτή τη στιγμή, εγκαθίσταται στην εταιρεία. Προσπαθεί να δει πού πατάει ακριβώς, να αναπτύξει –ενδεχομένως- γραμμές παραγωγής, προκειμένου να είναι θέση να αναλάβει κάποιες δουλειές, στο μέλλον, είτε από τις Ένοπλες Δυνάμεις, είτε από αλλού. Και σε αυτήν τη φάση βρισκόμαστε, τώρα.

Πλην, όμως, έχουμε νέα διοίκηση στην εταιρεία και την προοπτική να αρχίσει να αναλαμβάνει –να αρχίσει να λειτουργεί πρώτα απ’ όλα, που είναι βασικό- και εργασίες σε προγράμματα, είτε με τις ελληνικές Ένοπλες Δυνάμεις -θα υπάρξουν ευκαιρίες-, είτε με χώρες του εξωτερικού.

Και δύο σχόλια για τα Ναυπηγεία. Θυμίζω τη λύση που βρέθηκε, το 2014, για την παράδοση των υποβρυχίων και των τορπιλακάτων, έτσι ώστε να διατηρηθούν σε λειτουργία τα δύο Ναυπηγεία -Ελευσίνας και Σκαραμαγκά. Αυτό έγινε με «ενέσεις» από τον Προϋπολογισμό, με την «ευγενική χορηγία» –θα έλεγα- του Υπουργείου Οικονομικών, για τους μισθούς των εργαζομένων των δύο Ναυπηγείων. Πλην, όμως, αύξησε κατά πολύ τελικά το κόστος ναυπήγησης όλων των πλοίων, που έπρεπε να ναυπηγήσουν αυτά τα δύο Ναυπηγεία.

Σύντομα, θα κληθούμε να πάρουμε μια μεγάλη απόφαση για την πρόσθεση 4ων καινούριων φρεγατών. Ακούω –και ευλόγως- από όλα τα κόμματα της αντιπολίτευσης, την παραίνεση να είμαστε σε θέση να ναυπηγήσουμε, όσα μπορούμε από αυτά, σε ελληνικά Ναυπηγεία. Θυμίζω ότι, αρχές του 2022, δηλαδή του χρόνου, θα παραδοθεί η τελευταία από τις 7 πυραυλακάτους, που ξεκίνησαν να ναυπηγούνται σε ελληνικό ναυπηγείο, το 2001. Μετά 20 έτη.

Δεν μπορούμε να διανοηθούμε το ίδιο χρονοδιάγραμμα ναυπήγησης και στις καινούριες φρεγάτες, όταν τις παραγγείλουμε. Τι θα κάνουμε, τότε; Θα πρέπει να αντιμετωπίσουμε ένα δίλημμα:

Ή, αν τις θέλουμε γρήγορα, τις αναθέτουμε εξ ολοκλήρου στα ναυπηγεία της χώρας, που θα προτιμηθεί –οποιαδήποτε και αν είναι αυτή. Μη με βάζετε να εκστομίσω το όνομα έστω και μιας χώρας, γιατί θα αρχίσει η σπέκουλα «που θα πάει η δουλειά με τις φρεγάτες». Δεν θέλω να το κάνω ακόμα. Τώρα θα ξεκινήσει, σε λίγο, η αξιολόγηση των προτάσεων που έχει στα χέρια του το Πολεμικό Ναυτικό. Ή, αν επιλέξουμε Ελλάδα, θα κινδυνεύσουμε να περάσουν αρκετά χρόνια και να μην έχουμε καράβια. Εκτός αυτά που θα ναυπηγηθούν στο εξωτερικό.

Τι θα έπρεπε να γίνει και τι εύχομαι εγώ; Να τρέξει η διαγωνιστική διαδικασία –τουλάχιστον για τα Ναυπηγεία Σκαραμαγκά, που είναι στην τελική της φάση, έτσι ώστε να αποκτήσει η Ελλάδα ένα ναυπηγείο που να είναι ικανό να αναλάβει μια τέτοια μεγάλη δουλειά. Και, φυσικά, να εμπλακεί και η εγχώρια Αμυντική Βιομηχανία. Διότι, ως πολιτική Ηγεσία του Υπουργείου Εθνικής Άμυνας, δεν θα θέλαμε αυτή η μεγάλη δουλειά να μην εμπλέξει και εταιρείες της εγχώριας Αμυντικής Βιομηχανίας, που δεν είναι μόνον τα ναυπηγεία και η ναυπήγηση. Είναι και άλλες εταιρείες της εγχώριας Αμυντικής Βιομηχανίας, που θα μπορούσαν να εμπλακούν.

Επομένως, η ιδανική συνθήκη είναι να έχουμε τουλάχιστον ένα ναυπηγείο, που να μπορεί να διεκπεραιώσει αυτήν τη μεγάλη, την εμβληματική για το μέλλον του Πολεμικού Ναυτικού, δουλειά. Αλλά, σε εύλογο χρόνο. Όχι σε 20 χρόνια, όπως το πρόγραμμα των πυραυλακάτων, όπου το 2021 παραλάβαμε την 6η, μετά πολλών βασάνων, αφού βάλαμε «τα δύο πόδια σε ένα παπούτσι» των εργαζομένων της Ελευσίνας, δίνοντάς τους 3μηνες, αντί 6μηνων παρατάσεων, ώστε να πέσουν λίγο πάνω στα πλοία και να τα παραδώσουν πιο γρήγορα. Με το τελευταίο, τουλάχιστον κατά τους σχεδιασμούς, να προβλέπεται να παραδοθεί αρχές του 2022.

 Όμως δεν αφήσαμε στην τύχη τους εργαζομένους των ναυπηγείων. Εξ ου και οι παρατάσεις που αύξησαν και αυξάνουν μεν το κόστος των πλοίων, πλην όμως διασφαλίζουν τον εργασιακό βίο των εργαζομένων στα Ναυπηγεία και παράλληλα διασφαλίζουμε στο βαθμό που μπορούμε και τα συμφέροντα του Πολεμικού Ναυτικού. Όπως σας είπα έχουμε ήδη παραλάβει την πυραυλάκατο νούμερο 6, τον «Καραθανάση» που ήδη πλέει κάπου στο Αιγαίο τώρα και περιμένουμε αρχές του επόμενου έτους ολοκληρωμένη την 7η και τελευταία μετά 20 συν 1, 21 έτη από την έναρξη αυτού του προγράμματος. Δεν μπορεί όμως να γίνει το ίδιο και με τις φρεγάτες.

Όσον αφορά τα ΕΑΣ. Ο στόχος για το μέλλον είναι η εξασφάλιση βιωσιμότητας της εταιρείας βέβαια και επίσης η εμβληματική αυτή δουλειά που θα μπορέσει να στηρίξει το μέλλον της εταιρείας. Φρονώ, ο Υφυπουργός το ξέρει αφού το χειρίζεται σε επίπεδο αξιολόγησης των προσφορών που υπάρχουν από ξένους οίκους, ότι το μεγάλο αυτό πρόγραμμα για τα ΕΑΣ θα είναι το πρόγραμμα του εθνικού τυφεκίου, το οποίο όμως λόγω προϋπολογισμού, δεν μπορεί να τρέξει στο τρέχον έτος. Μάλλον το υπολογίζουμε από το επόμενο. Επειδή θα αντικατασταθούν κάποιες δεκάδες χιλιάδες των παλαιών υπό χρήση τυφεκίων G3 σε όλο το μήκος και πλάτος των Ενόπλων Δυνάμεων, όταν επιλεγεί ο ξένος οίκος, ο οποίος θα έρθει στην Ελλάδα και θα αναπτύξει με όρους συμπαραγωγής. Αυτό είναι βασική προϋπόθεση που θέτει το Υπουργείο Εθνικής Άμυνας με τα ΕΑΣ του νέου εθνικού τυφεκίου. Θεωρώ ότι αυτό και μόνο το πρόγραμμα - εκτός από όλα τα άλλα μικρότερα που τρέχουν αυτή τη στιγμή - θα είναι το μεγάλο πρόγραμμα που θα στηρίξει το μέλλον την επόμενη μέρα των ΕΑΣ.

 Τέλος, δύο λόγια για την εγχώρια ιδιωτική Αμυντική Βιομηχανία. Δεν μπορώ να το παραλείψω αυτό. Στους υπολογισμούς μας δεν κάνουμε πολύ λόγο, αν και θα έπρεπε, γιατί υπάρχει ενεργός και αποδοτική και λειτουργική με όρους ιδιωτικής οικονομίας βέβαια εγχώρια Αμυντική Βιομηχανία και αυτή αγωνιά για τη συμμετοχή της τουλάχιστον σε κάποια κομμάτια από το φιλόδοξο εξοπλιστικό πρόγραμμα που τρέχουμε στο Υπουργείο Εθνικής Άμυνας εδώ και δύο χρόνια. Υπάρχουν θετικά νέα ως προς το εξής. Υπάρχει ενεργή συμμετοχή της χώρας στις ευρωπαϊκές πρωτοβουλίες της Μόνιμης Διευρυμένης Συνεργασίας και του Ευρωπαϊκού Ταμείου Άμυνας, της λεγόμενης PESCO, Permanent Traction Operation και του EDF.

 Με τη συνδρομή του Υπουργείου μας και την αξιοποίηση του επιστημονικού χαρακτήρα της χώρας, εγχώριες εταιρείες στον τομέα της Αμυντικής Βιομηχανίας συμμετέχουν σε προγράμματα ανάπτυξης προϊόντων και υπηρεσιών τα οποία χρηματοδοτούνται από την Ευρωπαϊκή Ένωση. Έτσι συμβάλλουν αποφασιστικά στη γενικότερη ανάπτυξη βιομηχανίας και την εξωστρέφεια αυτής. Τα καλά νέα είναι ότι μέσα στο 2020 πέντε τέτοια προγράμματα της PESCO με συμμετοχή σε ηγετικό ρόλο ως leader δηλαδή ελληνικής εταιρείας, εγχώριας ιδιωτικής Αμυντικής Βιομηχανίας, έτυχαν έγκριση στην χρηματοδότησή της από τα κονδύλια της PESCO. Και αυτό δείχνει ότι η ελληνική ιδιωτική Αμυντική Βιομηχανία μπορεί. Ίσως να μην μπορεί να κατασκευάσει το αεροσκάφος 5ης γενιάς - πολύ λίγες χώρες το μπορούν αυτό - αλλά μπορεί να συνδράμει στην υποστήριξη στοιχείων οπλικών συστημάτων σε συνέργειες βέβαια με οίκους του εξωτερικού. Κυρίως μέσα από την έρευνα και την καινοτομία να συμβάλλει στην υποστήριξη των Ενόπλων Δυνάμεων με προγράμματα σαν και αυτά.

Θα ήταν πολύ ενδιαφέρον να ακούσουμε τι έχουν να πουν οι θεσμικοί εκπρόσωποι της εγχώριας ιδιωτικής Αμυντικής Βιομηχανίας, δεδομένου ότι θεωρώ ότι πρέπει να υπάρχει συμμετοχή και για όσους ενδεχομένως δεν κατάλαβαν αυτό που είπα όσον αφορά το πρόγραμμα ναυπήγησης των τεσσάρων φρεγατών, θα τεθεί ως όρος, όταν φτάσουμε στο τελικό στάδιο των διαπραγματεύσεων με τους ξένους οίκους των χωρών, που έχουν υποβάλει προτάσεις, για την ναυπήγηση τεσσάρων νέων φρεγατών, να υπάρχει σε συγκεκριμένο ποσοστό συμμετοχή της εγχώριας Αμυντικής Βιομηχανίας.

 Όταν λέω εγχώρια Αμυντική Βιομηχανία, δεν αναφέρομαι μόνο στα Ναυπηγεία. Διότι, η ναυπήγηση μιας φρεγάτας, μιας κύριας μονάδας κρούσης του Πολεμικού Ναυτικού, χρηματοδοτικά είναι σε πολύ μικρό ποσοστό του συνολικού έργου. Η ναυπήγηση μιας φρεγάτας, θα έλεγα ότι είναι υπόθεση 50, 60, 70 εκατομμυρίων. Το κόστος μιας φρεγάτας, συγχρονίζουμε όλα τα οπλικά συστήματα ανθυποβρυχιακού πολέμου, αντιαεροπορικής άμυνας, ηλεκτρονικού πολέμου και τα λοιπά και τα λοιπά και μαζί με τα όπλα ανέρχεται περίπου στο 1 δισ.. Για τη ναυπήγηση 60, 70 εκατομμύρια το σκληρό σκαρί, τα υπόλοιπα μέχρι το 1 δισ. είναι συστήματα. Καταλαβαίνετε, λοιπόν, τι τεράστια περιθώρια υπάρχουν για εμπλοκή με μορφή υπεργολαβίας, συνεργειών, συμπαραγωγής και κάποιων ελληνικών εταιρειών στο κομμάτι αυτό.

 Δεν θα ήθελα να μακρηγορήσω. Δεν υπάρχει, να το πω έτσι, κάποιο μυστικό εξαιρετικό σχέδιο. Υπάρχει μόνο μία διαρκής προσπάθεια, δύσκολη προσπάθεια στήριξη της Αμυντικής Βιομηχανίας. Υπάρχει μία προσπάθεια ανάπτυξης της εξωστρέφειας. Για μένα, βασική προϋπόθεση να στηριχθεί η Αμυντική Βιομηχανία, παρά τα προβλήματα. Υπάρχει μία προσπάθεια να επισπευσθούν τα προγράμματα που τρέχουν αυτή τη στιγμή από τους δύο κύριους πυλώνες τα ΕΑΣ και την ΕΑΒ και ενδεχομένως να προσελκυστούν και άλλα. Υπάρχει μία προσπάθεια τα προϊόντα να καλύπτουν τις ανάγκες και τις απαιτήσεις των Ενόπλων Δυνάμεων. Διότι, όταν ανατίθεται μία δουλειά σε μία ελληνική εταιρεία και μετά αρχίζουν οι καθυστερήσεις και οι παλινωδίες, όπως καταλαβαίνετε η εγχώρια Αμυντική Βιομηχανία έχει δουλειά, αλλά οι Ένοπλες Δυνάμεις μένουν ανικανοποίητες. Δεν είναι αυτοί καιροί για να αφήνουμε τις Ένοπλες Δυνάμεις ανικανοποίητες, όσον αφορά το έργο ή τον φόρτο εργασίας που πρέπει να εκτελεστεί ακόμα και από το παρελθόν.

 Βέβαια, υπάρχει και πάρα πολλή κινητικότητα σε σχέση με οίκους του εξωτερικού, από χώρες πλέον που δηλώνουν στρατηγικοί σύμμαχοι της Ελλάδας, έτσι ώστε να εμπλακούμε και να εντείνουμε, αν θέλετε αυτή τη στρατηγική εταιρική σχέση, και στο κομμάτι της Αμυντικής Βιομηχανίας. Αν θέλετε αυτή είναι και η απτή απόδειξη, ακριβώς, αυτής της στρατηγικής εταιρικής σχέσης, η οποία δεν περιορίζεται σε κάποιες δηλώσεις τρυφερότητας της μιας πλευράς προς την άλλη - στήριξης, αλληλεγγύης, κ.λπ. - αλλά εντείνεται και φυσικά γίνεται σχέση συμφέροντος αμοιβαίου, μέσα από συνέργειες στην Αμυντική Βιομηχανία. Δεν υπάρχει πιο τρανό παράδειγμα από το Ισραήλ πραγματικά, ήρθε με πάρα πολύ ενδιαφέρον και υπάρχουν πάρα πολλές πλέον απτές ευκαιρίες συνεργασίας.

 Δεν θέλω να ωραιοποιήσω την κατάσταση, γιατί η κατάσταση δεν είναι ωραία, Θεωρώ, όμως, ότι αργά αλλά σταθερά βελτιώνεται. Ωραία θα ήταν μόνο αν είχαμε μία Αμυντική Βιομηχανία και το δημόσιο κομμάτι σε αυτό υπό τον έλεγχο του δημοσίου και αυτό υπό τον έλεγχο του ιδιωτικού τομέα, που θα μπορούσε να παράξει στους χρόνους που απαιτούνται, με τους ρυθμούς που απαιτούνται και την ποιότητα που απαιτείται το έργο που έχει ανάγκη το σύνολο των Ενόπλων Δυνάμεών μας. Γίνεται αυτό σε ένα βαθμό. Θα μπορούσαμε να βελτιώσουμε τους χρόνους. Αυτό είναι το βασικό πρόβλημα, νομίζω, σε όλο το μήκος και πλάτος του εγχειρήματος.

 Εκεί είναι και η δική μας προσπάθεια. Χρειάζονται, όμως, εξειδικευμένες παρεμβάσεις στη ρευστότητα, στο προσωπικό, στις συνθήκες εργασίας και νομίζω ότι έτσι, μόνο έτσι, θα μπορούσαμε να έχουμε το ζητούμενο. Δεν πρέπει, όμως, ούτε να μεμψιμοιρούμε, για την κατάσταση ούτε να θριαμβολογούμε για αυτήν. Θα πρέπει να εργαζόμαστε σκληρά, να σχεδιάζουμε και να φροντίζουμε ο σχεδιασμός - κάτι εύκολο να γίνει τουλάχιστον από τους ιθύνοντες στο χαρτί - να μετατραπεί και σε υλοποίηση των σχεδιασθέντων. Νομίζω, ότι σιγά σιγά αυτό επιτυγχάνεται.

Θα ήθελα να ακούσετε με πάρα πολύ προσοχή τους εκπροσώπους των εταιρειών και ασφαλώς θα πάρει το λόγο και ο Υφυπουργός, κύριε Πρόεδρε.

 Θα ήθελα επίσης και κάτι άλλο αν μπορώ να το πω αυτό. Τις προτάσεις των παρατάξεων, ξέρω ότι έχετε ενδιαφέρον και εμπειρία αρκετοί από σας στον χώρο της Αμυντικής Βιομηχανίας, προκειμένου να συνεχιστεί αυτή η συζήτηση. Δεν θεωρείται ότι λήγει εδώ. Ασφαλώς και δεν πρέπει να λήξει εδώ, γιατί όπως σας είπα δεν είναι ζήτημα μιας συνεδρίασης Επιτροπής, αλλά πολλών. Ας δούμε όμως αυτή τη συνεδρίαση ως αφετηρία και ας αναπτύξουμε μία παραγωγική συζήτηση όπως κάνουμε κατά γενική ομολογία σε αυτή την αίθουσα. Δεδομένου, ότι πρόκειται για την υποστήριξη των Ενόπλων Δυνάμεων και επομένως για την ενίσχυση του αποτρεπτικού αποτυπώματος αυτού και τη διασφάλιση των κυριαρχικών μας δικαιωμάτων. Η Αμυντική Βιομηχανία είναι βασικός πυλώνας αυτής της προσπάθειας και μόνο έτσι πρέπει να το δούμε. Σας ευχαριστώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Υπουργό Εθνικής Άμυνας, τον κύριο Παναγιωτόπουλο. Κύριε Υπουργέ, κύριε Στεφανή, θέλετε να πάρετε το λόγο τώρα;

**ΔΗΜΗΤΡΙΟΣ ΒΙΤΣΑΣ:** Κύριε Πρόεδρε, μια ερώτηση αν μου επιτρέπετε.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Παρακαλώ κ. Βίτσα.

**ΔΗΜΗΤΡΙΟΣ ΒΙΤΣΑΣ:** Επειδή η Βουλή έχει ψηφίσει την Εθνική Αμυντική Βιομηχανική Στρατηγική - στην οποία δεν αναφέρθηκε καθόλου ο κύριος Υπουργός, αλλά μπορεί να αναφερθεί ο κύριος Στεφανής, δεν έχω κανένα πρόβλημα σε σχέση με αυτό - η οποία λήγει το 2022. Υπάρχει κάποια σκέψη; Και επειδή κεντρικό και ουσιαστικό στοιχείο της Εθνικής Αμυντικής Βιομηχανικής Στρατηγικής όπως έχει ψηφιστεί από τη Βουλή και με τη συνδρομή της Νέας Δημοκρατίας και ιδιαίτερα του κυρίου Δαβάκη, αλλά και τη δική σας. Το κεντρικό ζήτημα ήταν η βιομηχανική συμμετοχή. Ξέρουμε το εξοπλιστικό πρόγραμμα, δεν ξέρουμε τη βιομηχανική συμμετοχή και τη μεταφορά τεχνογνωσίας που είναι τα κεντρικά σημεία. Συμφωνούμε τουλάχιστον πάνω σε αυτό, στην ανάπτυξη. Αν θέλει κάποιος Υπουργός, ας μας απαντήσει.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ωραία, ο κύριος Στεφανής, ο κύριος Υφυπουργός Εθνικής Άμυνας, έχει το λόγο. Παρακαλώ.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Ευχαριστώ πολύ κύριε Πρόεδρε. Κύριε Υπουργέ, κυρίες και κύριοι Χρόνια πολλά, Χριστός Ανέστη. Θα είμαι πάρα πολύ σύντομος. Από την αρχή που αναλάβαμε την Πολιτική Ηγεσία του Υπουργείου Εθνικής Άμυνας, έχουμε εκπονήσει, για την Αμυντική Βιομηχανία έναν οδικό χάρτη. Ο οδικός χάρτης αυτός, περιλαμβάνει αφενός την αντιμετώπιση των θεσμικών θεμάτων, έτσι ώστε να υπάρχει το θεσμικό πλαίσιο, για να μπορέσουμε να προχωρήσουμε και δευτερευόντως έχουμε δει όλα τα πρακτικά θέματα.

Ξεκινώντας από το από τα θεσμικά. Ήδη έχει ολοκληρωθεί η Π.Ε.Α, διότι από την Π.Ε.Α. προκύπτει απειλή και βάση της απειλής προκύπτει ο σχεδιασμός. Άρα λοιπόν, αυτή τη στιγμή, σε ότι αφορά το Υπουργείο Εθνικής Άμυνας, εμείς έχουμε τελειώσει. Βρίσκεται στο τελικό στάδιο η πολιτική Εθνικής Άμυνας για να μπορέσει να κατατεθεί και να πάρει έγκριση.

Από εκεί, από την Π.Ε.Α., ξεκινάει ο Εθνικός Αμυντικός Σχεδιασμός. Δηλαδή, οι διαδικασίες μέσα από τις οποίες προκύπτει η Δομή Δυνάμεων και αυτά τα οποία πρέπει να προτεραιοποιήσουμε ως εξοπλιστικές ανάγκες, για να μπορέσουμε να καλύψουμε τα κενά. Εκεί είναι το κύριο θέμα, το οποίο σχετίζεται με την Αμυντική Βιομηχανία. Δηλαδή, η ανάγκη, η Εθνική Αμυντική Βιομηχανία να ξέρει τη προτεραιοποίηση των Ενόπλων Δυνάμεων, έτσι ώστε να μπορέσουμε να σχεδιάσουμε σωστά. Εκεί λοιπόν, έχουμε τον αναγκαίο σχεδιασμό, για να ξεπεράσουμε το πρόβλημα αυτό.

Είπε ο κύριος πρώην Υπουργός, για την Εθνική Αμυντική Βιομηχανική Στρατηγική. Εκπονήθηκε το 2017, το 2022 λήγει. Ήδη έχουμε προχωρήσει στο πρώτο προσχέδιο αυτής. Το έχουμε συζητήσει με τον κύριο Υπουργό, το έχουμε συζητήσει με τα επιτελεία, σύντομα θα βρισκόμαστε στο τελικό στάδιο.

Έρχομαι στην εγχώρια Αμυντική Βιομηχανία. Το θέμα αυτό αφορά 180 εταιρείες. Είναι ο Ε.ΕΛ.Ε.Α.Α. με 31 εταιρείες και ο Σ.Ε.Κ.Π.Υ. με 149 εταιρείες που σχετίζονται, είτε πρωτοδίκως με την άμυνα, είτε δευτερευόντως από εταιρείες οι οποίες φτιάχνουν υλικά από ένα υλικό. Καρτελάκια και για τα άρματα μάχης, στα οποία στα ελληνικά περιγράφονται οι διαδικασίες του κάθε κουμπιού. Πολύ σοβαρή δράση που απασχολεί ένα πολύ μεγάλο αριθμό Ελλήνων. Για όλες λοιπόν αυτές τις εταιρείες, εμείς τις έχουμε βάλει κάτω από τη ΓΔΑΕ, κάτω από το Συμβούλιο Αμυντικής Έρευνας Τεχνολογίας και Βιομηχανίας. Ένα συμβούλιο το οποίο μέχρι τώρα δεν λειτουργούσε. Ήδη κάναμε μία σύσκεψη 30 το μήνα που μας πέρασε. Έχουμε δώσει κατευθύνσεις και τώρα με την αλλαγή της διοίκησης της Διεύθυνσης της ΓΔΑΕ, έχουμε καθορίσει. ότι εντός του μηνός αυτού θα γίνει η πρώτη σύσκεψη. Στην πρώτη σύσκεψη θα παρευρεθεί και ο κύριος Υπουργός και εγώ, καθώς και όλοι αυτοί που προβλέπονται να είναι το συμβούλιο, οι ακαδημαϊκοί, οι εταιρείες, έτσι ώστε να συζητήσουμε το κοινό πλαίσιο.

Παράλληλα ερχόμαστε σε επαφή με την «NSPA». Γιατί με την «NSPA»; Θέλουμε εκεί να αναδείξουμε τις ελληνικές εταιρείες, να δείξουμε την ποιότητα των ελληνικών εταιρειών και να κάνουμε τις ελληνικές εταιρείες να συμμετέχουν σε διαγωνισμούς, όχι μόνο για τη χώρα μας αλλά για τις άλλες χώρες. Τα προϊόντα τα οποία κατασκευάζουν είναι άκρως ελκυστικά, άκρως ανταγωνιστικά και θέλουμε να διαφημίσουμε τις ελληνικές εταιρείες σε αυτό τον οργανισμό. Βεβαίως κάνουμε και πολλές άλλες δράσεις, όπως πέρυσι το Υπουργείο κήρυξε το έτος, ως έτος καινοτομίας. Κάναμε πάρα πολλά πράγματα με τις ελληνικές εταιρείες και στον τομέα της ενεργειακής αυτονομίας μα και σε άλλους τομείς που σχετίζονται με την καινοτομία και εμπλέξαμε τις εταιρείες.

Κλείνοντας, θα ήθελα να πω, ότι το όραμά μας είναι τριπλό: Είναι επιχειρησιακό, έτσι ώστε ότι κάνουμε, να μας ικανοποιήσει τις επιχειρησιακές ανάγκες. Είναι επιχειρηματικό, να γίνουμε ανταγωνιστικοί και να συμβάλει η άμυνα στην ανάπτυξη και βεβαίως είναι και γεωπολιτικό. Εξετάζουμε την πολιτική κατάσταση και βλέπουμε με ποιους θα συνεργαστούμε, έτσι ώστε να ενισχύσουμε και την Αμυντική Βιομηχανία αλλά και τη θέση της χώρας μας.

Πιστεύω, ότι ο οδικός χάρτης τον οποίον έχουμε εκπονήσει πολύ γρήγορα θα μας δώσει μια διαφορετική δυνατότητα. Δεν θέλω να πω παραπάνω, για το τι κάνουμε για τα ΕΑΣ και τον εθνικό οπλισμό, εκτός από το εθνικό τυφέκιο, είναι και το εθνικό πιστόλι. Έχει τελειώσει η επιχειρησιακή αξιολόγηση και είμαστε στο επόμενο βήμα, ίσως αργότερα πω κάποια επιπλέον πράγματα.

Κύριε Πρόεδρε, κύριε Υπουργέ, κυρίες και κύριοι, σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Υφυπουργέ. Θα παρακαλέσω στο σημείο αυτό, να πάρουν το λόγο, για να ξεκινήσουμε, ο Πρόεδρος και ο Διευθύνων Σύμβουλος της Ελληνικής Αεροπορικής Βιομηχανίας, ο κύριος Κούτρας και ο κύριος Παπακώστας. Παρακαλώ ελάτε στο βήμα, κύριε Κούτρα.

Ναι, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Θα πρότεινα να εξετάσει το Προεδρείο την περίπτωση, να υπάρξει και β΄ συνεδρίαση, διότι σε μία συνεδρίαση όλα αυτά, θεωρώ, ότι υποτιμούν –θα έλεγα- τη σπουδαιότητα του θέματος και αυτό είναι βέβαιο, ότι δεν το θέλετε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, το είχαμε θέσει και έτσι ακριβώς είναι. Ίσως ήρθατε λίγο αργότερα από την έναρξη, ακριβώς αυτό συζητήσαμε, ότι είναι η πρώτη από μία σειρά συζητήσεων, που όσες χρειαστεί να γίνουν για το θέμα αυτό. Βεβαίως.

**ΑΘΑΝΑΣΙΟΣ ΔΑΒΑΚΗΣ:** Επίσης, να ομιλούν κατά τμήματα οι εμπλεκόμενοι Διοικητές, Πρόεδροι των συναφών οργανισμών, ούτως ώστε να μπορέσουμε να τοποθετηθούμε και στην άλλη συνεδρίαση οι υπόλοιποι. Διαφορετικά όλο αυτό δεν νομίζω, ότι μπορεί να ανταπεξέλθει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Κούτρα, έχετε το λόγο.

**ΙΩΑΝΝΗΣ ΚΟΥΤΡΑΣ (Πρόεδρος του Δ.Σ. της Ελληνικής Αεροπορικής Βιομηχανίας (ΕΑΒ)):** Κύριε Πρόεδρε, ευχαριστώ, Χριστός Ανέστη και χρόνια πολλά.

Κύριε Υπουργέ, κυρίες και κύριοι βουλευτές, κυρίες και κύριοι είμαι Αντιπτέραρχος εν αποστρατεία Μηχανικός Ιωάννης Κούτρας και είμαι Πρόεδρος της Ελληνικής Αεροπορικής Βιομηχανίας του Διοικητικού Συμβουλίου. Η Ελληνική Αεροπορική Βιομηχανία είναι η μεγαλύτερη αεροναυπηγική και αμυντική εταιρεία της χώρας. Ιδρύθηκε το 1975 και κύρια αποστολή της είναι η παροχή υπηρεσιών και προϊόντων για την υποστήριξη των Ελληνικών Ενόπλων Δυνάμεων.

Παράλληλα η ΕΑΒ εφαρμόζοντας στα τελευταία χρόνια μία στρατηγική εξωστρέφειας δημιούργησε μια διευρυμένη πελατειακή βάση και αποτελεί σήμερα αξιόπιστο συνεργάτη των διεθνώς αναγνωρισμένων εταιριών του βιομηχανικού κλάδου της αεροναυπηγικής, συνδυάζοντας τεχνολογίες αιχμής με πιστοποιημένες διαδικασίες παραγωγής και ένα άριστο καταρτισμένο και έμπειρο ανθρώπινο δυναμικό, η ΕΑΒ προσφέρει προϊόντα και υπηρεσίες υψηλών ποιοτικών προδιαγραφών.

Έχει πιστοποιηθεί συγκεκριμένα από την Rolls Royce σαν ένα από τα έξι εξουσιοδοτημένα κέντρα συντήρησης αεροκινητήρων Τ56 των αεροσκαφών C-130 από τη Lockheed Martin σαν «authorized med center » για τα αεροσκάφη C-130, από τη «SNECMA» ως εξουσιοδοτημένο συνεργείο και συντήρησης του αεροκινητήρα Μ53 των μιράζ 2000, από τη «Χανεγουλ» για τους αεροκινητήρες ελικοπτέρων τα Τ53.

Οι κύριες δραστηριότητες της εταιρείας είναι το εργοστάσιο αεροσκαφών το οποίο παρέχει πλήρη υποστήριξη τα πτητικά μέσα των Ενόπλων Δυνάμεων καθώς και των πελατών. Επιπλέον, διαθέτει δυνατότητα δομικής αναβάθμισης αεροσκαφών και αναβάθμισης εκσυγχρονισμού αυτών, τη στιγμή αυτή γίνεται η αναβάθμιση στα αεροσκάφη P3 του ναυτικού και των αεροσκαφών F-16 σε διαμόρφωση viber της Πολεμικής Αεροπορίας.

Το εργοστάσιο αεροκινητήρων καλύπτει την παροχή υπηρεσιών επιπλέον εργοστασιακής συντήρησης ενός ευρέος φάσματος τύπων αεροπορικών κινητήρων. Το εργοστάσιο ηλεκτρονικών, καλύπτει ένα ευρύ φάσμα κατηγοριών ηλεκτρονικών συστημάτων, συστήματα επικοινωνίας, πλοήγησης, ραδιοβοηθημάτων, ραντάρ, οπλικών συστημάτων, καθώς και συστημάτων ηλεκτρονικού πολέμου. Το εργοστάσιο αεροκατασκευών λειτουργεί ως αξιόπιστος υποκατασκευαστής ή συνεργάτης μεγάλων κατασκευαστών αεροσκαφών και κινητήρων με πλήρη ανάληψη ευθύνης για τη σχεδίαση, κατασκευή και συναρμολόγηση σειράς προϊόντων.

Να σημειώσω στο σημείο αυτό ότι τα «F-16» που κατασκευάζονται τα parts των «F-16», καθώς και των «C-130 J», το 30% των συγκεκριμένων συγκροτημάτων «F-16» και «C-130» είναι από ελληνικά χέρια και πετάνε σε όλο τον κόσμο. Στον τομέα της σχεδίασης και ανάπτυξης δομών και συστημάτων αεροσκαφών διαθέτει δυνατότητες σχεδιασμού και ανάπτυξης, όπως πρωταρχική σχεδίαση, λεπτομερής σχεδίαση και διαμόρφωση συγκροτημάτων, κατασκευή πρωτοτύπων και τα λοιπά. Μεταξύ των στόχων της εταιρείας στο συγκεκριμένο αντικείμενο συγκαταλέγεται και η σχεδίαση και ανάπτυξη ιδίων προϊόντων τεχνολογιών αεροναυπηγικής, νέων υλικών και διεργασιών, καθώς και αεροδιαστημικής και ηλεκτρονικών με υψηλή προστιθέμενη αξία γνώσης και καινοτομίας.

Το εκπαιδευτικό κέντρο, το οποίο διαθέτει η Ε.Α.Β. έχει ομάδα έμπειρων εκπαιδευτών και προσφέρει εκπαιδευτικά προγράμματα σχεδιασμένα με τρόπο ενιαίο, προσαρμόσιμο και ελέγξιμο. Τα εκπαιδευτικά προγράμματα έχουν στόχο να βοηθήσουν τους εκπαιδευόμενους να διευρύνουν τις ικανότητές τους σε ένα ευρύ φάσμα ειδικοτήτων της Αεροπορικής Βιομηχανίας, καθώς και σε θέματα διοίκησης και διαχείρισης της εφοδιαστικής αλυσίδας. Στόχος είναι η εδραίωση της Ε.Α.Β. ως Πάροχο εκπαιδευτικών υπηρεσιών διεθνώς.

 Στον εμπορικό τομέα, η Ε.Α.Β. έχει ως βασικό στόχο την επιχειρηματική αξιοποίηση των πλείστων δυνατών σημείων της, τα οποία έχουν παγιώσει στον ναυπηγικό τομέα της εγχώριας και της διεθνούς αγοράς όπως, υψηλή τεχνογνωσία και άριστα εκπαιδευμένο και εξειδικευμένο προσωπικό, πιστοποίηση από κορυφαίους διεθνείς οργανισμούς ποιότητας, άριστη εταιρική φήμη και κύρος σε διεθνές επίπεδο, υπηρεσίες υψηλών ποιοτικών προδιαγραφών, ολοκληρωμένες εγκαταστάσεις και πλεονεκτική γεωγραφική θέση.

 Άφησα τελευταίο το ανθρώπινο δυναμικό, το οποίο αποτελεί την «κινητήριο δύναμη» της Εταιρείας και η στρατηγική διοίκηση της Εταιρείας, στοχεύει, στην δημιουργία ενός υγιούς και ασφαλούς εργασιακού περιβάλλοντος, που προσφέρει ίσες ευκαιρίες επαγγελματικής εξέλιξης, άσκηση διοίκησης με βασικά χαρακτηριστικά την αξιοκρατία, τη διαφάνεια, τη σταθερότητα, την ενσυνείδητη συμμετοχή, την ουσιαστική, αλλά και αμφίδρομη επικοινωνία με βάση τις αρχές της εταιρικής υπευθυνότητας.

Στο σημείο αυτό θα ήθελα να κλείσω λέγοντας ότι οι εργασίες τις οποίες παρέχουμε είναι στο λογότυπό μας «one stop shop», το οποίο μας οδηγεί με την παρεχόμενη ποιότητα, η οποία είναι η «αιχμή του δόρατος» και το ανθρώπινο δυναμικό μας, οι σύγχρονοι Δαίδαλοι της Ελληνικής Αμυντικής Βιομηχανίας να είναι το «στέλεχος του δόρατος».

 Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**Τον λόγο έχει ο Διευθύνων Σύμβουλος της Ελληνικής Αεροπορικής Βιομηχανίας, κ. Δημήτριος Παπακώστας.

**ΔΗΜΗΤΡΙΟΣ ΠΑΠΑΚΩΣΤΑΣ (Διευθύνων Σύμβουλος της Ελληνικής Αεροπορικής Βιομηχανίας (Ε.Α.Β.)):** Κυρίες και κύριοι, σας ευχαριστώ πάρα πολύ που με καλέσατε σήμερα εδώ, στο βήμα της Βουλής, για να σας πω τον σχεδιασμό και την προοπτική της Ελληνικής Αεροπορικής Βιομηχανίας.Ο κύριος Πρόεδρος, κύριος Κούτρας, σας ανέλυσε τις δυνατότητες της Ε.Α.Β. και τις υποδομές που έχουμε.

Εγώ θα εισέλθω λίγο στο επιχειρησιακό και επιχειρηματικό κομμάτι της Εταιρείας, η οποία, όπως γνωρίζετε, έχει έναν διπλό ρόλο. Έχει καταρχάς την υποχρέωση, την πατριωτική θα έλεγα υποχρέωση, να εξυπηρετεί τις Ελληνικές Ένοπλες Δυνάμεις, πράγμα για το οποίο ιδρύθηκε, άλλωστε και κατά δεύτερο λόγο, ως μία οικονομική οντότητα, μία εταιρεία διεθνούς εμβέλειας, να μπορέσει να προσφέρει προστιθέμενη αξία στην οικονομία της χώρας, να δώσει θέσεις εργασίας και ασφαλώς κερδοφορία προς τους μετόχους της, που είναι το Ελληνικό Δημόσιο. Είμαστε, λοιπόν, μία Εταιρεία, η οποία εξυπηρετεί αυτούς τους σκοπούς, όπως άλλωστε και όλες οι αμυντικές βιομηχανίες σε όλο τον κόσμο. Είμαστε μία διττή, δηλαδή, «προσωπικότητα».

 Πάνω σε αυτό έχω να πω, ότι η ΕΑΒ δυστυχώς τα τελευταία δέκα χρόνια υπέστη μία μεγάλη πληγή, μία μεγάλη, δυστυχώς, αφαίμαξη του προσωπικού της το οποίο από 3.000 άτομα κατέληξε στο να είναι σήμερα 1.400 εργαζόμενοι. Αυτό όπως καταλαβαίνετε αποδυναμώνει την εταιρεία από το να φέρει σε πέρας τα προγράμματά της, τα οποία σήμερα είναι ουκ ολίγα. Αυτή τη στιγμή η εταιρεία έχει ένα ανεκτέλεστο περίπου 800 εκατομμυρίων ευρώ, όταν στους τελευταίους ισολογισμούς της, δυστυχώς, κατέληξε μόνον στα 50 εκατομμύρια έσοδα το χρόνο, το οποίο φυσικά προκαλούσε ζημιογόνες καταστάσεις.

Ο στόχος μας, λοιπόν, είναι να λύσουμε αυτά τα προβλήματα, να μπορέσουμε να την επαναφέρουμε στα επίπεδα προ δεκαετίας, όταν είχε αρκετό δυναμικό προσωπικό και προγράμματα και την εποχή εκείνη προσέγγιζε μεν έσοδα της τάξεως των διακοσίων εκατομμυρίων ευρώ το χρόνο, αλλά δυστυχώς, για διάφορους λόγους - που δεν θέλω να τους αναλύσω - ήταν ζημιογόνος και μάλιστα με πολύ μεγάλα ποσά. Ο επόμενος στόχος μας, είναι λοιπόν, μέσα σε μία διετία - που ελπίζω να την κάνουμε και ένα έτος - να επανέλθει η εταιρεία στην κερδοφορία. Αυτό θα της δώσει, φυσικά, τις δυνατότητες να απευθυνθεί σε τραπεζικά συστήματα, να αποκτήσει κεφάλαιο κίνησης, να αυτονομηθεί οικονομικά θα έλεγα.

Τρία είναι τα βασικά προβλήματα της εταιρείας. Πρώτον, όπως σας είπα, η έλλειψη προσωπικού, δεύτερον, η έλλειψη ρευστότητας – δυστυχώς - και τρίτον είναι οι διαδικασίες που είναι υποχρεωμένη να ακολουθήσει, γιατί ανήκει στον στενό δημόσιο τομέα. Αυτά τα τρία προβλήματα καλούμαστε να επιλύσουμε σαν νέα διοίκηση. Το μεν πρώτο για το προσωπικό, ευτυχώς, έχει ήδη δρομολογηθεί, έχουμε αμέριστη τη βοήθεια του Υπουργείου Οικονομικών, του Υπουργείου Ανάπτυξης, που είναι συναρμόδιο, και του Υπουργείου Άμυνας.

Εκεί, έχω να πω, ότι μας δόθηκε μία πολύ μεγάλη ελευθερία να τηρήσουμε μεν τις διαδικασίες του ΑΣΕΠ, αλλά με κάπως μια ελαστικότητα η οποία μας δίνει την ευχέρεια μέσα στο 2021 να προσλάβουμε επτακόσια και πλέον άτομα. Αυτό θα μας δώσει τη δυνατότητα, φυσικά, να μπορέσουμε να εκπονήσουμε, να εκτελέσουμε όλα τα προγράμματά μας. Θα μας απελευθερώσει από τον «βραχνά» που έχουμε - και με συγχωρείτε για τη λέξη - να πηγαίνουν πίσω τα προγράμματά μας και να έχουμε όλη αυτή την αγωνία απέναντι στους πελάτες μας, οι οποίοι είναι δύο βασικοί αυτή τη στιγμή. Η Πολεμική Αεροπορία και η LOCKHEED MARTIN.

Η Πολεμική Αεροπορία είναι ο πελάτης που πρέπει να εξυπηρετήσουμε για την εθνική μας ασφάλεια, την εθνική μας άμυνα και βέβαια είναι το πατριωτικό μας - όπως συνηθίζω να λέω - καθήκον. Αυτό είναι η πρώτιστη υποχρέωσή μας να μπορέσουμε να καλύψουμε τις Ένοπλες Δυνάμεις και ειδικά την Πολεμική Αεροπορία με αυτά που χρειάζονται, για να αντιμετωπίσει οποιαδήποτε εξωτερική απειλή.

Δυστυχώς, είμαστε πάρα πολύ πίσω στις παραδόσεις προς την Πολεμική Αεροπορία. Κάνουμε ότι μπορούμε καλύτερο με το προσωπικό, που διαθέτουμε και τους πόρους που διαθέτουμε, για να βελτιώσουμε τις αποδόσεις μας. Ήδη μέσα στον μήνα παραδίδουμε ένα C-130 - που όπως γνωρίζετε - είναι πολύ κρίσιμο ιδιαίτερα αυτή την εποχή και σκοπεύουμε να παραδώσουμε άλλα 2 μέσα στο 2021 και στα επόμενα έτη, στα δύο επόμενα έτη, να παραδίδουμε από 5 με 6 το χρόνο, έτσι ώστε να καλύψουμε όλες τις ανάγκες της Πολεμικής Αεροπορίας. Στα πυροσβεστικά αεροσκάφη είμαστε φέτος πάλι καλά, δηλαδή παραδίδουμε αυτά τα οποία χρειάζονται για την αντιπυρική προστασία της χώρας και σε όλα τα υπόλοιπα αεροσκάφη, γίνονται προσπάθειες και βελτιώνουμε συνεχώς τις αποδόσεις μας.

Τα προγράμματα, φυσικά, της Πολεμικής Αεροπορίας που έχουν σχέση και με την LOCKHEED MARTIN, δηλαδή η αναβάθμιση του του στόλου των 84 F-16 σε επίπεδο viper, προχωράει πάρα πολύ καλά, έχουμε αποδώσει το πρώτο, το οποίο είναι ήδη στις Ηνωμένες Πολιτείες, για πιστοποίηση και ελέγχους και αυτή τη στιγμή, βρίσκονται μέσα στις εγκαταστάσεις μας άλλα δύο F-16, στα οποία έχουμε ξεκινήσει τις εργασίες αναβάθμισης.

Στις 18 του μηνός, θα δεχθούμε το τρίτο αεροσκάφος και πάει λέγοντας. Το πρόγραμμα αυτό βέβαια είναι μακροπρόθεσμο και θα τελειώσει το 2027. Αλλά δεν έχει σημασία, για μας είναι μια τεράστια πρόκληση, αποκτούμε μια φανταστική τεχνογνωσία, πραγματικά, η οποία είναι απαράμιλλη και αυτό θα μας δώσει φυσικά και τις δυνατότητες να μπορέσουμε να βγούμε και προς τα έξω, εκτός Ελλάδος, για παρόμοιες εργασίες.

Για την Lockheed Martin, όπως γνωρίζετε, κατασκευάζουμε το 30% των F-16 και των C-130, για την παγκόσμια αγορά. Είναι κάτι το εντυπωσιακό, πραγματικά. Και βέβαια, έχουμε και τα αεροσκάφη P-3 της ναυτικής επιτήρησης, τα οποία είναι, δυστυχώς, πολύ πίσω σαν προγραμματισμός, αλλά να τονίσω, ότι παρόμοια εργασία απέτυχε στη Γερμανία και στην Αυστραλία. Άρα, μπορούμε να πούμε με κάποια υπερηφάνεια, ότι εμείς, τουλάχιστον εδώ, στην Ελλάδα, προχωρήσαμε με τόλμη ένα πρόγραμμα το οποίο θα το φέρουμε σε πέρας, έστω και καθυστερημένα.

Τώρα, τι πρέπει να κάνουμε για την ΕΑΒ. Να εκτελέσουμε τα προγράμματά μας εμπρόθεσμα, να ενσωματώσουμε τους νεοπροσληφθέντες στο πνεύμα και στο τρόπο που εργαζόμαστε. Είναι ένα δύσκολο έργο, πραγματικά. Φανταστείτε, ότι η εταιρεία ενισχύεται κατά περίπου το 1/3 του προσωπικού, που θα έχει στο τέλος του χρόνου. Χρειάζονται εκπαίδευση, χρειάζονται πολλά πράγματα, αλλά είμαστε σε πολύ καλή φάση αυτή τη στιγμή.

Να τονίσω τέλος, ότι έχουμε και ένα μεγάλο πρόγραμμα εκπαίδευσης με τα Ηνωμένα Αραβικά Εμιράτα, για τα επόμενα 10 χρόνια. Θα εκπαιδευτούν περίπου 3.000 άτομα από τα Ηνωμένα Αραβικά Εμιράτα και αυτό φυσικά θα βοηθήσει την ΕΑΒ στο να αποκτήσει μία επιχειρησιακή οντότητα και δύναμη με τα Ηνωμένα Αραβικά Εμιράτα, η οποία θα βοηθήσει και την ίδια τη χώρα μας φυσικά. Μέσα σε αυτό το πρόγραμμα, θα χτίσουμε νέες εγκαταστάσεις, θα αποκτήσουμε εκπαιδευτική ισχύ και βέβαια, τα σχέδιά μας είναι να προχωρήσουμε σε πανεπιστημιακό επίπεδο, πλέον στην αεροναυπηγική και να μπορέσουμε επιτέλους να κρατήσουμε τα δικά μας παιδιά μέσα στη χώρα. Αυτά είναι βέβαια οράματα και σχέδια, αλλά είμαστε στο δρόμο, και πηγαίνουμε πάρα πολύ καλά.

Το μέλλον μας. Θέλουμε να προχωρήσουμε σε καινούργια προϊόντα. Ήδη, όπως έχετε διαβάσει στο Τύπο και στα Μίντια, ξεκινήσαμε ένα πρόγραμμα για UAV, με τα τρία πανεπιστήμια, της Θεσσαλονίκης, της Ξάνθης και της Λάρισας. Αναβαθμίζουμε τα εργοστάσια ηλεκτρονικών και σύνθετων υλικών που έχουμε, έτσι ώστε να μπορέσουμε να βοηθήσουμε αυτή τη προσπάθεια και βέβαια, να μπούμε και σε προϊόντα τα οποία θα τα χαρακτήριζα σαν προϊόντα έξυπνου πολέμου και έξυπνου στρατού. Αυτός είναι ένας άλλος στόχος δικός μας. Εργαζόμαστε πάρα πολύ σκληρά πάνω σε αυτό και προσπαθούμε να εξωτερικεύσουμε τις δραστηριότητές μας όσο γίνεται περισσότερο.

Έχουμε προσκλήσεις επισκέψεων από το Ισραήλ, από την Αίγυπτο, φυσικά από τις χώρες του αραβικού κόλπου και αυτό μας δίνει πραγματικά μια ώθηση, θα έλεγα, να βγούμε πάλι προς τα έξω, όπου και εκεί έχει μείνει πίσω η εταιρεία τα τελευταία χρόνια, δυστυχώς, ενώ παλαιότερα δραστηριοποιούνταν σε 36 χώρες. Καταλαβαίνετε τι σημαίνει αυτό για τις ελληνικές διεθνείς σχέσεις, για τις συμμαχίες μας κ.λπ.. Είμαστε πραγματικά μία εταιρεία η οποία μπορεί να δράσει και ως πρεσβευτής της χώρας μας προς τα έξω.

Δεν θέλω να σας κουράσω περισσότερο. Είμαστε σε ένα δρόμο πραγματικής αναδιάρθρωσης, αλλάζουμε τα πάντα, τις δομές μας, τη νοοτροπία μας και αυτό που θέλω να πω και να καταλήξω είναι, ότι με τις θέσεις εργασίας που προσφέρουμε στα νέα παιδιά, γιατί τα παιδιά που έρχονται είναι μικρής ηλικίας και αυτό σημαίνει, ότι πραγματικά θα δώσουν μία ζωντάνια στην ΕΑΒ και τα παιδιά αυτά είναι σαφώς καλύτερα καταρτισμένα, έχουν μεγάλο ενθουσιασμό και ήδη οι πρώτες εκατοντάδες που έχουν αρχίσει να εργάζονται σε μας, δείχνουν ένα τεράστιο ενθουσιασμό και ένα τεράστιο ζήλο.

Τους αρέσει, να δουλεύουν. Είναι πάνω στη δουλειά τους και είμαστε απόλυτα ικανοποιημένοι. Φανταστείτε, αν σήμερα μετά από 1 ή 2 μήνες δείχνουν αυτή τη συμπεριφορά, πώς θα είναι μετά από 6 μήνες ή 1 χρόνο, όταν θα φτάσουνε σε ένα πολύ καλό επίπεδο εκπαίδευσης και ενσωμάτωσης μέσα στην εταιρία. Σας ευχαριστώ πάρα πολύ. Λυπάμαι, εάν σας κούρασα. Ό,τι χρειάζεστε, να ρωτήσετε, ευχαρίστως, να απαντήσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κ. Παπακώστα. Παρακαλώ, να έρθει στο βήμα ο κ. Αθανάσιος Τσιόλκας, Πρόεδρος του Διοικητικού Συμβουλίου των Ελληνικών Αμυντικών Συστημάτων.

**ΑΘΑΝΑΣΙΟΣ ΤΣΙΟΛΚΑΣ (Πρόεδρος του Δ.Σ. των Ελληνικών Αμυντικών Συστημάτων (Α.Β.Ε.Ε.)):** Κύριοι Υπουργοί, κύριοι βουλευτές, ευχαριστούμε πολύ για την πρόσκληση και ήθελα, να σας αναφέρω ως Πρόεδρος των Ελληνικών Αμυντικών Συστημάτων ότι η εταιρεία «Ελληνικά Αμυντικά Συστήματα» με τη μορφή που είναι σήμερα, δημιουργήθηκε το 2004 από τη συνένωση της Ελληνικής Βιομηχανίας Όπλων, της ΕΒΟ, και της ΠΥΡΚΑΛ. Έχει 4 εργοστάσια αυτήν τη στιγμή σε λειτουργία. Το εργοστάσιο του Υμηττού που κάνει μεταλλικά απαρτία πυρομαχικών, το εργοστάσιο του Λαυρίου που παράγει και συναρμολογεί πυρομαχικά, το εργοστάσιο του Αιγίου που κάνει οπλικά συστήματα και η Μάνδρα η οποία κάνει μέρη οπλικών συστημάτων και τώρα έχει μπει σε ένα καινούργιο πεδίο ανασκευής οχημάτων.

Οι συμβάσεις οι οποίες υλοποιούνται από την Εταιρεία έως αυτή τη στιγμή και ο κ. Υπουργός έχει απόλυτο δίκιο, δεν ήμαστε και, εντελώς, συνεπείς στις υποχρεώσεις μας. Οι παραδόσεις μας γίνονται με αρκετή καθυστέρηση. Αυτό οφείλεται στην έλλειψη του προσωπικού, το οποίο από 3.000 άτομα που ήταν το 2004, όταν έγινε η συνένωση, έχει φτάσει στα 450 άτομα. Αυτό είχε σαν συνέπεια, να παραδίδουμε με σχετική καθυστέρηση τα πυρομαχικά στον Ελληνικό Στρατό. Ο δεύτερος λόγος που παραδίδουμε με καθυστέρηση είναι η έλλειψη χρηματοδότησης για την αγορά πρώτων υλών.

Αυτή τη στιγμή υλοποιούνται συμβάσεις για τον Ελληνικό Στρατό για πυρομαχικά των ελικοπτέρων Απάτσι, για πυρομαχικά 4x53 χιλιοστά βομβιδοφόρων. Γίνεται στο Λαύριο ανασκευή πυραύλων Patriot. Γύρω στο 2000 ως το 2002 η εταιρεία μας παρήγαγε 220 πυραύλους Patriot, των οποίων τώρα έχει έρθει η ώρα της ανασκευής τους.

Έχουμε εξαγωγικά συμβόλαια για την Αίγυπτο και για την Τυνησία, πυρομαχικά των οποίων ξεκινάει η υλοποίησή τους και προσδοκούμε από το Υπουργείο Άμυνας, τον κύριο και καλό πελάτη μας, την ανάθεση του εθνικού τυφεκίου, όταν καταλήξουν στην εταιρεία, η οποία θα το παράξει. Περιμένουμε, λοιπόν, την ανάθεση του εθνικού τυφεκίου, όταν η Πολιτική Ηγεσία καταλήξει στον ανάδοχο, καθώς, επίσης, κι ένα μεγάλο project το οποίο είναι σε εξέλιξη, η αναβάθμιση των ρουκετών 122 χιλιοστών.

 Προ ολίγων εβδομάδων ανακοινώθηκε από τον Πρωθυπουργό η μετεγκατάσταση του Υμηττού. Θα βοηθήσουμε με όλες μας τις δυνάμεις για την υλοποίηση και θεωρώ ότι είναι μία καλή ευκαιρία για την εταιρεία μας να αναδιαρθρωθεί και να αναδιοργανωθεί. Η μετεγκατάσταση του εργοστασίου του Υμηττού στο Λαύριο προσδοκούμε να γίνει με τη δέουσα προσοχή, ούτως ώστε να μην χαθούν ούτε γραμμές παραγωγής ούτε τεχνογνωσία. Θα είμαστε εκεί να συνδράμουμε με όλες μας τις δυνάμεις για την υλοποίηση του μεγαλόπνοου αυτού σχεδίου. Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε. Παρακαλώ να έρθει στο βήμα ο Διευθύνων Σύμβουλος των Ελληνικών Αμυντικών Συστημάτων, ο κ. Νικόλαος Κωστόπουλος.

**ΝΙΚΟΛΑΟΣ ΚΩΣΤΟΠΟΥΛΟΣ (Διευθύνων Σύμβουλος της «Ελληνικά Αμυντικά Συστήματα ΑΕΒΕ»):** Κύριε Πρόεδρε, κυρίες και κύριοι βουλευτές, όπως πολύ σωστά άκουσα λίγο νωρίτερα τον Υπουργό, τον κ. Βίτσα να λέει, οι παρευρισκόμενοι σήμερα γνωρίζετε την Αμυντική Βιομηχανία της χώρας πολύ καλύτερα από μας, οπότε δεν υπάρχει λόγος να συστηθούμε εκ νέου. Για αυτό και επί της ουσίας, θα ήθελα με την παρούσα δυνατότητα που μου δίνεται να ευχαριστήσω εκ μέρους των Ελληνικών Αμυντικών Συστημάτων το σύνολο των κοινοβουλευτικών κομμάτων, για τη μέχρι σήμερα συμπαράσταση και βοήθεια στο έργο της διοίκησής μας κατά τον πρώτο ενάμιση χρόνο εκτέλεσης των καθηκόντων μας. Έτσι ως εταιρεία πλέον και ο υποφαινόμενος αντιλαμβανόμαστε τον Κοινοβουλευτικό Έλεγχο, αλλά και να σας ενημερώσω για τα αποτελέσματα αυτής.

Οφείλω να κάνω ιδιαίτερη αναφορά στην καθημερινή υποστήριξη της πολιτικής ηγεσίας και των στελεχών, τόσο του Υπουργείου Εθνικής Άμυνας και όλος ιδιαιτέρως του Υπουργού, του κ. Παναγιωτόπουλου, αλλά και του κ. Υφυπουργού και κ. Αρχηγού, Στρατηγού Αλκιβιάδη Στεφανή, ως εποπτεύοντες του Υπουργείου, όσο και του Υπουργείου Οικονομικών αντίστοιχα ως βασικού μετόχου.

Το πάγωμα καταβολής ποινικών ρητρών, η διευκόλυνση πληρωμών, η άμεση προκαταβολή έναντι αύξησης μετοχικού κεφαλαίου που κάλυψε τη μισθοδοσία των δύο πρώτων μηνών. Είναι σημαντικό να αναφέρουμε ότι τον πρώτο μήνα που ανέλαβε η δική μας διοίκηση, δεν υπήρχαν τα ταμειακά διαθέσιμα για να καλύψουμε τη ρευστότητα της μισθοδοσίας των εργαζομένων, αλλά και επόμενες αυξήσεις μετοχικού κεφαλαίου με βασική προτεραιότητα από πλευράς μας, την προμήθεια σημαντικής ποσότητας πρώτων υλών υπέρ της αποκατάστασης της παραγωγικής διαδικασίας, αποτελούν ιδιαίτερα σημαντική παρακαταθήκη για την οικονομική ανάκαμψη, αλλά και την αποκατάσταση του κύρους της εταιρείας μας, πάντα με πρόταγμα την ανάταξη της παραγωγικής διαδικασίας, κάτι το οποίο αποτελεί και το προσωπικό μου στοίχημα.

Ως η νέα διοίκηση, προσπαθώντας να τιμήσουμε στο ακέραιο την εμπιστοσύνη του Ελληνικού Κοινοβουλίου και της ελληνικής πολιτείας, μελετήσαμε σε βάθος τις δραστηριότητες και τις προοπτικές της εταιρείας μας και επιδοθήκαμε σε μια διαρκή προσπάθεια επίτευξης εργασιακής ειρήνης, εξορθολογισμού λειτουργίας δαπανών και αύξησης των εσόδων. Βρήκαμε, κυρίες και κύριοι βουλευτές, δυστυχώς κομβικές Διευθύνσεις της εταιρείας μας, όπως αυτές του διαχειριστικού ελέγχου, του στρατηγικού σχεδιασμού και της έρευνας και ανάπτυξης ανενεργές και χωρίς επικεφαλής, χωρίς διευθυντές. Με παράδοξο υψηλού προφίλ, υψηλού κύρους και προσόντων στελέχη της εταιρείας να βρίσκονται, επιτρέψτε μου την έκφραση, «στο ψυγείο» με αποφάσεις προηγούμενων διοικήσεων. Έτσι προχωρήσαμε με καθαρά αξιοκρατικά κριτήρια σε διοικητικές μεταβολές, αξιοποιώντας το σύνολο των ανθρώπινων πόρων, στελεχώνονται όλες τις διευθύνσεις και προσπαθώντας να εκμεταλλευτούμε με τον καλύτερο δυνατό τρόπο τα παραγωγικά μέσα που διαθέτουμε, επαναπροσλαμβάνοντας - το τονίζω - σχεδόν το σύνολο των απολύθεντων της προηγούμενης περιόδου.

Ορίσαμε Σύμβουλο Διοίκησης, τον ένα και μοναδικό Σύμβουλο Διοίκησης, τον προηγούμενο Διευθύνοντα Σύμβουλο, διορισμένο από την Κυβέρνηση του ΣΥΡΙΖΑ και εργαζόμενο της εταιρείας μας, ένα ίσως πρωτοφανές για τα δεδομένα της ελληνικής Δημόσιας Διοίκησης παράδειγμα. Διευθύνων Σύμβουλος διοίκησης να διορίζει ως Σύμβουλο Διοίκησης τον προκάτοχο, προερχόμενο από τελείως διαφορετική ιδεολογική κατεύθυνση και φιλοσοφία, όσον αφορά τα πράγματα της εταιρείας και έχουμε καταφέρει για πρώτη φορά στην ιστορία της εταιρείας μας να υπογράψουμε επιχειρησιακή συλλογική σύμβαση με το σύνολο των εργαζομένων σε όλες τις εγκαταστάσεις, η οποία από μηνών έχει προωθηθεί για έγκριση στα αρμόδια Υπουργεία.

 Παράλληλα, έχουμε κάνει όλες τις απαραίτητες θεσμικές ενέργειες σε συνεργασία και με τα δύο συν-εποπτευόμενα Υπουργεία, προκειμένου να θεσμοθετηθεί επιτέλους το επίδομα επικίνδυνης και ανθυγιεινής εργασίας, κάτι το οποίο η ελληνική πολιτεία το χρωστάει στους εργαζόμενους μιας τόσο βαριάς βιομηχανίας.

Παράλληλα είμαστε ο πρώτος Φορέας της Γενικής Κυβέρνησης που πιστοποιήθηκε κατά «covid-shield», με συγκεκριμένο σφικτό πρωτόκολλο από εγνωσμένου κύρους ανεξάρτητο Φορέα. Στα πλαίσια εξορθολογισμού των διοικητικών λειτουργιών και του κόστους, αφού προχωρήσαμε σε ψηφιακό μετασχηματισμό των ΕΑΣ- ηλεκτρονική διακίνηση εγγράφων για πρώτη φορά, ψηφιακές υπογραφές δεν υπήρχαν, ούτε ο διευθύνων σύμβουλος- διενεργήσαμε διαγωνισμό, για διαχειριστικό και δικανικό έλεγχο, μένοντας συνεπείς στη σχετική δέσμευση που λάβαμε ενώπιον της αρμόδιας Επιτροπής της Βουλής, διορθώνοντας παράλληλα σημαντικά λάθη και παραλείψεις, προηγούμενων διοικήσεων που καταγράφονται σε σχετικό πόρισμα διαχειριστικού ελέγχου παλαιότερων χρήσεων για τα έτη 2017, 2018 και 2019, από το Υπουργείο Οικονομικών, το οποίο το παραλάβαμε δυστυχώς- και λέω «δυστυχώς», λόγω του ειδικού αρνητικού βάρους αντικειμένου για την εταιρεία- στις αρχές Φεβρουαρίου του 2020.

 Για πρώτη φορά τα Ελληνικά Αμυντικά Συστήματα υπέγραψαν Μνημόνιο συνεργασίας με την Γενική Διεύθυνση Οικονομικών του Υπουργείου Εθνικής Άμυνας, ενώ σε συνέχεια αιτήματός μας, εφαρμόστηκε και μετά από πάρα πολλά χρόνια εσωτερικός έλεγχος. Ο εσωτερικός ελεγκτής, ο οποίος είχε οριστεί από την έκτακτη γενική συνέλευση των μετόχων και είχε επιλεγεί από το αντίστοιχο Μητρώο του Υπουργείου, κατά την πρότασή μας, ασκεί καθημερινά συμβουλευτικό ρόλο και έλεγχο προς όλες τις Υπηρεσίες, συμμετέχοντας ανελλιπώς σε όλα τα διοικητικά συμβούλια της εταιρείας.

Τηρώντας, λοιπόν, τη δέσμευσή μας για άσκηση χρηστής διοίκησης και θέλοντας να αποκαταστήσουμε ξεκάθαρα το έλλειμμα διαφάνειας και νομιμότητας που αντιμετωπίσαμε, οδηγούμε, πρώτον, σε διερεύνηση από την Ελληνική Δικαιοσύνη σημαντικά θέματα κακοδιαχείρισης που έχουμε αντιμετωπίσει και δεύτερον, διενεργούμε για πρώτη φορά, ανοικτές ηλεκτρονικές διαγωνιστικές διαδικασίες, για όλες τις σημαντικές προμήθειες και υπηρεσίες στην εταιρεία μας, όπως τη βιομηχανική συνεργασία, τη φύλαξη, την καθαριότητα, τη μεταφορά των εργαζομένων, την παροχή γάλακτος σε αυτούς.

Αξίζει να σημειωθεί, ότι με απόφαση της διοίκησης μας, ο διαγωνισμός, για τη συνδρομή τεχνογνωσίας του εξειδικευμένου Προσωπικού, των εργολαβικών εργατοτεχνιτών πάνω στους οποίους στηρίζετε η παραγωγική μας διαδικασία, για πρώτη φορά στην ιστορία της εταιρείας παραπέμπεται στο Ανώτατο Ελεγκτικό Όργανο του κράτους, το Ελεγκτικό Συνέδριο. Ταυτόχρονα, για να έρθω σε πιο οικονομικά στοιχεία, στόχος μας είναι η αύξηση των εσόδων με επέκταση σε ξένες αγορές και η ενεργοποίηση των εξαγωγών παράλληλα, μαζί μαζί με την αξιοποίηση της ακίνητης περιουσίας της εταιρίας μας, που είναι τόσο μεγάλη και είχε αφεθεί στην τύχη της.

Για πρώτη φορά μετά από πάρα πολλά χρόνια, περισσότερα από 11-12, κερδίσαμε διαγωνισμό στο εξωτερικό και συγκεκριμένα ένα διαγωνισμό του Υπουργείου Εθνικής Άμυνας της Αιγύπτου, προμήθειας πυρομαχικών 105 χιλιοστών, αλλά και παράλληλα ενεργοποιήσαμε μία σύμβαση με το Υπουργείο Εθνικής Άμυνας της Τυνησίας, η οποία, δυστυχώς για ανεξήγητο λόγο, είχε κρυφτεί σε κάποιο συρτάρι.

Παράλληλα έχουμε ενεργοποιήσει, όπως αναφέρθηκε και από προηγούμενους ομιλητές, ξεχασμένες συμβάσεις, μεταξύ του Υπουργείου Εθνικής Άμυνας και των Ελληνικών Αμυντικών Συστημάτων, κομβικές συμβάσεις, όπως αυτή για παράδειγμα της προμήθειας 72.000 αντιβαλλιστικών κρανών, για το σύνολο του Πεζικού μας και 450 διοπτρών νυχτερινής όρασης και συγχρόνως, για να μπορέσουμε να τα πετύχουμε όλα αυτά μέσα από συνθήκες αξιοπρεπούς παραγωγικής διαδικασίας, δρομολογήσαμε εκσυγχρονισμό διαδικασιών κοστολόγησης προϊόντων και παραγωγής για πρώτη φορά. Σκεφτείτε ότι τα Ελληνικά Αμυντικά Συστήματα, η κρατική Αμυντική Βιομηχανία, κυρίες και κύριοι βουλευτές, δεν είχε μέχρι πρότινος σύστημα κοστολόγησης.

Την ίδια ώρα αξιοποιούμε τις δυνατότητες, που μας δίνει η ακίνητη περιουσία των Ελληνικών Αμυντικών Συστημάτων, προχωρώντας σε πώληση έκτασης μη παραγωγικής στη Μάνδρα, υλοποιώντας σχετικές αποφάσεις της γενικής συνέλευσης και του διοικητικού συμβουλίου, παλαιότερες επί των προηγούμενων διοικήσεων και Κυβερνήσεων και παράλληλα, εξετάζουμε και με σοβαρούς ενδιαφερόμενους, πιθανότητα ενοικίασης χώρων στο συγκρότημα εργοστασίων του Λαυρίου, το οποίο είναι μια έκταση μεγαλύτερη των 3.000 στρεμμάτων, άρα μας δίνει αυτή τη δυνατότητα.

Τις επόμενες μέρες καλούμε έκτακτη γενική συνέλευση σε συνεννόηση με τον μέτοχό μας, προκειμένου να αποφασίσουμε την πώληση της επί σειράς ετών μη παραγωγικής έκτασης στο Μαρτίνο Φθιώτιδας. Ενώ παράλληλα, σχεδόν ολοκληρώνουμε την απορρόφηση της θυγατρικής μας εταιρείας, της Ελληνικής Σιδηρουργίας, μιας επί σειρά ετών άνεργης εταιρείας, σύμφωνα με διάταξη νόμου 2166, προκειμένου να αξιοποιηθεί πρώτα και πάνω απ’ όλα το βασικό της ακίνητο, το κύριο περιουσιακό της στοιχείο, ένα συγκλονιστικό ακίνητο στο Δήμο Αθηναίων, μετά και από το ιδιαίτερα έντονο ενδιαφέρον, που έχει επιδείξει ο Δήμαρχος Αθηναίων, ο κ. Κώστας Μπακογιάννης.

Σε συνέχεια, λοιπόν, όλων των παραπάνω, μπορούμε να μιλάμε για διοικητική σίγουρα και εν μέρει οικονομική αναδιάρθρωση, εξωστρέφεια και πάνω απ’ όλα για εργασιακή ειρήνη. Επιτρέψτε μου να πω τρία συστατικά, που συνάδουν με τη βεβαιότητα στην αποκατάσταση του χαμένου κύρους και της αξιοπιστίας της εταιρείας μας.

Κυρίες και κύριοι βουλευτές, με την ευκαιρία αυτή, θα θέλαμε να σας ενημερώσουμε -να ενημερώσουμε το Σώμα σε περίπτωση που κάποιοι δεν το γνωρίζετε- ότι η Εταιρεία Ελληνικά Αμυντικά Συστήματα, για πρώτη φορά μετά από πολλά χρόνια υπό την νέα διοίκησή της και σύμφωνα με αποφάσεις που λήφθηκαν στην πρώτη μας γενική συνέλευση το 2020 και πάντα με σχετικές οδηγίες του μετόχου μας, το Υπουργείο Οικονομικών, έχει ολοκληρώσει εδώ και πάρα πολλούς μήνες την κατάρτιση αναλυτικού επιχειρησιακού σχεδίου για τα έτη 2021- 2024, το οποίο ως επί το πλείστων, βασίζεται σε απαιτήσεις του σχετικού νόμου περί επιχειρηματικού σχεδιασμού των ΔΕΚΟ και εκπονήθηκε από εσωτερική ομάδα στελεχών της εταιρείας.

Το επιχειρησιακό αυτό σχέδιο απεικονίζει βασικά την εκτιμώμενη εξέλιξη των χρηματοοικονομικών μεγεθών και τη διαμόρφωση των οικονομικών καταστάσεων της εταιρείας, για την προαναφερθείσα περίοδο 2021 - 2024 με έτος βάσης το 2020 και ειδικότερα την εκτίμηση ισολογισμού με ημερομηνία 31/12/2020. Το επιχειρησιακό σχέδιο, για όσους δεν το έχουν και για όσα Κόμματα δεν το έχουν, -αν και μέσα από τον Κοινοβουλευτικό Έλεγχο, έχει περάσει στα χέρια σας,- είναι προφανώς στη διάθεσή σας, έχοντας ως άξονες αναφοράς δύο βασικούς. Πρώτον, τις υφιστάμενες συμβάσεις και τις διαφαινόμενες ανάγκες-απαιτήσεις των Ελληνικών Ενόπλων Δυνάμεων, καθώς και από την άλλη τις συγκεκριμένες συμβάσεις εξωτερικού, που έχουν ήδη αναληφθεί ή βρίσκονται σε ώριμο στάδιο ανάθεσης.

 Έχοντας, λοιπόν, κύριε Πρόεδρε, κυρίες και κύριοι βουλευτές, πιστέψει στον εαυτό μας και έχοντας πιστέψει σε αυτήν την εταιρεία, με κύριο, όπως αναφέρθηκε, ήδη πρόταγμα την παραγωγική ανασυγκρότησή της. Μιλάμε για μία εμπορική, αλλά πρώτα και πάνω όλα βιομηχανική εταιρεία. Μπορούμε, πλέον, πατώντας γερά στα πόδια μας, μετά λόγου γνώσεως και επιτρέψτε μου με περηφάνια -αγαπώντας πλέον αυτήν την εταιρεία και μετά από μία παρουσία σε αυτή τουλάχιστον ενάμιση χρόνο- να διεκδικήσουμε σθεναρά συμμετοχή, όχι σε μικρά, αλλά σε μεγάλα προγράμματα εξοπλιστικά, τόσο των Ελληνικών Ενόπλων Δυνάμεων, όσο και του εξωτερικού.

 Είναι χαρακτηριστική η προσπάθεια που γίνεται, πρώτα από τον κύριο Αρχηγό, τον στρατηγό τον κύριο Στεφανή, για την ολοκλήρωση του προγράμματος παραγωγής και όχι συμπαραγωγής, αποκλειστικά παραγωγής στην εταιρεία μας στις εγκαταστάσεις μας στο Αίγιο, στην πρώην Ελληνική Βιομηχανία όπλων του νέου εθνικού τυφεκίου αλλά και του πιστολιού, όταν παράλληλα από πλευράς μας και με καθαρά επιχειρηματικό πρόσημο, βρισκόμαστε σε επικοινωνία με όλες τις ενδιαφερόμενες εταιρείες. Για τις εταιρίες οφείλω να σας πω, μηδέ μίας εξαιρουμένης, πιστεύουν ακράδαντα ότι η εταιρεία μας, μπορεί από την πρώτη μέρα και χωρίς επιπλέον επενδύσεις, όχι να συν παράξει, αλλά να παράξει αποκλειστικά το εθνικό τυφέκιο και πιστόλι, ένα πολύ μεγάλο σημαντικό έργο, για την εταιρεία μας, αλλά πρώτα και πάνω απ’ όλα για την πατρίδα μας, προϋπολογισμού ίσως και περισσότερο των 250 εκατομμυρίων ευρώ.

Παράλληλα με τις ευλογίες της πολιτικής ηγεσίας του Υπουργείου Εθνικής Άμυνας υπό-συμβασιοποίηση βρίσκονται δύο «προγράμματα γέφυρα», τα οποία θα καλύψουν την παραγωγική διαδικασία, προκειμένου και οι μηχανές και οι άνθρωποι να είναι ζεστοί ενόψει του μεγάλου έργου του εθνικού τυφεκίου, για την κατασκευή των πρώτων χιλίων διακοσίων οπλοπολυβόλων Minimi. Ήδη έχουμε κατασκευάσει γύρω στα δυόμιση χιλιάδες τα τελευταία δέκα χρόνια, τα οποία αξιοποιούνται από τις Ελληνικές Ένοπλες Δυνάμεις και 500 ΚΙΤ ταχείας αλλαγής κάννης.

Επίσης, πιστεύουμε πραγματικά ότι πλέον, είμαστε δυνατοί, για να μπορέσουμε να συμμετάσχουμε σε μεγάλα προγράμματα συμπαραγωγής ή και παραγωγής σημαντικών οπλικών συστημάτων, όπως αυτά των πολεμικών αεροσκαφών RAFALE, αλλά και των νέων φρεγατών. Βρισκόμαστε, ήδη σε επικοινωνία σε σχέση με το δεύτερο πρόγραμμα, το πρόγραμμα των μεγάλων φρεγατών, με τη μία από τις μεγάλες εταιρείες, που διεκδικούν το πρόγραμμα αυτό και η οποία τις επόμενες μέρες έχει ζητήσει να υπογράψουμε «Memorandum of Understanding, MOU», μαζί μας, για τη συμπαραγωγή σε περίπτωση που αναλάβει το έργο αυτό των οπλικών συστημάτων.

Όσον αφορά τώρα μία δεύτερη δραστηριότητα που έχουμε πέρα από αυτή των όπλων και των οπλικών συστημάτων, αυτή την αναβάθμιση και συντήρηση οχημάτων και συστημάτων, μία παραγωγική διαδικασία που αφορά σε μεγαλύτερο βαθμό τις εγκαταστάσεις μας στη Μάνδρα Αττικής. Αναβάθμιση συστήματος RM-70. Είναι μία συζήτηση που γίνεται τα τελευταία χρόνια -γνωρίζετε πολύ καλύτερα από μένα το χώρο οπότε γνωρίζετε και λεπτομέρειες- αφορά τόσο την αναβάθμιση του οχήματος και του εκτοξευτή όσο και των πυρομαχικών 122 χιλιοστών.

 Για μας, αξιότιμε κύριε Υπουργέ, με όλο το σεβασμό, αποτελεί ξεκάθαρα αίτημα πλέον, για απευθείας ανάθεση του έργου αυτού, μετά και από μία τριμερή συμφωνία, που έχουμε υπογράψει εδώ και εβδομάδες με την Διεύθυνση Πυροβολικού, αλλά και την εταιρεία του εξωτερικού, η οποία ήδη από το 2017-2018, μαζί με τα Ελληνικά Αμυντικά Συστήματα, αναπτύσσει αυτά τα συστήματα και φαίνεται ότι είναι η μόνη, η οποία μπορεί να υποστηρίξει σε αυτό το επίπεδο.

Επίσης, μπορούμε να εμπλακούμε στην ίδια κατεύθυνση στην αναβάθμιση του συστήματος MLRS, ένα ανάλογο σύστημα, καθώς και στην αναβάθμιση και συντήρηση των αρμάτων M-1117, για τα οποία με πολύ μεγάλη χαρά ακούσαμε πριν από λίγες μέρες τον αξιότιμο κύριο Υπουργό, τον κύριο Παναγιωτόπουλο, να αναφέρεται μία μεγάλη προμήθεια από πλευράς των Ενόπλων Δυνάμεων των Ηνωμένων Πολιτειών και εδώ θα μου επιτρέψετε να αναφέρω ξεκάθαρα ότι η εταιρεία μας, τα Ελληνικά Αμυντικά Συστήματα, διαθέτει και την τεχνογνωσία και την υποδομή, αλλά και το έμψυχο πλέον δυναμικό που της προσδίδουν πλήρη δυνατότητα παραγωγής του συνόλου των όπλων, που εξοπλίζουν σήμερα τα εν λόγω οχήματα, ήτοι πολυβόλα 7,62 και 12,7 χιλιοστών -ελπίζω να μη σας κουράζω- και εκτοξευτή βομβίδων 40 χιλιοστών, καθώς και όποιου άλλου εξοπλισμού επιλεγεί, ανάλογα με τη διαμόρφωση που θα λάβουν αυτά τα οχήματα.

 Η εταιρία μας έχει επίσης δυνατότητα παραγωγής του συνόλου των πυρομαχικών των ανωτέρω όπλων και βέβαια, πάντα με σεβασμό στο πρόσωπό σας, κύριε Υπουργέ, αιτούμαστε και την παραχώρηση των αποσυρόμενων οχημάτων, των Μ-113 που θα αντικατασταθούν από τα Μ-1117, υπό τους όρους πάντα και τις προϋποθέσεις που θα θέσει το Υπουργείο Εθνικής Άμυνας και βέβαια το τελευταίο, η δυνατότητα μας να προχωρήσουμε σε επιπλέον αναβάθμιση περισσότερων αρμάτων BMP-1 σοβιετικού τύπου, άρματα, τα οποία τα μάθαμε, τα αγαπήσαμε, τα δουλεύουμε καθημερινά, 100 άρματα, τα οποία αποτελούν δωρεά της Ελληνικής Κυβέρνησης στην Αιγυπτιακή, με τη συμβατική υποχρέωση -το γνωρίζετε- να ανακατασκευαστούν στις εγκαταστάσεις μας στη Μάνδρα.

Και η τρίτη βασική ενότητα που μας αφορά, είναι τα πυραυλικά συστήματα και τα πυρομαχικά. Όπως ανέφερε και ο Πρόεδρος του Διοικητικού Συμβουλίου της εταιρείας μας και προσθέτω και εγώ μαζί με τη Γερμανία στα Ελληνικά Αμυντικά Συστήματα στο Λαύριο βρίσκεται η δεύτερη από τις δύο συνολικά εγκαταστάσεις στο σύνολο όχι της Ευρωπαϊκής Ένωσης, των χωρών της Ευρώπης, που έχει τη δυνατότητα συναρμολόγησης και συντήρησης πυραυλικού συστήματος PATRIOT. Έτσι πριν από λίγες μέρες με προσωπική μου επιστολή στον Υπουργό Εθνικής Άμυνας, του ζητήθηκε να μας δώσει τη δυνατότητα επικοινωνίας με την πλευρά της Σαουδικής Αραβίας, όπου θα εγκατασταθεί ένα κομμάτι του δικού μας πυραυλικού συστήματος, με τη συγκεκριμένη διαδικασία, που γνωρίζετε πριν από εμένα, προκειμένου να μπορέσουν οι δύο χώρες μεταξύ τους, αλλά και οι δύο εταιρείες αντίστοιχα να ανταλλάξουν τεχνογνωσία, που έχουμε.

Επίσης, το πυραυλικό σύστημα Spike-NLOS της ισραηλινής RAFAEL, ένα σύστημα που η χώρα μας από ό,τι φαίνεται όχι απλά το έχει ανάγκη, αλλά το περιμένει, πλησιάζει και εκεί μπορούμε πραγματικά, μέσα και από συζητήσεις που έχουμε κάνει με ειδικούς, να είμαστε πάρα πολύ κοντά, όχι στην παραγωγή, αλλά στην συμπαραγωγή αυτού του συστήματος στις εγκαταστάσεις μας, αξιοποιώντας μία εμπειρία τόσο σημαντική, όπως αυτή του συστήματος PATRIOT.

Τα πυρομαχικά βέβαια, για τα οποία έχει γίνει απίστευτη συζήτηση 120 χιλιοστών των αρμάτων μάχης Leopard, είναι γνωστό ότι τα άρματα μάχης τα δικά μας -είναι μία συζήτηση που έχει λάβει δημοσιότητα- δεν έχουν τα απαιτούμενα πυρομαχικά, που χρειάζονται. Είναι συγκεκριμένες πολύ μεγάλες οι εταιρείες εκείνες, οι οποίες μπορούν να μεταφέρουν τεχνογνωσία, για την κατασκευή αυτών των πυρομαχικών, τα μεγαλύτερα πυρομαχικά που υπάρχουν αρμάτων μάχης. Με όλες τις εταιρείες βρισκόμαστε σε επικοινωνία. Επίκεινται υπογραφές MOUs, προκειμένου όποια εταιρεία είναι αυτή που θα αναλάβει από πλευράς του Ελληνικού Δημοσίου την κατασκευή αυτών των πυρομαχικών, εμείς, τα Ελληνικά Αμυντικά Συστήματα να είμαστε εκεί.

Τα πυρομαχικά ελικοπτέρων ROMEO. Η ίδια η εταιρεία LOCKHEED MARTIN έχει ζητήσει την παραγωγή των πυρομαχικών των ελικοπτέρων αυτών από τα Ελληνικά Αμυντικά Συστήματα. Για τα πυρομαχικά 7662 του Πολεμικού Ναυτικού, το μόνο που έχω να σας πω, ως ενημέρωση, είναι ότι η ανάθεση αυτή βρίσκεται υπό συμβασιοποίηση. Τα τελευταία νεότερα που έχουμε από τον κύριο Α/ΓΕΝ. Και, βέβαια, τα πυρομαχικά του Προγράμματος Νέου Εθνικού Τυφεκίου 7.62 ή 5.56, ανάλογα με το ποιο διαμέτρημα θα επιλεγεί.

Και, πλησιάζοντας στο κλείσιμο της τοποθέτησής μου, κύριε Πρόεδρε, κυρίες και κύριοι βουλευτές, η φιλοδοξία μας –επιτρέψτε μου, με σεβασμό, να το πω έτσι- είναι αυτή η πολύπαθη εταιρεία να μπει σε μια άλλη διάσταση. Να μπει σε μια άλλη παραγωγική διαδικασία. Να μπορέσει, για πρώτη φορά. Επίσης, το είπε ο αξιότιμος κύριος Υπουργός κ. Βίτσας, λίγο νωρίτερα, το είπε. Να μπει άλλα προϊόντα, σε νέα προϊόντα υψηλότερης τεχνολογίας.

Έτσι, λοιπόν, θα ήθελα να σας πω ότι, μια και μιλάμε για υψηλότερη τεχνολογία, ο ηλεκτρονικός πόλεμος περιλαμβάνει κάθε κατευθυνόμενη ενέργεια, από πλευράς αντιπάλων δυνάμεων, σε περιόδους έντασης, κρίσης και μικρής ή μεγάλης κλίμακας επιχειρήσεων, που σχετίζονται με τη χρήση του ηλεκτρομαγνητικού φάσματος και στοχεύει στην απόκτηση πλεονεκτήματος, στη χρήση αυτού έναντι του αντιπάλου. Τα μέσα ηλεκτρονικού πολέμου συνιστούν ένα σοβαρότατο πολλαπλασιαστή ισχύος, για τις Ένοπλες Δυνάμεις κάθε χώρας. Η αποτελεσματική χρήση τους κρίνει, σε σημαντικό βαθμό, την έκβαση των επιχειρήσεων, συμβατικών και υβριδικών.

Ιδιαίτερα, για τη χώρα μας, η απόκτηση σύγχρονων συστημάτων ηλεκτρονικού πολέμου θα συμβάλει σημαντικά στην αποτελεσματική αντιμετώπιση καταστάσεων κλιμακούμενης έντασης και θερμών επεισοδίων, που επιδιώκει η γείτονα χώρα με την προκλητική επεκτατική και αναθεωρητική πολιτική της.

Τα Ελληνικά Αμυντικά Συστήματα, κυρίες και κύριοι βουλευτές, με τη μακρόχρονη συνεργασία με τις ελληνικές Ένοπλες Δυνάμεις, προσπαθούν, μέσω στοχευμένων πάντα συνεργειών, με παγκοσμίως καταξιωμένες εταιρείες, που έχουν αποδεδειγμένα αναπτύξει υπερσύγχρονα συστήματα, να διευρύνουν το αντικείμενο δραστηριότητάς τους σε θέματα αμέσου ενδιαφέροντος, ηλεκτρονικού πολέμου, προς όφελος της χώρας μας, επιζητώντας σημαντική προστιθέμενη αξία και τοπική -πρώτα και πάνω απ’ όλα- τεχνολογική ανάπτυξη, υπό την αιγίδα των δύο μεγάλων φορέων, στους οποίους συμμετέχουμε, το Σ.Ε.Κ.Π.Υ. και τον Ε.Λ.Ε.Α. και πάντα σε αγαστή και καθημερινή συνεργασία με τις περισσότερες ελληνικές εταιρείες του χώρου της αμυντικής βιομηχανίας, τις οποίες δεν τις αντιλαμβανόμαστε ανταγωνιστικά. Τις βλέπουμε ως συμμέτοχους, ως συνεταίρους, ως συμμάχους σε μια προσπάθεια, ως μια γροθιά, προκειμένου να καταφέρουμε την ανάταξη της εθνικής αμυντικής μας βιομηχανίας.

Προς τούτο, σε συνεργασία με εταιρεία ηγέτιδα, παγκόσμια δύναμη στον ηλεκτρονικό πόλεμο, έχουμε τη δυνατότητα, την εμπειρία και την τεχνογνωσία να προμηθεύσουν με τις ελληνικές Ένοπλες Δυνάμεις, ιδιαίτερα τον Στρατό Ξηράς, με σύγχρονα και υψηλής τεχνολογίας «state of the art», δηλαδή ολοκληρωμένα συστήματα ηλεκτρονικού πολέμου, προσαρμοσμένα στα δεδομένα του ελληνικού θεάτρου επιχειρήσεων - στον Έβρο. Δηλαδή, στο Αιγαίο, την Ανατολική Μεσόγειο. Ικανά να καλύπτουν πλήρως τις υφιστάμενες, αλλά και τις μελλοντικές ανάγκες, δυνάμει να επεκταθούν και να αναβαθμιστούν, καθώς, επίσης, και να διασυνδεθούν και με άλλα υφιστάμενα λειτουργούντα συστήματα, στον ελληνικό χώρο.

Στο πλαίσιο αυτό, έχουν γίνει ήδη, από πλευράς μας, παρουσιάσεις του προτεινόμενου ολοκληρωμένου συστήματος ηλεκτρονικού πολέμου, στο ΓΕΕΘΑ και το ΓΕΣ. Δόθηκαν προδιαγραφές, τεχνικά χαρακτηριστικά και δυνατότητες επιμέρους συστημάτων τα οποία χρησιμοποιούνται ήδη από Ένοπλες Δυνάμεις ευρωπαϊκών χωρών του ΝΑΤΟ.

Αυτή, είναι η κατεύθυνση, που έχουμε επιλέξει, κυρίες και κύριοι βουλευτές. Προς αυτήν την κατεύθυνση, έχουμε σηκώσει τα μανίκια ψηλά. Ζητούμε την υποστήριξη, την αρωγή σας, μέσα από τον Κοινοβουλευτικό, που ασκείτε και ο οποίος μάς κάνει όλο και καλύτερους και βρισκόμαστε, προφανώς και πάντα, στη διάθεσή σας.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Καππάτος Παναγής, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα, (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Αρβανιτίδης Γεώργιος, Κατσώτης Χρήστος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Και εμείς ευχαριστούμε τον κύριο Κωστόπουλο. Τώρα, το λόγο έχει ο κ. Ροζολής, Πρόεδρος του Δ.Σ. του Σ.Ε.Κ.Π.Υ.

 **ΑΝΑΣΤΑΣΙΟΣ ΡΟΖΟΛΗΣ (Πρόεδρος του Διοικητικού Συμβουλίου του Συνδέσμου Ελλήνων Κατασκευαστών Αμυντικού Υλικού (Σ.Ε.Κ.Π.Υ.))**: Κύριε Υπουργέ, κύριε Πρόεδρε, κύριοι Βουλευτές, η σημερινή συνεδρίαση και η πρόσκληση προς την εγχώρια Αμυντική Βιομηχανία, δείχνει το ενδιαφέρον σας και την αγωνία για την Αμυντική Βιομηχανία και θέλω να σας ευχαριστήσω γι’ αυτό. Έχω την τιμή να έχω προσκληθεί και άλλες φορές σε αυτή την Επιτροπή. Δυστυχώς, όμως, το ενδιαφέρον από μόνο του δεν φτάνει, για να μπορέσουμε να λύσουμε τα προβλήματα της Αμυντικής Βιομηχανίας, η οποία είναι σε πάρα πολύ κρίσιμη κατάσταση. Χρειαζόμαστε συγκεκριμένες ενέργειες τις οποίες θα προσπαθήσω να σας αναφέρω και να προτείνω κάποιες λύσεις με βάση τα διεθνή πρότυπα, έτσι ώστε να μπορέσουμε να διασώσουμε την Αμυντική Βιομηχανία και να μπορέσουμε να τη βάλουμε σε τροχιά ανάπτυξης.

Όσον αφορά τη σημερινή κατάσταση της Αμυντικής Βιομηχανίας αποτελείται περίπου από 180 εταιρείες. Δύο εταιρείες είναι κρατικές και οι υπόλοιπες είναι μικρομεσαίες και μεσαίες ιδιωτικές εταιρείες. Ο συνολικός αριθμός των εργαζομένων είναι περίπου 15.000 με έναν ετήσιο τζίρο 150 εκατομμύρια ευρώ. Στο μεγαλύτερο μέρος της η Ελληνική Αμυντική Βιομηχανία, δεν παράγει ολοκληρωμένα κύρια προϊόντα, αλλά έχει υπηρεσίες συντήρησης, αναβάθμισης, υποστήριξης και μέσα σε αυτό βρίσκεται και η ΕΑΒ. Ένας μικρός αριθμός εταιρειών, έχει μια πολύ πετυχημένη πορεία σε μικρά συστήματα, διόπτρες, οπτικά τηλεπικοινωνιακά, φουσκωτά σκάφη. Όπως και τα πυρομαχικά από τα ΕΑΣ. Όμως εκεί δυστυχώς δεν έχουμε άδειες εξαγωγών για όλα.

Θα ήθελα να πω ότι η κατάσταση της Αμυντικής Βιομηχανίας είναι ιδιαίτερα κρίσιμη, για άλλον έναν λόγο. Σε όλες τις χώρες το μοντέλο που ακολουθείται είναι ότι έχουμε Αμυντική Βιομηχανία με κάποιους εθνικούς πρωταθλητές, ΕΛΒΟ για οχήματα, ΕΑΒ για αεροσκάφη, Ναυπηγεία για πλοία, ΕΑΣ για πυρομαχικά και πυραύλους. Γύρω από αυτές έχουμε τις μικρομεσαίες εταιρείες, οι οποίες θα στηρίξουν και θα στηριχθούν προσφέροντας καινοτομία, ευελιξία και ανταγωνιστικότητα. Δυστυχώς, στην Ελλάδα, σήμερα βρισκόμαστε με δύο εταιρείες, με την ΕΑΒ και τα ΕΑΣ, οι οποίες όπως ακούσατε κιόλας, βρίσκονται σε ιδιαίτερα κρίσιμο σημείο αν και υπάρχουν προσπάθειες επανεκκίνησης. Δεν είναι όμως στην κατάσταση, που θα έπρεπε να είναι για να αναλάβουν να βγουν μπροστά σε παραγωγικά προγράμματα ανάπτυξης προϊόντων.

Η λύση που εφαρμόζεται σε όλες τις χώρες, γιατί αυτό πρέπει να σας το μεταφέρω, είναι ότι το 60% με 70% του τζίρου των εταιρειών γίνεται από τις Ένοπλες Δυνάμεις της χώρας. Αυτό ισχύει στις Ηνωμένες Πολιτείες Αμερικής, στη Γαλλία, στο Ισραήλ. Η Αμυντική Βιομηχανία, δεν επιβιώνει με εξαγωγές. Βασίζει το 60% - 70% του τζίρου με τις Ένοπλες Δυνάμεις της χώρας της και μετά προχωράει σε εξαγωγές τις οποίες σε μεγάλο μέρος πάλι, οφείλει στην κρατική υποστήριξη, όπως πολύ καλά γνωρίζετε. Τον τελευταίο καιρό βλέπετε τι γίνεται στην Ελλάδα, όπου κάθε χώρα προσπαθεί κρατικά να προωθήσει τα δικά της συστήματα. Στην Ελλάδα λόγω της κρίσης πάνω από δέκα χρόνια, χάθηκε αυτό το 60% - 70% του τζίρου εντελώς και από το υπόλοιπο 30% χάθηκε περίπου το 50%, διότι λόγω της κρίσης όλες οι χώρες, κοίταξαν να βοηθήσουν τις δικές τους εταιρείες. Έτσι πολλές ελληνικές εταιρείες, ένα 30%, έκλεισε και οι υπόλοιπες βρέθηκαν σε πάρα πολύ δύσκολη κατάσταση.

Το τελευταίο διάστημα με μεγάλη ικανοποίηση είδαμε να πραγματοποιούνται επιτέλους σοβαρά εξοπλιστικά προγράμματα, που θωρακίζουν τις Ένοπλες Δυνάμεις. Συγκεκριμένα, μιλάω για την αγορά των αεροσκαφών RAFALE και του εξοπλισμού τους αξίας 2,5 δισ. και για το Εκπαιδευτικό Κέντρο Καλαμάτας που έφτασε 1,5 δισ.. Δυστυχώς, όμως, ενώ εδώ εκφράζουμε σαν Έλληνες πολίτες την ικανοποίησή μας, για τη θωράκιση της χώρας με άμεσο, διαφανή και ουσιαστικό τρόπο, μέχρι στιγμής, δεν υπάρχει καμία πρόνοια για συμμετοχή της Αμυντικής Βιομηχανίας. Πρέπει να συνειδητοποιήσουμε ότι σε όλες τις χώρες αντίστοιχα προγράμματα θα είχαν επιστροφές τουλάχιστον 30% σε συμβόλαια. Δεν μιλάω για αντισταθμιστικά, για «αμαρτίες» του παρελθόντος, για συμβόλαια συμπαραγωγής, βιομηχανικές επιστροφές. Μιλάμε, για απώλεια, που θα μπορούσε να φτάσει το 1,2 δισ. ευρώ στην Ελλάδα.

 Εκτιμώ, όπως έχει πει και ο Υπουργός, θα πρέπει να καλέσει τις εταιρείες και να τους ζητήσει, έστω και τώρα, να έρθουν σε επαφή. Δεν είχαμε καμία επαφή, με καμία εταιρεία. Θα πω χαρακτηριστικά, στο Ισραήλ, πως λειτουργούν για μένα οι χώρες αυτές. Έρχεται, η Simpat, η κρατική ΓΔΑΕΕ, μαζί με την ισραηλινή εταιρεία και διαπραγματεύεται. Από τη δικιά μας μεριά είναι μόνο η ΓΔΑΕΕ, ενώ θα πρέπει δίπλα να είναι και η Αμυντική Βιομηχανία. Το ίδιο πράγμα έκαναν και οι Γάλλοι. Έρχεται το κράτος τους και δίπλα έρχονται οι εταιρείες. Μιλάμε για εταιρείες κολοσσούς.

 Δεν θέλω να αναφερθώ ονομαστικά, θέλω να σας πω ότι αυτές οι εταιρείες υπήρχαν, υπάρχουν και θα υπάρχουν στην Ελλάδα, μέσω των πυραυλικών συστημάτων, που έχουν, μέσω των κινητήρων, μέσω των ραντάρ. Από τη στιγμή που οι ισραηλινοί στην Καλαμάτα θα μείνουν, για τα επόμενα 23 χρόνια, από τη στιγμή που το καινούργιο αεροσκάφος των Γάλλων θα μείνει για τουλάχιστον 30 έτη, είναι κρίμα να μην κάτσουμε να δούμε τι μπορούμε να κάνουμε, να τους φωνάξουμε τώρα. Δεν υπάρχει περίπτωση η Ελληνική Αεροπορία να μείνει με 18 Rafale. Είναι σίγουρο ότι κάποια στιγμή θα τα πάρουμε, γιατί αν ακολουθήσουμε το παράδειγμα των μιράζ, ο αριθμός θα μεγαλώσει. Πρέπει να κληθούν τώρα οι εταιρείες. Δεν πειράζει υπεγράφησαν οι συμβάσεις. Πρέπει να έρθουν. Ακόμα και 20% να πετύχουμε, είναι 800 εκατομμύρια. Τα νούμερα είναι τεράστια.

Έχουμε τις φρεγάτες, είναι το μεγαλύτερο αμυντικό πρόγραμμα που υπήρξε ποτέ στην ιστορία της Ελλάδος. Θα φτάσει 4, 5 δισ.. Το 30%, είναι 1,5 δισ.. Μιλάμε για ευρωπαϊκά προγράμματα και αναπτυξιακά. Αυτά όλα είναι 20 εκατομμύρια στην πενταετία. Εδώ μιλάμε για δισεκατομμύρια. Θέλω να σας πω ότι αυτό δεν οφείλεται, γιατί υπάρχει κάποια κακή προαίρεση. Κατά την άποψή μας, αυτό οφείλεται ότι δεν υπήρχε και δεν υπάρχει και πρέπει να αλλάξει κυβερνητική δομή σε επίπεδο Υφυπουργείου ή Αναπληρωτή Υπουργού, υπεύθυνος αποκλειστικά, για την εγχώρια Αμυντική Βιομηχανία. Δεχόμαστε συνεχώς επισκέψεις από ξένους, Άγγλους, Γάλλους, Αμερικάνους, οι οποίοι συνοδεύονται από κυβερνητικούς παράγοντες εξουσιοδοτημένους και υπεύθυνους να δίνουν στο Κοινοβούλιο λόγο, σε σχέση με την Αμυντική Βιομηχανία. Σήμερα η εγκατάσταση είναι η εξής: Τα Γενικά Επιτελεία, πολύ ορθά, επιλέγουν συστήματα με βάση τις επιχειρησιακές ανάγκες. Μετά έχουμε τη ΓΔΑΕΕ, η οποία είναι διεκπεραιωτής διαγωνισμών. Δεν υπάρχει κανείς που να είναι υπεύθυνος για τη βιομηχανία.

Θα ήθελα να πω, ότι σε σχέση με αυτά που ακούγονται, ότι τα εξοπλιστικά μπορεί να φτάσουν σε ένα ποσό 15 δισ. την επόμενη πενταετία, το 30% είναι 4,5 δισ. ευρώ. Είναι τριάντα φορές ο ετήσιος τζίρος της σημερινής εγχώριας Αμυντικής Βιομηχανίας. Με βάση υπολογισμούς που έχει κάνει και το ΙΟΒΕ, οι 15.000 εργαζόμενοι θα μπορούσαν να γίνουν 100.000. Θα μπορούσε η Αμυντική Βιομηχανία να είναι ουσιαστικός παράγοντας οικονομικής επανεκκίνησης και ανάπτυξης. Σε όλο τον κόσμο, Ανατολή και Δύση, υπάρχει Υπουργείο ή Αναπληρωτής Υπουργός. Μόνο έτσι υπάρχει συνέχεια. Έτσι θα μπορούμε να παρακολουθούμε και τις εξελίξεις. Ακούμε για τα drones. Βλέπετε ότι σήμερα και στο παρελθόν, δεν υπάρχει μια κεντρική δομή, που να παρακολουθήσει την εξέλιξη.

 Όσον αφορά εσάς κύριε Πρόεδρε και την Επιτροπή, θα παρακαλούσα κάθε φορά που το Υπουργείο θα σας φέρνει ένα εξοπλιστικό, να ζητάτε, να απαιτείτε και τον φάκελο συμμετοχής της Αμυντικής Βιομηχανίας. Ξαναλέω, δεν μιλάμε για αντισταθμιστικά, δεν μιλάμε για αμαρτίες, δεν μιλάμε για μεσάζοντες, αλλά μιλάμε για συμβόλαια με ελληνικές αμυντικές εταιρείες. Αυτά που λέμε, δεν είναι συντεχνιακά για την Αμυντική Βιομηχανία. Αφορούν την ασφάλεια εφοδιασμού των Ενόπλων Δυνάμεων και αυτάρκεια σε περιόδους κρίσης και πολέμου.

 Είναι σοβαρό ζήτημα εθνικής ασφάλειας. Είμαστε πάντα στη διάθεσή σας, να σας ενημερώσουμε λεπτομερώς, οποτεδήποτε χρειάζεστε και με συγκεκριμένα στοιχεία και με συγκριτικά στοιχεία με αυτά που γίνονται στην Ευρώπη. Πρόσφατα η Γερμανία είπε, ότι με βάσει τον κορονοϊό, δεν θα ακολουθήσει για ένα διάστημα την Οδηγία, διότι είδε ότι λόγω του κορονοϊού, δεν υπήρχε ελεύθερη διακίνηση αγαθών, μέσα στην Ευρωπαϊκή Ένωση.

Θέλω να επαναλάβω τα τέσσερα σημεία. Υφυπουργείο ή Αναπληρωτής Υπουργός για την εγχώρια Αμυντική Βιομηχανία. Απαίτηση, για βιομηχανικές επιστροφές, οι οποίες θα φτάνουν τουλάχιστον το 30% των εξοπλισμών. Εξυγίανση άμεσα των κρατικών βιομηχανιών, με οποιονδήποτε τρόπο. Χωρίς, εθνικούς πρωταθλητές, χωρίς κάποιον να φτιάχνει καράβια, πώς θα κουμπώσουν τα μηχανουργεία και οι εταιρείες ηλεκτρονικών.

 Ενεργοποίηση του Συμβουλίου Άμυνας Έρευνας Τεχνολογίας Βιομηχανίας το οποίο με μεγάλη χαρά άκουσα ότι θα συνεδριάσει, είχε ενάμιση χρόνο να συνεδριάσει. Αυτή είναι η θεσμική συνεργασία Υπουργείου και εγχώριας βιομηχανίας και η στρατηγική επιλογή από όλους μας, να συμμετέχει η Ελλάδα σε μεγάλα αναπτυξιακά προγράμματα. Από την αρχή, καινούργιο αεροσκάφος, καινούργιο άρμα. Γιατί εκεί δεν σε δεσμεύει η Οδηγία. Εκεί μπορείς να κάνεις τα πάντα για την βιομηχανία σου.

Κυρίες και κύριοι, από τις αποφάσεις που θα παρθούν, σχετικά με το παρόν εξοπλιστικό θα κριθεί το μέλλον της εγχώριας Αμυντικής Βιομηχανίας και αυτό εξαρτάται από εσάς. Θέλω να σας ευχαριστήσω και θέλω να επισημάνω και να υπενθυμίσω για όσους δεν ξέρουν, ότι μετά από 10 χρόνια ο Σύνδεσμος Αμυντικής Βιομηχανίας με την αιγίδα του Υπουργείου, διοργανώνει 13 με 15 Ιουλίου την DEFEA. Θα είναι διεθνής έκθεση. Έχουμε τεράστιο ενδιαφέρον από πάρα πολλές χώρες και είναι η καλύτερη ευκαιρία, για τη διαφήμιση της Εγχώριας Αμυντικής Βιομηχανίας. Σας ευχαριστώ πάρα πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κ. Ροζολή. Κλείνουμε την ενημέρωση, με τον Αντιπρόεδρο του Διοικητικού Συμβουλίου της Ένωσης Ελληνικών Εταιρειών Αεροδιαστημικής και Άμυνας, κ. Νικόλαο Παπάτσα.

**ΔΗΜΗΤΡΙΟΣ ΒΙΤΣΑΣ:** Κύριε Πρόεδρε.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Παρακαλώ.

**ΔΗΜΗΤΡΙΟΣ ΒΙΤΣΑΣ:** Μια μικρή επεξήγηση μόνο, επειδή είπε κάτι ο Υπουργός που μπορεί να παρεξηγηθεί. Δείτε το και στα πρακτικά κύριε Υπουργέ. Να παρεξηγηθεί από άποψη γνώσεων. Είπε, ότι η μια φρεγάτα, το σκαρί της, στοιχίζει 40 με 60 εκατομμύρια. Δεν ξέρω ποιος σας το είπε, είναι τελείως λάθος. Σαφώς εννοείται χωρίς τις μηχανές, χωρίς τους κινητήρες και τα λοιπά. Λέω απλά, αυτό να το προσθέσετε στα πρακτικά, να μην το πάρει κανένας και αρχίσουν μετά άλλα. 40 εκατομμύρια είναι το σκαρί. Δεν το λέω με κακή πρόθεση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μόνο το σκαρί είπε βέβαια. Το θυμάμαι χαρακτηριστικά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν είναι προς παρεξήγηση, το καταλαβαίνω. Δεν έχω αντίρρηση να μην μπει, απλά ήθελα να καταδείξω ότι στην ναυπήγηση της φρεγάτας, το συντριπτικό ποσοστό που αυξάνει την αξία, είναι τα συστήματα, οπλικά, ηλεκτρονικά και τα λοιπά και όχι τόσο η σκληρή ναυπήγηση του σκαριού.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Ο λόγος στον κ. Παπάτσα.

**ΝΙΚΟΛΑΟΣ ΠΑΠΑΤΣΑΣ (Αντιπρόεδρος του Διοικητικού Συμβουλίου της Ένωσης Ελληνικών Εταιρειών Αεροδιαστημικής και Άμυνας):** Ευχαριστώ κύριε Πρόεδρε. Κύριε Υπουργέ, κύριοι Βουλευτές, ευχαριστώ πολύ. Θα είμαι σύντομος. Νομίζω, ότι ο κ. Ροζολής που είναι μέλος του Σ.Ε.Κ.Π.Υ. όπως είμαστε και εμείς απ’ το Ε.ΕΛ.Ε.Α.Α., αντιπροσωπεύουμε πολλές εταιρείες στον τομέα της άμυνας και της ασφάλειας.

Εγώ, θα ήθελα να τοποθετηθώ, αναφορικά με θέματα της Αμυντικής Βιομηχανίας. Θα ήθελα να σταθώ σε δύο κύρια σημεία.

Πρώτον, οι Ελληνικές Ένοπλες Δυνάμεις της χώρας μας, διαθέτουν το πιο καταρτισμένο έμψυχο δυναμικό σε σχέση με άλλες χώρες. Αυτό, αποτελεί για μας τις Ελληνικές Αμυντικές Βιομηχανίες ένα πολύ σημαντικό στοιχείο, καθώς μας δίνεται η δυνατότητα σαν βιομηχανίες, να έχουμε ένα πολύ καλό σημείο αναφοράς, για ανάπτυξη και ολοκλήρωση συστημάτων που ταυτόχρονα πέραν των Ενόπλων Δυνάμεων, μπορεί να δημιουργήσει τις προϋποθέσεις, για πωλήσεις προς άλλους δυνητικούς πελάτες μας.

Δεύτερον, η Ελλάδα παρά το μέγεθός της σε σχέση με άλλες ευρωπαϊκές χώρες, διαθέτει εταιρείες και κρατικές και ιδιωτικές, που λόγω και της συνεργασίας τους με τις Ένοπλες Δυνάμεις, έχουν σημαντική τεχνογνωσία και τεχνολογία σε συστήματα Άμυνας και ασφάλειας. Κάποιες από αυτές έχουν αποδείξει και εμπράκτως τις δυνατότητες αυτές, τόσο με τις συνεργασίες τους με μεγάλες διεθνείς εταιρείες, - νομίζω η Ε.Α.Β. αναφέρθηκε σε αυτό - όσο και με την εξωστρέφειά τους και την επίτευξη σημαντικών εξαγωγών σε συστήματα που σχεδιάζει και κατασκευάζεται από Έλληνες μηχανικούς και εργαζόμενους, συμβάλλοντας θετικά και στην οικονομία της χώρας.

Να σημειώσω δε εδώ, ότι λόγω της οικονομικής κρίσης δημιουργήθηκαν και σοβαρά θέματα όσον αφορά τη χρηματοδότηση των Ενόπλων Δυνάμεων, προκειμένου να διατηρήσουν ή να αυξήσουν τις επιχειρησιακές τους δυνατότητες.

Η πρόσφατη κρίση των συνόρων στον Έβρο, παρά την έλλειψη σύγχρονων μέσων, ανέδειξε τόσο την ετοιμότητα των Ενόπλων Δυνάμεων, όσο και την ομοψυχία που διαθέτουμε σαν λαός. Στην κρίση αυτή, θα ήθελα να σημειώσω, πολλές εταιρείες ενίσχυσαν το έργο των Ενόπλων Δυνάμεων με διαφόρους τρόπους.

Κύριοι Βουλευτές, κύριε Υπουργέ, θα ήθελα να αναφέρω ότι το έργο που επιτελείται από όλους, η συνεργασία των Ενόπλων Δυνάμεων με τις Ελληνικές Αμυντικές Βιομηχανίες, δεν είναι χωρίς εμπόδια. Τα εμπόδια αυτά είναι κατά σειρά, πρώτον, ένα νομοθετικό πλαίσιο που είναι ιδιαίτερα γραφειοκρατικό και θα τολμούσα να πω, επαχθές, για τις ελληνικές εταιρείες, ενώ παραδόξως είναι πιο ελαστικό για τις ξένες. Άρα, ξεκινάμε εκ του προοιμίου ότι οποιαδήποτε εταιρεία του χώρου της άμυνας και της ασφάλειας είναι μη προτιμητέα στο να αναλάβει και να προσφέρει έργο στις Ένοπλες Δυνάμεις. Νομίζω, ο κ. Ροζολής αναφέρθηκε πριν και είπε ότι καμία ξένη εταιρεία που έρχεται εδώ να διαπραγματευθεί με το Υπουργείο Άμυνας, το Υπουργείο το δικό μας, «δεν έχει δίπλα» και τις Ελληνικές Εταιρείες, για να μπορέσουν και αυτές να , έστω και ένα κομμάτι έργου, όποιο κι αν είναι αυτό το έργο.

 Δεύτερον. Πιστεύω, λοιπόν, αυτό το πράγμα και αυτή η αντίληψη, πρέπει να αλλάξει. Το ΥΠΕΘΑ σήμερα, δεν διαθέτει καθόλου, σημείωσε σε σχέση πάντα με τις δαπάνες στον Προϋπολογισμό του, αναπτυξιακά κονδύλια, για την άμυνα και την ασφάλεια.

Οι περισσότερες χώρες της Ευρώπης, χρησιμοποιούν τα αναπτυξιακά κονδύλια σαν τρόπο χρηματοδότησης των βιομηχανιών τους, προκειμένου με βάση την Οδηγία 81 να μπορούν να τους αναθέτουν απευθείας προγράμματα παραγωγής. Εμείς, δυστυχώς, δεν χρησιμοποιούμε κανένα από αυτά τα «εργαλεία» και πάντα «τρέχουμε πίσω από τις εξελίξεις». Το παράδειγμα του «τρέχουμε πίσω από τις εξελίξεις» είναι πάρα πολύ απλό. Η χώρα μετά από μια δεκαετία «ανομβρίας» στα εξοπλιστικά, βρέθηκε ξαφνικά να έχει έναν κίνδυνο και προτίθεται να κάνει αγορές. Οι αγορές, ξεκίνησαν με αεροσκάφη «RAFALE» δυόμισι δις και θα συνεχιστούν κάποια στιγμή, ίσως και με φρεγάτες. Άρα, ξαφνικά, η χώρα προσπαθεί να υλοποιήσει αυτά που δεν υλοποίησε περίπου για μια δεκαετία. Συμπερασματικά, λοιπόν, εγώ πιστεύω ότι χρειάζεται και ένα νέο νομοθετικό πλαίσιο και πρέπει πραγματικά να βρεθεί ένα πλαίσιο συνεργασίας, μεταξύ ξένων προμηθευτών και των ελληνικών Αμυντικών Βιομηχανιών.

 Ταυτόχρονα πρέπει το ΥΠΕΘΑ και οι Ένοπλες Δυνάμεις να αποφασίσουν να κάνουν ένα μακροπρόθεσμο σχεδιασμό που σε συνδυασμό με κονδύλια Έρευνας και Ανάπτυξης θα βοηθήσει στο να δημιουργηθούν οι συνθήκες εκείνες, που πραγματικά η Ελληνική Αμυντική Βιομηχανία, θα αποτελέσει «πυλώνα» για τις Ένοπλες Δυνάμεις, τόσο της εφοδιαστικής αλυσίδας και υποστήριξής τους, αλλά επιπλέον να συμβάλει και στη δημιουργία καινοτόμων προϊόντων στα πλαίσια της άμυνας και της ασφάλειας.

Κύριοι σας ευχαριστώ πάρα πολύ. Θα ήθελα να αναπτύξω και περισσότερα θέματα. Να πω κάτι για τις φρεγάτες. Πιστεύω ότι το πρόγραμμα των φρεγατών θα αποτελέσει ίσως ένα πρόγραμμα εργασιακής έντασης, για κάποια χρόνια. Το θέμα είναι, αν υπάρχει πραγματικά σχεδιασμός ότι αυτό το εργατικό δυναμικό, μετά θα μπορέσει να αξιοποιηθεί κατά τον ίδιο τρόπο, είτε για τη ναυπήγηση νέων πλοίων, είτε για οτιδήποτε άλλο. Άρα, θα πρέπει να γίνει ένας σωστός προγραμματισμός και ταυτόχρονα, θα πρέπει οι Ελληνικές Ένοπλες Δυνάμεις να διαθέσουν ερευνητικά κονδύλια. Νομίζω, αυτή τη στιγμή τα ποσά είναι 10, 15, 20 εκατομμύρια. Τα 20 εκατομμύρια, μπορεί να είναι πάρα πολύ λίγα, για να γίνει πραγματικά ανάπτυξη προϊόντων στη χώρα. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Παπάτσα. Να ρωτήσω, πόσες εταιρείες εκπροσωπεί η Ένωσή σας.

**ΝΙΚΟΛΑΟΣ ΠΑΠΑΤΣΑΣ (Αντιπρόεδρος της Ένωσης Ελληνικών Εταιρειών Αεροδιαστημικής και Άμυνας(Ε.Ε.Λ.Ε.Α.Α.)):** 32.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Και, κύριε Ροζολή, η δική σας;

**ΑΝΑΣΤΑΣΙΟΣ ΡΟΖΟΛΗΣ (Πρόεδρος του Διοικητικού Συμβουλίου του Συνδέσμου Ελλήνων Κατασκευαστών Αμυντικού Υλικού (Σ.Ε.Κ.Π.Υ.):** 151.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Δημήτριος Βίτσας.

**ΔΗΜΗΤΡΙΟΣ ΒΙΤΣΑΣ:** Το Ε.Ε.Λ.Ε.Α.Α. είναι κεφαλαιουχική εταιρεία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Γεώργιος Κουμουτσάκος.

 **ΓΕΩΡΓΙΟΣ ΚΟΥΜΟΥΤΣΑΚΟΣ:**  Εξαιρετικά σημαντική και χρήσιμη η σημερινή συζήτηση – ενημέρωση, για την πορεία της Ελληνικής Αμυντικής Βιομηχανίας. Συγχαίρω και τον Πρόεδρο, λοιπόν, της Επιτροπής, για την πρότασή του, για την πρωτοβουλία του, αλλά βεβαίως και τον Υπουργό και όλους τους κυρίους, που παρίστανται προέδρους, συμβούλους από τον χώρο της Αμυντικής Βιομηχανίας.

Έπρεπε να γίνει αυτή η συζήτηση. Είναι μια συζήτηση, που δεν γίνεται σε ένα εργαστηριακό κενό, σε μία ανύπαρκτη συγκυρία, αλλά σε μία ιδιαίτερα - θα έλεγα - απαιτητική συγκυρία, όσον αφορά στην ετοιμότητα και στην δυνατότητα των Ενόπλων Δυνάμεων να προβάλλουν και να προτάξουν τον αποτρεπτικό τους ρόλο. Επομένως, η στιγμή είναι σωστή. Η συγκυρία όμως αυτή ταυτόχρονα δείχνει και το μέγεθος της ευθύνης που έχουμε όλοι όσοι συζητάμε σήμερα αυτό το κρίσιμο, αυτό το φλέγον θέμα, αλλά κυρίως όσοι συμμετέχουν στη διαμόρφωση της Αμυντικής Πολιτικής της χώρας.

Το πρώτο συμπέρασμα από όσα ακούστηκαν, είναι ένα ελπιδοφόρο συμπέρασμα. Σίγουρα κάτι κινείται. Και κάτι κινείται προς τη σωστή κατεύθυνση. Καλύπτει τις ανάγκες της περιόδου, τις αυξημένες; Μπορούν να γίνουν πολύ περισσότερα πράγματα. Αυτό, άλλωστε, ήταν το συμπέρασμα του συνόλου των συνομιλητών, των ομιλητών, που δεν ωραιοποιήσαν τίποτα όσον αφορά την κατάσταση της Ελληνικής Αμυντικής Βιομηχανίας. Κατέγραψαν, νομίζω, με ακρίβεια τη σημερινή κατάσταση, αλλά και έδωσαν μια σαφή εικόνα των προοπτικών της. Κάτι κινείται λοιπόν. Οπωσδήποτε, πρέπει να γίνουν ακόμα περισσότερα. Θα μου επιτρέψετε να πω, ότι από αυτά τα οποία άκουσα καταλήγω σε τρεις προϋποθέσεις βελτίωση της κατάστασης. Θα μπορούσα να τους ονομάσω, τα τρία «Π».

Πρώτον. Ένα καταληλότερο θεσμικό πλαίσιο. Πλαίσιο είναι το πρώτο. Από όσα ακούστηκαν, προκύπτει ότι χρειάζεται ένας εκσυγχρονισμός του θεσμικού πλαισίου, για την Ελληνική Αμυντική Βιομηχανία, αλλά και τη συνεργασία του προμηθευτή και του πελάτη, δηλαδή των εταιρειών - ιδιωτικών και κρατικών - και του βασικού πελάτη, που είναι το Υπουργείο Εθνικής Άμυνας.

Υπό αυτήν την έννοια και επειδή χρειαζόμαστε ένα νέο εκσυγχρονισμένο θεσμικό πλαίσιο, ώστε η σχέση του πελάτη και της Αμυντικής Βιομηχανίας να διέπεται από κανόνες, σαφείς, να είναι ρυθμισμένοι, να είμαι συντονισμένοι, όλοι να γνωρίζουν τις υποχρεώσεις τους και τα δικαιώματά τους σε αυτή τη σχέση πελάτη και παραγωγού, νομίζω ότι χρειάζεται - θα μου επιτρέψετε - να μοιραστώ μαζί σας τρεις θεσμικές σκέψεις.

Πρώτον. Ακούστηκε και το άκουσα με μεγάλη προσοχή, είχα σκοπό να το αναφέρω και εγώ, πιστεύω ότι χρειάζεται ένα Υφυπουργείο Αμυντικής Βιομηχανίας της χώρας. Μικρό, ευέλικτο, ευάριθμο, αλλά με ικανούς ανθρώπους που θα καταστήσουν καθημερινή πράξη της αποστολής τους την επιτήρηση της πορείας της Ελληνικής Αμυντικής Βιομηχανίας και θα χαράζουν πολιτικές ενίσχυσης της.

Δεύτερον. Νομίζω, επίσης, ότι χρειάζεται μια κυβερνητική επιτροπή για την Αμυντική Βιομηχανία της χώρας. Βεβαίως, το βασικό όργανο θα είναι και θα παραμένει το ΚΥΣΕΑ, αλλά χρειάζεται μια πιο ευέλικτη Κυβερνητική Επιτροπή υπό τον Πρωθυπουργό, που θα παρακολουθεί ειδικά αυτό τον ζέοντα, κρίσιμο, ζωτικό και για την εθνική ασφάλεια και την εθνική οικονομία, ζήτημα της Ελληνικής Αμυντικής Βιομηχανίας.

Τρίτον, ένα διϋπουργικό συντονιστικό όργανο. Ακούσαμε με μεγάλη προσοχή, ότι το Υπουργείο Εθνικής Άμυνας, ο βασικός πελάτης και είπε ο Υπουργός και όχι πάντα ικανοποιημένος και από την άλλη, η Ελληνική Αμυντική Βιομηχανία, η ΕΑΒ, η ΕΑΣ, που είναι και υπάγονται κάτω από το Υπουργείο Οικονομικών. Εκεί, ίσως θα πρέπει να αυξηθεί ο συντονισμός, με έναν θεσμικό τρόπο, δεν είμαι πρόχειρος και ούτε θα τολμούσα αν δεν είμαι ενήμερος, να προτείνω κάτι πιο συγκεκριμένο από αυτό. Κρατήστε, λοιπόν, αυτά τα τρία σημεία, Υφυπουργείο Αμυντικής Βιομηχανίας και Ανάπτυξης, δεύτερον, μια κυβερνητική επιτροπή για την Αμυντική Βιομηχανία και τρίτον, ένα ευέλικτο συντονιστικό όργανο.

Το δεύτερο Π, είναι ο προγραμματισμός. Ο προγραμματισμός, που πλέον είναι ο προγραμματισμός που πρέπει να έχει ο πελάτης, ώστε εγκαίρως να δει τους προμηθευτές και με προοπτική και με σαφήνεια τα αιτήματά του. Και άκουσα με μεγάλο ενδιαφέρον αυτά που είπε ο κ. Κωστόπουλος, ότι πρέπει να είμαστε φιλόδοξοι, να συμμετέχουμε σε μεγάλα προγράμματα. Προσυπογράφω και το άκουσα με ενθουσιασμό αυτό, αλλά αυτό προϋποθέτει έναν πολύ συγκεκριμένο και θα έλεγα βαθύ προγραμματισμό και με προοπτική των αναγκών των Ενόπλων Δυνάμεων. Προφανώς γίνεται και τώρα, είμαι βέβαιος, κ. Στεφανή, κύριε Υπουργέ και κύριε Υφυπουργέ, ότι υπάρχουν δυνατότητες ακόμα καλύτερης απόδοσης, όσον αφορά το σχεδιασμό και το προγραμματισμό των αναγκών. Και όχι μόνο για να δίνουμε και να υποβάλλουμε προδιαγραφές στην αγορά, αλλά και να διεκδικούμε, έστω και σε συμβουλευτικό επίπεδο, μια συμμετοχή στο σχεδιασμό. Και επειδή ακούστηκε, ότι πρέπει να είμαστε φιλόδοξοι και εγώ είμαι μαζί με αυτή τη σχολή, μπορούμε να κάνουμε μεγάλα βήματα, να κάνουμε σιγά σιγά κάποια βήματα και να πάμε ακόμα καλύτερα.

Ξέρετε γιατί το λέω αυτό; Διότι υπάρχουν παραδείγματα, υπάρχουν παραδείγματα χωρών του μεγέθους της δικής μας χώρας, που έχουν προχωρήσει και τα έχουν καταφέρει, πολλά παραδείγματα τέτοια. Θεωρώ, ότι είναι χαρακτηριστικό παράδειγμα η Σερβία. Είναι μια χώρα αναπτυσσόμενη, με σχεδόν το μισό ΑΕΠ από την Ελλάδα και καταφέρνει κατασκευάζει πιστόλια, τα zastava, αντιαεροπορικά συστήματα μικρού βεληνεκούς, αυτοκινούμενα πυροβόλα, πολλαπλούς εκτοξευτές πυραύλων, αλλά και μια σειρά από στρατιωτικά οχήματα, θωρακισμένα οχήματα μάχης, οχήματα μεταφοράς προσωπικού και άλλα. Ειλικρινά, πιστεύω, ότι αυτό που μπορεί η Σερβία το μπορεί και η Ελλάδα. Και επειδή αυτή η κυβέρνηση είναι μια κυβέρνηση που ξαναέβαλε δύναμη στην ατμομηχανή της Ελληνικής Αμυντικής Βιομηχανίας, θα πρέπει, από εδώ και πέρα, νομίζω, να βάλουμε ψηλά το πήχη των φιλοδοξιών μας. Όταν μπορούν οι γείτονες, μπορούμε και εμείς.

Το τρίτο Π, είναι οι πόροι. Το ένα ήταν το θεσμικό πλαίσιο, το άλλο ήταν ο προγραμματισμός και το άλλο ήταν οι πόροι. Πρέπει να διεκδικήσουμε περισσότερους πόρους για την Ελληνική Αμυντική Βιομηχανία. Ακούω και γνωρίζω το λόγο κυρίως της Αριστεράς, ότι αυτά είναι χρήματα τα οποία θα έπρεπε να πάνε σε κοινωνικές πολιτικές. Συμμερίζομαι την αγωνία και την ευαισθησία της Αριστεράς γι’ αυτό, αλλά πρέπει να συμφωνήσουμε σε κάτι. Στη περιοχή που ζούμε και στη γεωπολιτική επιβαρυμένη συγκυρία που βιώνουμε, προστασία της κοινωνίας είναι και η προστασία των συμφερόντων της χώρας και της ασφάλειάς της. Και επειδή αυτό δεν θα τελειώσει σήμερα, δεν θα τελειώσει αύριο, στην Ανατολική Μεσόγειο, βρίσκεται σε εξέλιξη ένα μεγάλο παιχνίδι ανακατανομής ισχύος και συμφερόντων, που θα κρατήσει χρόνια και θα έχει επιπτώσεις ακόμη πιο μακρόχρονες, πιστεύω, ότι πρέπει να αυξήσουμε κατά πολύ, με ορθολογικό τρόπο, όχι να πάνε χαμένοι, όχι λευκές επιταγές, την αμυντική πολιτική της χώρας.

Θα ήθελα μόνο να αναφερθώ σε ένα ζήτημα, που νομίζω, ότι χρειάζεται να μπει, αν δεν είναι ήδη στις σκέψεις σας, για τον σχεδιασμό σας. Θα αναφερθώ στα ερπυστριοφόρα οχήματα μεταφοράς προσωπικού. Όπως ξέρετε, αυτά συμβάλουν σημαντικά σε επιχειρησιακό και τακτικό επίπεδο, αυξάνουν τη μαχητική ισχύ, πλαισιώνουν και προστατεύουν μεραρχίες τεθωρακισμένων.

Προσβλέπω, λοιπόν, σε ένα σχέδιο από το Υπουργείο Εθνικής Άμυνας για την αντικατάσταση και εκσυγχρονισμό των ερπυστριοφόρων οχημάτων του τύπου Μ113 που η Ελλάδα διαθέτει σε πολύ μεγάλους αριθμούς. Αντιλαμβάνομαι, πως οι αεροναυτικές πλατφόρμες προηγούνται, αλλά το ζήτημα αυτό νομίζω ότι πρέπει, να μας απασχολήσει. Κάτι πρέπει να γίνει, διότι τα συγκεκριμένα αυτά οχήματα υπηρετούν σχεδόν μισό αιώνα και πλέον και δε μπορούν, να ανταποκριθούν, πλέον, αν παραμείνουν έτσι στο σύγχρονο πεδίο μάχης. Νομίζω ότι είναι ακόμα ένα πεδίο, που η Ελληνική Αμυντική Βιομηχανία, η ΕΑΣ, μπορεί να συνεισφέρει, διότι έχει και τους ανθρώπους και την τεχνογνωσία και τη δύναμη.

Είχα κρατήσει και ορισμένα άλλα πράγματα, να πω. Δε θέλω, όμως, να κουράσω τους συναδέλφους. Η συζήτηση έχει ήδη κρατήσει αρκετές ώρες. Επιγραμματικά, μόνο, να θέσω το επείγον του πράγματος, όσον αφορά στο ζήτημα των drones. Θεωρώ ότι εκεί έχουμε μείνει λίγο πίσω. Πρέπει, να κινηθούμε πιο γρήγορα. Είναι το νέο όπλο στο νέο πεδίο μάχης.

Η Τουρκία να παραδεχτούμε ότι έχει προχωρήσει γρήγορα. Φάνηκε και πρόσφατα στην Αρμενία και στη διένεξή της με το Αζερμπαϊτζάν. Νομίζω ότι πρέπει, να είναι μία από τις προτεραιότητες της επόμενης περιόδου.

Σας ευχαριστώ πάρα πολύ, που με ακούσατε. Σας εύχομαι καλή τύχη και καλή συνέχεια στο έργο σας. Κύριε Υπουργέ, κ. Υφυπουργέ, κύριοι που εκπροσωπείτε την Κρατική αλλά και Ιδιωτική Αμυντική Βιομηχανία, ασκείται κι έχετε έναν πολύ ζωτικό τομέα δράσης, που τον χρειάζεται η ασφάλεια της χώρας, για να πάει μπροστά. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κι εμείς τον κ. Κουμουτσάκο. Θέλω, να πω, κυρίες και κύριοι συνάδελφοι, κύριε Υπουργέ, κ. Υφυπουργέ, ότι θεωρείται σχεδόν βέβαιο ότι θα χρειαστούμε κι άλλη συνεδρίαση. Είναι πάρα πολλά τα θέματα. Είναι ευρύτατο το αντικείμενο. Οπότε με την έννοια αυτή θα παρακαλούσα στο σχεδιασμό σας, να έχετε υπόψη ότι θα πρέπει, να κάνουμε, τουλάχιστον, μία δεύτερη συζήτηση κάποια στιγμή.

Παρακαλώ τον κύριο Δρίτσα από την πλευρά του ΣΥΡΙΖΑ, να έρθει στο βήμα.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κ. Πρόεδρε. Κυρίες και κύριοι βουλευτές, κ. Υπουργέ, κύριοι εκπρόσωποι των Ενώσεων, αλλά και των Διοικητικών Συμβουλίων των δύο δομών της Αμυντικής Βιομηχανίας. Κύριε Πρόεδρε, δε χρειαζόμαστε μία άλλη ακόμα συζήτηση. Χρειαζόμαστε μια εντελώς διαφορετική συζήτηση. Χαμένος κατά τη γνώμη μου και κατά τη γνώμη μας, το μεγαλύτερο μέρος εκτός από κάποιες χρήσιμες πληροφορίες, που οι κύριοι έδωσαν, τις περισσότερες εκ των οποίων τις γνωρίζαμε, όσοι ασχολούμαστε συστηματικά με αυτά, αλλά, εν πάση περιπτώσει, τις ακούνε, ευτυχώς, από το Κανάλι της Βουλής και όσοι ενδιαφέρονται.

Δεν είναι αναγκαία συζήτηση. Αυτή η συζήτηση που έχει γίνει μέχρι τώρα - ήδη πλησιάζουμε τις 3 ώρες - είναι κατώτερη των αναγκών. Δεν είναι αυτή η συζήτηση για την Αμυντική Βιομηχανία. Είναι ολοφάνερο κι ας μίλησε ο κ. Κουμουτσάκος εκ μέρους της Ν.Δ. κι έκανε προτάσεις για Υπουργό, Αμυντικής Βιομηχανίας κ.λπ.. Θα μπορούσαμε, να τα συζητήσουμε όλα αυτά. Που τα εντάσσουμε και γιατί δεν τις κάνει τις προτάσεις ο Υπουργός σήμερα και τις κάνει ο κ. Κουμουτσάκος; Είναι αυτό το πράγμα σοβαρά Της Κυβερνητικής Παράταξης; Έτσι σκέφτηκε ο κ. Κουμουτσάκος ως άξιος και πολύ σοβαρός άνθρωπος και βουλευτής, αλλά στη διαδικασία θέλω, να πω, πως είναι δυνατόν, να μην υπάρχει εισήγηση της Κυβέρνησης, τουλάχιστον, για τους κατευθυντήριους προσανατολισμούς και να έρχεται ένας βουλευτής και να λέει «θα αλλάξουμε και τη σύνθεση της Κυβέρνησης» ή «θα φτιάξουμε και μία Επιτροπή»; Είπε και πολλά άλλα.

 Ο κ. Υπουργός είπε βήμα-βήμα προχωράμε και βελτιωνόμαστε και ο κ. Κουμουτσάκος είπε, πολύ φορτσάτη η Κυβερνητική παράταξη με έργο στην Αμυντική Βιομηχανία. Ποιο έργο, κ. Κουμουτσάκο; Αλλά δεν θέλω να κρίνω εσάς, ούτε τη Ν.Δ. Θέλω να κρίνω την ποιότητα της συζήτησης. Να μιλήσετε και επί προσωπικού, αλλά ειλικρινά δεν έχω προσωπικό λόγο μαζί σας. Χρησιμοποιώ αυτή την αντίφαση, για να πω αυτό που είναι το πιο σοβαρό απ’ όλα. Αν θέλετε, ναι. Δεν έχω πρόβλημα να υπάρχει διακοπή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Κουμουτσάκο, πριν πάρετε το λόγο θέλω να ξεκαθαρίσω κάτι. Τη συζήτηση αυτή την ζήτησαν επανειλημμένως όλα τα πολιτικά κόμματα. Είναι εδώ είναι η Πολιτική Ηγεσία του Υπουργείου Εθνικής Άμυνας και οι εκπρόσωποι των αμυντικών βιομηχανιών. Μας ενημέρωσαν σε μια πρώτη φάση. Συνεχίζουμε και λέμε, μα γιατί δεν έγινε έτσι ή δεν έγινε αλλιώς. Μα, αυτό ζητούσατε. Να γίνει καταρχήν η ενημέρωση και να μπούμε σε μία εις βάθος συζήτηση.

Ο ίδιος ο Υπουργός δεσμεύτηκε και είπε ότι εγώ θα είμαι για όσες συνεδριάσεις χρειάζεται εδώ, προκειμένου να εξαντλήσουμε το θέμα, να ακούσουμε τις προτάσεις, να κάνουμε μία συνθετική διαδικασία, γιατί από όλη αυτή τη συζήτηση κάτι καλό, μπορεί να βγει για τον τόπο μας, για την πατρίδα.

**ΘΕΟΔΩΡΟΣ ΔΡΙΤΣΑΣ:** Απαντάτε σε μένα, κ. Πρόεδρε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Όχι, απλώς λέω ότι επιμένετε σε αυτό. Η διαδικασία αν δεν σας αρέσει είναι δικαίωμά σας, αλλά πρέπει να προχωρήσουμε. Παράκληση, όμως, το είπατε και επαναλαμβάνετε τα ίδια πράγματα.

Παρακαλώ κ. Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Δρίτσα, επειδή πρέπει να φύγω, σας ευχαριστώ πολύ για την κατανόηση και την ευελιξία. Πρώτον, η κοινοβουλευτική συζήτηση στη βάση μιας ενημέρωσης, δεν είναι μια λογική υποστήριξης ενός νομοσχεδίου. Είναι μια συζήτηση ουσιαστικής συμβολής όλων των πλευρών της Βουλής στο έργο που επιτελεί η Κυβέρνηση. Το ότι η Κυβέρνηση επιτελεί ένα αποφασιστικό και ουσιαστικό έργο στον τομέα της Αμυντικής Βιομηχανίας ήταν η πρώτη παρατήρηση την οποία έκανα, διότι, όπως σας είπα, κάτι κινείται και κινείται σωστά.

Από εκεί και πέρα, σε μια προσπάθεια συμβολής στο σχεδιασμό και τις προσπάθειες της Κυβέρνησης, κατεξοχήν οι κυβερνητικοί βουλευτές, οφείλουν να συνεισφέρουν αν έχουν κάποιες ιδέες ή προτάσεις που κρίνουν ότι μπορεί να συνεισφέρουν στην κοινή πορεία του κράτους και του έθνους σε αυτό ειδικά τον τομέα. Μην προσπαθήσετε να δημιουργήσετε εσείς, μειώνοντας την ποιότητα της συζήτησης και τη σοβαρότητά της, ένα μη υπαρκτό πολιτικό ζήτημα, το οποίο σκοπίμως κάνετε. Αλλά, πρέπει να σας πω ότι αυτό χαρακτηρίζει και τον τρόπο αντιπολίτευσης που κάνετε. Σταματώ εδώ, γιατί πραγματικά δεν περίμενα αυτήν την παρέμβαση.

**ΘΕΟΔΩΡΟΣ ΔΡΙΤΣΑΣ:** Όχι, κάνω πάρα πολύ σοβαρή αντιπολίτευση και θα το δείτε στη συνέχεια της ομιλίας μου. Και όχι εγώ προσωπικά, αλλά ο ΣΥΡΙΖΑ, γιατί ακριβώς θέλουμε στοχευμένες παρεμβάσεις και όχι για να δημιουργούμε εντυπώσεις.

Λέω, λοιπόν, υπάρχει ένα κινέζικο ρητό, κυρίες και κύριοι συνάδελφοι, που λέει ότι «αν δεν ξέρεις πού είσαι και πού θέλεις να πας, όπου και να βρεθείς καλά θα σου φαίνεται». Όταν κάνουμε, λοιπόν, μια συζήτηση για την Αμυντική Βιομηχανία, που κάποτε, χωρίς να μεγαλοποιούμε τα πράγματα, ήταν σε μια περίοδο άνθησης και τεχνολογικά και από άποψη πλήθους εργαζομένων και από παραγγελίες και από επιρροή και από κύρος, που ένα μεγάλο μέρος αυτής της ιστορίας ιδιαίτερα η Ε.Α.Β. το διατηρεί, και φτάσαμε στο σημείο ο τρίτος πυλώνας η Ε.Λ.Β.Ο., που και αυτή είχε ένδοξη ιστορία, να μην υπάρχει πια. Τα δε Ε.Α.Σ. από περίπου 20.000 χιλιάδες εργαζόμενους ή και περισσότερους, να είναι τώρα κοντά στα 300-400 άτομα ή και λιγότερους στα 250.

 Αντί να ξεκινήσουμε, λοιπόν, από το ότι έχουμε να κάνουμε μία συζήτηση, ανεξαρτήτως κυβερνήσεων, ότι η Αμυντική Βιομηχανία της χώρας, βρίσκεται σε κρίση, έχει περάσει διάφορα στάδια αυτή η κρίση, η μνημονιακή περίοδος την αποτελείωσε σε μεγάλο βαθμό, δεν είναι όμως μόνο αυτή η αιτία, είναι και πολλές άλλες αιτίες και αντί, λοιπόν, να αξιολογήσουμε τα πράγματα, για να ξέρουμε πού ήμασταν, πού είμαστε και πού θέλουμε να πάμε, παρουσιάζουμε τώρα κάποιες δευτερεύουσες πτυχές για να βγάλουμε τι; Για να πούμε ότι θα χρειαστεί να κάνουμε μια επόμενη συζήτηση.

Κυρίες και κύριοι βουλευτές, υπάρχει βάση, είναι το 15σέλιδο κείμενο της Εθνικής, Αμυντικής και Βιομηχανικής Στρατηγικής που εγκρίθηκε το Γενάρη του 2017- δεκαπέντε σελίδες είναι- αλλά προσέξτε, ο κ. Κουμουτσάκος έφυγε, για να δούμε ποιος κάνει σοβαρή αντιπολίτευση και μόνο θα σας πω τίτλους από τα περιεχόμενα: Προκλήσεις ασφαλείας, ανάγκη για ισχυρή εγχώρια αμυντική-τεχνολογική και βιομηχανική βάση για την αμυντική βιομηχανία, ασφάλεια εφοδιασμού, προϋποθέσεις βιωσιμότητας, στόχοι, ανάλυση της αγοράς και του περιβάλλοντος, ευκαιρίες, έρευνα και καινοτομία στην Ελλάδα, κρίσιμοι τομείς, μέτρα και δράσεις- μεταξύ αυτών- εξαγωγές ή και ενίσχυση μικρομεσαίων επιχειρήσεων, αποτίμηση της στρατηγικής.

 Αυτό είναι από το 2017, είναι σε ισχύ με απόφαση της ΓΔΑΕ και επικύρωση του Συμβουλίου Αμυντικής Έρευνας Τεχνολογίας και Βιομηχανίας. Και τώρα αναφέρθηκε ο κ. Υφυπουργός επ` ολίγων, το 2022 πρέπει να επεξεργαστούμε- πρώτα το Υπουργείο- τα συμπεράσματα. Τι έγινε μέσα σε αυτή την πενταετία, με βάση αυτό το κείμενο, με τους βασικούς στόχους; Γιατί δεν έγινε, ποιες είναι οι αλλαγές που έχουν επισυμβεί στην περιοχή μας αλλά και στη διεθνή πραγματικότητα, πώς επέδρασσαν τα δεδομένα στην Αμυντική Βιομηχανία και στην κρίση της;

Από εκεί και πέρα, πώς θα φτιάξουμε το καινούριο πενταετές κείμενο με την εθνική αμυντική και βιομηχανική στρατηγική και πώς θα «κουμπώσουμε» την κάθε επιλογή ή για την ΕΑΒ ή για τα ΕΑΣ είτε για την ΕΛΒΟ, είτε για οτιδήποτε είτε για το σκάνδαλο της Καλαμάτας είτε για πολλά-πολλά άλλα πράγματα στην προοπτική αυτή; Σας ενόχλησε το σκάνδαλο της Καλαμάτας, θα το συζητήσουμε άλλη φορά, κύριε Υπουργέ, γιατί ακόμα και από αυτές τις βεβαιώσεις που δώσατε στην Επιτροπή Εξοπλιστικών Προγραμμάτων και Συμβάσεων, η τελική σύμβαση είναι ακόμα δυσμενέστερη. Το καταγγείλαμε τότε και η τελική σύμβαση είναι ακόμα δυσμενέστερη, αλλά αυτό είναι ένα επιμέρους ζήτημα, ενταγμένο όμως στη γενική κατεύθυνση και προς αυτή την κατεύθυνση υπάρχουν ζητήματα. Φτάνουν οι υποδομές που έχουμε, χρειάζονται επενδύσεις, χρειάζεται προσωπικό και συστηματική κατεύθυνση εκπαίδευσης ή θα μείνουμε στους εργολαβικούς;

Χρειάζεται κατηγοριοποίηση δυνατοτήτων παραγγελιών;

Που θα παίξουμε και σε ποιο επίπεδο; Θα ανταγωνιστούμε τη Γερμανία και τη Γαλλία; Ή της Ηνωμένες Πολιτείες; Ή σε ποιο επίπεδο μπορεί να κινηθεί η Αμυντική Βιομηχανία την Ελλάδα; Κυρίως, όμως, είναι ζήτημα αναπτυξιακό; Είναι ζήτημα οικονομικών επιχειρήσεων; Ή είναι κατά βάση ζήτημα στρατηγικής σημασίας, για την άμυνα της χώρας; Η Αμυντική Βιομηχανία είναι παράγοντας συνδεδεμένος απόλυτα, με τις στοχεύσεις και τους σχεδιασμούς της ενίσχυσης της άμυνας της χώρας, τώρα ή σε έκτακτες συνθήκες. Και δευτερευόντως, μπορεί να είναι και οικονομικός και επιχειρηματικός και τα λοιπά. Επίσης, δεν ακούσαμε και τίποτα για τα στρατιωτικά εργοστάσια. Δεν υπάρχουν αυτά στην αμυντική βιομηχανία; Η ΕΑΒ και τα ΕΑΣ υπάρχουν μόνο; Δεν θέλω να σπαταλήσω άλλο χρόνο, αλλά για όλα αυτά, τι εκκρεμότητες μένουνε; Όλο αυτό το πλέγμα δεν απαιτεί διοικητικό εκσυγχρονισμό; Και τέλος για τις εξελίξεις που έχουν συμβεί. Πως συνδέεται και πως συν-λειτουργεί ο ιδιωτικός τομέας με τον κρατικό τομέα; Χωρίς κανόνες; Χωρίς δυνατότητες, όπως παίρνουν σε άλλες χώρες οι κυβερνήσεις και τα κράτη και αλληλοσυνδέονται σε ένα ενιαίο πλέγμα; Με συγχωρείται, όλα αυτά είναι δευτερεύοντα; Είναι, για να είναι η συνέχεια της σημερινής συζήτησης; Προς θεού, είναι άλλη η συζήτηση. Εδώ είμαστε όλοι, ακούσαμε μερικά χρήσιμα πράγματα και τους ευχαριστούμε τους κυρίους για αυτό.

Τελειώνω με το εξής. Για την ΕΛΒΟ, έχουμε μερικά επιμέρους. Για την ΕΛΒΟ, η οποία ακόμη δεν έχει αρχίσει να λειτουργεί και δεν ξέρουμε και σε ποιο κανόνα θα ενταχθεί, αν θα παίζει καθόλου στα ζητήματα της αμυντική βιομηχανίας. Πριν από λίγες ημέρες, 19 άνθρωποι απολύθηκαν. Τι είδους συμβάσεις είναι αυτές, που δίνουν τέτοια δικαιώματα;

Δεν θα μιλήσω, ούτε για φρεγάτες και Ναυπηγία, ούτε για οτιδήποτε. Θα μιλήσω, όμως, για τους εργαζόμενους, που είναι ο παράγοντας της στήριξης της αμυντικής βιομηχανίας, αλλά και για την τεχνογνωσία τους, την εμπειρία τους και πολλά άλλα πράγματα.

Θα τελειώσω με τα ΕΑΣ, όπου πράγματι δεν έγινε καμία αναφορά. Μας είπαν πάρα πολλά, έχουμε κάνει και Επερώτηση, σε εκκρεμότητα και θα μας δοθεί η ευκαιρία να τα συζητήσουμε. Από την πλευρά του ΣΥΡΙΖΑ έχουμε σκοπό, να επισκεφτούμε την ΕΑΒ και τα ΕΑΣ και τις ιδιωτικές εταιρείες, για να θέσουμε όλα αυτά τα ζητήματα και να τα συζητήσουμε. Οπότε, όλα όσα ακούστηκαν για πολύ ώρα από τον κ. Κωστόπουλο, τον Διευθύνοντα Σύμβουλο των ΕΑΣ, εμείς τα αμφισβητούμε στον μεγαλύτερο βαθμό τους. Ακόμη και αν υπάρχει Επιχειρησιακό Σχέδιο, το παρακολουθούμε κ. Κωστόπουλε και σας λέμε ότι δεν είδαμε απόφαση του Δ.Σ. που να εγκρίνει επιχειρησιακό σχέδιο και ούτε το έχουμε δει στη Διαύγεια. Δεν έχει επιχειρησιακό σχέδιο τα ΕΑΣ και το λέω ως παράδειγμα, στη λογική των όσων είπα πριν και όχι για να σας ελέγξω εσάς.

Τώρα επιτέλους, η μετεγκατάσταση. Πως ένα από άποψη πολεοδομικού ανορθολογισμού σχέδιο μεταφοράς 9 Υπουργείων στον Υμηττό; Σχέδια εγκαταλελειμμένα σε όλη την Ευρώπη και σε όλο τον κόσμο, εδώ και 10ετίες.

Ξαφνικά πήγε ο κ. Μητσοτάκης εν αγνοία του κ. Υπουργού Άμυνας και χωρίς εισήγηση των διοικήσεων των ΕΑΣ, χωρίς πρόγραμμα και τώρα πρέπει η διοίκηση των ΕΑΣ να παραγγείλει μελέτες.

Εμείς δεν είμαστε αντίθετοι, είναι παλιό ζήτημα η μετεγκατάσταση. Δεν μπορεί να λειτουργήσει αυτό το εργοστάσιο μέσα στην κατοικημένη περιοχή. Θα έρθει η ώρα να το συζητήσουμε χωριστά. Έχει πάρα πολλά προβλήματα, όχι για το πολεοδομικό, αυτό είναι άλλης τάξης ζήτημα, επίσης σοβαρό, το συζητάμε με τους κατοίκους, το συζητάμε με άλλες αυτές, δεν είμαστε αντίθετοι στη μεταφορά, αλλά δεν είναι ένα πυροτέχνημα η μεταφορά και κυρίως από άποψη ενίσχυσης της Αμυντικής Βιομηχανίας. Ερώτημα, κύριε Υπουργέ: Έχει παραγγελίες το εργοστάσιο του Υμηττού. Τι θα γίνουν, θα εκτελεστούν στο διάστημα της μεταφοράς; Πολύ απλό ερώτημα. Δεν είναι για να μου το απαντήσετε, είναι για να πω ότι δεν ετέθη καν πριν ληφθεί η απόφαση. Τόση σοβαρότητα;

Γι’ αυτό, κύριε Πρόεδρε, επιμένω ότι είναι αποτυχημένη η σημερινή συνεδρίαση και να οργανωθεί μία εντελώς διαφορετική, όπως αξίζει στο μείζον θέμα της Αμυντικής Βιομηχανίας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Δρίτσα.

Το λόγο έχει από την πλευρά του Κινήματος Αλλαγής ο κύριος Κεγκέρογλου.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, αν μου επιτρέπετε, θα πρότεινα εάν ήταν δυνατόν να διακόπταμε τη συνεδρίαση. Δεν είναι συνεδρίαση Επιτροπής για την Αμυντική μας Βιομηχανία, όσον αφορά το ευάριθμο των συναδέλφων και να επαναλαμβανόταν σε εύθετο χρόνο, που θα μπορούσε και ο κύριος Υπουργός. Έτσι πιστεύω. Είμαστε δέκα άτομα, πόσοι είμαστε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, επιτρέψτε μου να πω ότι οι συνάδελφοι ήταν εδώ και ήταν 46 συνάδελφοι. Τώρα αν από εκεί και πέρα κάποιοι συνάδελφοι είχαν υποχρεώσεις και έφυγαν, τι θα κάνουμε; Είναι δυνατόν να τους κρατήσουμε με το ζόρι ή αλλιώς να διακόψουμε τη συνεδρίαση; Ασφαλώς και θα τη συνεχίσουμε. Όλοι οι συνάδελφοι είναι υποχρεωμένοι να είναι εδώ. Τώρα αν κάποιοι έχουν υποχρέωση λογικό είναι ότι δεν μπορούν να παραμείνουν, αλλά προς Θεού, αλίμονο. Δηλαδή, γίνεται μια τέτοια σοβαρή συζήτηση και να τη διακόψουμε; Είναι εδώ η ηγεσία του Υπουργείου Εθνικής Άμυνας, είναι οι επικεφαλής, φυσικά όλα τα κόμματα, οι εκπρόσωποι, δεν μπορεί να τη διακόψουμε, αλίμονο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, προτείνω να γίνει μία διακοπή και να επαναληφθεί σε εύθετο χρόνο με τη σύσταση…

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, σας παρακαλώ. Ευχαριστώ, θέσατε την πρότασή σας. Δεν πρόκειται να διακοπεί η συζήτηση. Αλίμονο αν ξαφνικά σταματάμε την συζήτηση μετρώντας κεφαλιά πόσοι είναι μέσα στην Αίθουσα, αν είναι 15, 20, 30. Ο κάθε Βουλευτής έχει τις υποχρεώσεις του, αν μπορεί να παρευρίσκεται, παρευρίσκεται, αν όχι…

**ΑΘΑΝΑΣΙΟΣ ΔΑΒΑΚΗΣ:** Ωραία. Προσέβλεπα στη σύσταση του Προέδρου στους συναδέλφους να μείνουν για να ακούσουν και να πουν. Εν πάση περιπτώσει, συνεχίζουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Αυτό είναι αυτονόητη υποχρέωση όλων μας…

**ΑΘΑΝΑΣΙΟΣ ΔΑΒΑΚΗΣ:** Πιστεύω ότι καταλαβαίνετε τι σας είπα, καταλαβαίνετε πλήρως τι σας είπα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απολύτως, αλλά δεν μπορώ και να…

**ΑΘΑΝΑΣΙΟΣ ΔΑΒΑΚΗΣ:** Να κάνετε τον παιδοτρίβη. Συμφωνώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καταλαβαίνετε.

Κύριε Κεγκέρογλου, συγνώμη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Υπάρχει, όμως και η διάταξη του Κανονισμού, αφού πιάσατε τα τυπικά, που λέει ότι οι συνεδριάσεις των Επιτροπών κρατούν τρεις ώρες, εκτός αν διαφορετικά αποφασίσει...

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πρώτον, είναι από τρεις έως πέντε ώρες. Δεύτερον, κύριε Κεγκέρογλου, θεωρώ ότι μία τέτοια συζήτηση αδικείται, γιατί το αντικείμενο είναι πάρα πολύ σοβαρό, για να συζητούμε τέτοια ζητήματα. Έχω την εντύπωση ότι από εκεί και πέρα το ενδιαφέρον είναι αυτονόητο όλων μας, όπως και το ενδιαφέρον ολόκληρου του ελληνικού λαού, ιδίως σε μία περίοδο που η Πατρίδα μας ζει υπό το κράτος προκλήσεων συνεχών και εντάσεων, άρα λοιπόν αυτό το θέμα καθίσταται και απόλυτη προτεραιότητα.

Παρακαλώ, κύριε Κεγκέρογλου έχετε το λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι λοιπόν ένα ζήτημα μείζονος σημασίας και καλά είπα -συμφωνείτε και εσείς- ότι κακώς η συζήτηση αυτή γίνεται δύο χρόνια μετά την ανάληψη της διακυβέρνησης από την κυβέρνηση, που ανέλαβε μετά τις 7 Ιουλίου του 2019. Είναι πρόβλημα από μόνο του αυτό. Βεβαίως Υπάρχουν πολλά που μπορούμε να συζητήσουμε, που έγιναν στην πορεία, αλλά υπάρχουν και πολλά που μπορούσαν να έχουν διορθωθεί στην ώρα τους, εάν η συζήτηση αυτή είχε γίνει πιο μπροστά. Είναι ένα αδιαμφισβήτητο γεγονός ότι τα τελευταία 10 χρόνια -το είπαν όλοι- η κατάσταση με την Ελληνική Αμυντική Βιομηχανία, κρατική και ιδιωτική, γενικότερα το ζήτημα, δεν ήταν η καλύτερη.

Άκουσα, με πολλή προσοχή, τον κύριο Δρίτσα, αλλά πρέπει να ξεκινάμε από την αυτοκριτική. Διότι, μετά την κρίση του 2010 και 2011 και τα περιοριστικά μέτρα, ήρθε μια άλλη Κυβέρνηση, το 2015, που είχε επιλογή -όπως φαίνεται- να βαλτώσουν τα εξοπλιστικά προγράμματα της χώρας.

Πρέπει, λοιπόν, να κάνουμε την αυτοκριτική μας και να δούμε ένα σημαντικό κομμάτι, που αφορά στην Αμυντική Βιομηχανία. Δεν την αφορά μόνο αυτό. Από την πρώτη στιγμή, εγώ έβαλα, εκ μέρους του Κινήματος Αλλαγής, το ζήτημα. Διότι πρέπει να είναι προτεραιότητα να ξεμπλοκάρουν τα εξοπλιστικά προγράμματα, που έχουν βαλτώσει και που αφορούν τρέχοντα προγράμματα προμηθειών για τις Ένοπλες Δυνάμεις. Και, βεβαίως, να δούμε, με σύνεση, αλλά, ταυτόχρονα με πατριωτική ευθύνη, τα προγράμματα που έχουν να κάνουν με την ενίσχυση της αποτρεπτικής ισχύος της χώρας. Και έγινα και κακός, γιατί έκανα σκληρή κριτική σε αυτό το κομμάτι.

Όμως, πρέπει να πω ότι, ορισμένα πράγματα -αποσπασματικά θέλετε, επιμέρους- έχουν γίνει. Έχουν γίνει ορισμένα πράγματα από το Υπουργείο Άμυνας. Έχουν προχωρήσει οι διαδικασίες, για κάποια εξοπλιστικά προγράμματα, που είχαν βαλτώσει. Προχώρησε το μεγάλο πρόγραμμα για τα RAFALE. Προχώρησαν ζητήματα που, πρωτύτερα, δεν ήταν στην προτεραιότητα της προηγούμενης κυβέρνησης. Έγινε αυτό ταυτόχρονα με ένα εθνικό σχέδιο για την Αμυντική Βιομηχανία, ούτως ώστε να έχουμε ένα συνολικό αποτέλεσμα -και οικονομικό και κοινωνικό- παράλληλα με τον εθνικό στόχο; Κατηγορηματικά και εδώ, όχι.

Όπως κατηγορηματικός ήμουν ότι ξεκόλλησαν κάποια και έχει γίνει δουλειά από το Υπουργείο Άμυνας, το άλλο κομμάτι δεν έχει γίνει. Και δεν έχει γίνει, διότι, κυρίες και κύριοι συνάδελφοι -κυρίως της συμπολίτευσης- αυτό, το οποίο ο κ. Κουμουτσάκος ήρθε και μας είπε, εδώ, ως ανάγκη να υπάρχει ενιαίος συντονισμός, δηλαδή, η Κυβέρνησή σας το έκανε χειρότερο. Ενώ, λοιπόν, ήταν το Υπουργείο Άμυνας και το Υπουργείο Οικονομικών οι συνυπεύθυνοι για την Αμυντική Βιομηχανία και την ΕΑΒ και την ΕΑΣ και έπρεπε -έχει δίκιο που το λέει, πολλές φορές, ο Υπουργός Άμυνας- να ξεκαθαριστεί ο ρόλος του πελάτη. Δηλαδή, το κομμάτι που έχει να κάνει με την ενίσχυση και τη συμμετοχή στα προγράμματα της εθνικής άμυνας να ξεκαθαριστεί από το κομμάτι, που έχει να κάνει με την ανταγωνιστικότητα και τα προγράμματα που αφορούν άλλες χώρες.

Ενώ, λοιπόν, ήταν τα δύο Υπουργεία υπεύθυνα, προστέθηκε και ένα τρίτο. Προστέθηκε και το Υπουργείο Ανάπτυξης. Τού ανατέθηκε ο συντονισμός –λέει- για την ΕΑΒ. Μέτοχος είναι το Υπουργείο Οικονομικών, υπεύθυνος διοίκησης είναι το Υπουργείο Ανάπτυξης, πελάτης αλλά και συνυπεύθυνος για την ανάπτυξη είναι το Υπουργείο Άμυνας.

Επομένως, δικαίως ήρθε ο κ. Κουμουτσάκος και το είπε έτσι, με όμορφα λόγια, να γίνει μια Κυβερνητική Επιτροπή, να γίνει ένα Συμβούλιο και να γίνει ένας Υπουργός. Αυτό και μόνο δείχνει ότι δεν υπάρχει ενιαίο εθνικό σχέδιο.

Έχουν γίνει πράγματα στην ΕΑΒ και στα ΕΑΣ; Έχουν γίνει κάποια πράγματα. Είναι αυτά που έπρεπε να έχουν γίνει, για να μιλάμε, για μια καινούργια σελίδα στην Αμυντική Βιομηχανία; Όχι. Καταρχήν, μετά από ενάμιση χρόνο πήρατε χαμπάρι ότι πρέπει να βρείτε ένα στέλεχος στην ΕΑΒ, για να μπορεί να κάνει δουλειά.

Και το δικό μου ερώτημα, όταν τοποθετήθηκε ο κ. Παπακώστας, ήταν όχι αν ο ίδιος μπορεί –γιατί το έχει αποδείξει στο παρελθόν ότι μπορούσε-, αλλά αν η Κυβέρνηση είναι διατεθειμένη να τον στηρίξει, για να μπορέσει να εκπονήσει ένα επιχειρησιακό πρόγραμμα, τέτοιο που να κάνει το άλμα η ΕΑΒ.

Και άκουσα, και από τις δύο διοικήσεις, τα προβλήματα κυρίως σε δύο ή τρία θέματα. Το ένα θέμα, η ρευστότητα. Το δεύτερο θέμα, τα ζητήματα προσωπικού και το τρίτο, τα γραφειοκρατικά προβλήματα. Ποιους αφορούν και τα τρία προβλήματα; Τις διοικήσεις; Το Υπουργείο Άμυνας; ‘Η το Υπουργείο Οικονομικών και το Υπουργείο Ανάπτυξης;

 Άρα, λοιπόν, η συζήτηση καλώς γίνεται, αλλά δεν είναι μόνο το Υπουργείο Άμυνας. Πρέπει να αναλάβουν τις ευθύνες τους και τα άλλα δύο Υπουργεία. Δεν μπορεί να συνεχίζει να υπάρχει εκκρεμότητα στα προγράμματα και στο οικονομικό σκέλος των ΕΑΣ με ευθύνη του Υπουργείου Οικονομικών. Δεν μπορεί να σώσει την παρτίδα το Υπουργείο Άμυνας, δίνοντας μόνο τα εξοπλιστικά προγράμματα προμηθειών, που αφορούν το δικό μας Υπουργείο, τις Ένοπλες Δυνάμεις.

Με έκπληξη άκουσα τον κ. Κωστόπουλο ότι είχε εκπονηθεί το επιχειρησιακό πρόγραμμα. Εμείς το έχουμε ζητήσει μέσω κοινοβουλευτικού ελέγχου. Δεν το έχω πάρει. Μπορεί να είναι και λάθος δικό μου. Το επιχειρησιακό πρόγραμμα που λέτε ότι είναι εγκεκριμένο 21 23, έχει μέσα τη μετεγκατάσταση; Όχι. Και αφού δεν έχει μέσα τη μετεγκατάσταση και δεν έχει επιχειρησιακό σχέδιο, γιατί δεν κάνετε μια συνεδρίαση του Διοικητικού Συμβουλίου να αποφασίσετε για την μετεγκατάσταση πρώτα; Έχει παρθεί απόφαση από το Διοικητικό Συμβούλιο για τη μετεγκατάσταση; Όχι. Γιατί αποφασίστηκε και ανακοινώθηκε από τον Πρωθυπουργό, χωρίς να υπάρχει κάποια συγκεκριμένη προετοιμασία.

 Συμφωνούμε με τη μετεγκατάσταση; Νομίζω ότι όλες οι πολιτικές δυνάμεις συμφωνούν. Συμφωνούμε όμως και με αυτό που είπε ακροθιγώς ο κ. Κωστόπουλος που είναι και δική μας θέση. Θα πρέπει η μετεγκατάσταση να είναι ευκαιρία για την αναδιάρθρωση της επιχείρησης για να λυθούν ζητήματα και να πάει μπροστά και όχι για να θαφτεί η επιχείρηση. Υπάρχουν πολλά προβλήματα. Υπάρχει μία γραμμή παραγωγής, η οποία έχει μια σύμβαση που είναι για δύο χρόνια και η οποία δεν μπορεί να μεταφερθεί. Χρειάζεται μεγάλη προσοχή να διασφαλιστεί ότι θα υλοποιηθεί η σύμβαση και ταυτόχρονα θα είναι στο χρόνο της η μετεγκατάσταση. Άρα, χρειάζεται ειδικό σχέδιο μετεγκατάστασης. Προχωράτε σε αναθέσεις μελετών. Σίγουρα χρειάζονται, διότι αλλιώς δεν μπορεί να γίνει, αλλά χωρίς να υπάρχει απόφαση του Διοικητικού Συμβουλίου. Εγώ παραμένω σε αυτό το σημείο. Το θεωρώ βασικό, για να αποδείξω ότι δεν έχει γίνει ολοκληρωμένη δουλειά.

Θεωρώ πολύ χρήσιμη και αποκαλυπτική τη συζήτηση, που θα βάλει νέα ζητήματα για να μπορέσουμε να λύσουμε προβλήματα. Όμως, δεν είναι αρκετή. Είναι ετεροχρονισμένη βέβαια, αλλά δεν είναι αρκετή. Χρειάζεται να δούμε και με τα άλλα υπουργεία τα ζητήματα και κυρίως να επιμείνω στο γενικότερο εθνικό σχέδιο που θα εντάξει την Αμυντική Βιομηχανία στη λογική των προγραμμάτων. Είχα επιμείνει τόσο για τα RAFALE. Θα μου πείτε εκ των υστέρων και μέσα στη Βουλή όταν ήδη είχε επιτευχθεί η Συμφωνία, τουλάχιστον βρήκαμε μια κοινή γλώσσα ότι θα υπάρξει επιδίωξη στο από εδώ και πέρα ούτως ώστε να μπορέσουν να συμμετάσχουν. Είναι πάρα πολύ σημαντικό η ρήτρα συμμετοχής της Εθνικής Αμυντικής Βιομηχανίας κρατικής, αλλά και ιδιωτικής των εκατοντάδων επιχειρήσεων όπως αναφέρθηκε, είναι πολύ σημαντικό και για την απασχόληση και για την οικονομική ανάπτυξη της χώρας μας να είναι μέσα στο σχεδιασμό μας και νομίζω ότι με το πρόγραμμα των φρεγατών, θα πρέπει να είναι βασική επιδίωξη από την αρχή.

Τελειώνω κάνοντας μια αναφορά στο πρόγραμμα που έχει να κάνει με το νέο αεροσκάφος 6ης γενιάς, που όπως διαβάζουμε από έγκυρες δημοσιογραφικές πηγές Γερμανία, Γαλλία και Ισπανία προχωρούν. Θεωρώ ότι - παρότι μπορεί να φανεί μακρόπνοο ή και μεγαλόπνοο - πρέπει η χώρα να ψηλαφίσει την δικιά της δυνατότητα για συμμετοχή, με οποιοδήποτε τρόπο, σε αυτήν την ευρωπαϊκή προσπάθεια. Είναι μια χώρα που εκ των πραγμάτων τα επόμενα χρόνια θα συνεχίζει να έχει ανάγκη από τα υπερ όπλα που έχουν να κάνουν με τον αέρα, τα αεροπλάνα 5ης και 6ης γενιάς. Γιατί να μην συμμετέχουμε λοιπόν σε αυτή την προσπάθεια και ως παίκτες παραγωγής και όχι μόνο μεθαύριο ως πελάτες; Ευχαριστώ.

ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής): Ευχαριστούμε πολύ τον κύριο Κεγκέρογλου.

Το λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Δεν θέλω να σχολιάσω τη διαδικασία, άλλωστε δεν είναι το πιο ουσιαστικό. Θα ξεκινήσω με δύο επισημάνσεις και ερωτήματα. Η πρώτη είναι, ότι κάθε φορά που αναλαμβάνει μια καινούργια κυβέρνηση, γίνεται αυτή η συζήτηση, για την Ελληνική Αμυντική Βιομηχανία. Κάθε φορά, παρουσιάζονται προγράμματα και από τους υπεύθυνους και από τους φορείς, τις επιχειρήσεις και λοιπά, ωστόσο βάζω ένα ερώτημα.

Τριάντα χρόνια, διαλύεται και τσακίζεται η Αμυντική Βιομηχανία της χώρας. Ποιος φταίει; Θα πείτε καμιά κουβέντα; Ποιος φταίει, για αυτή την άθλια κατάσταση, γι’ αυτή τη συρρίκνωση της Αμυντικής Βιομηχανίας της χώρας. Ποιος; Εσείς δεν κυβερνήσατε; Πριν από εσάς, πάλι εσείς ήσασταν, Νέα Δημοκρατία, ΠΑΣΟΚ, ΣΥΡΙΖΑ, άλλαξε τίποτα, όλα αυτά τα χρόνια; Όχι. Φταίει, μήπως, η ανικανότητα των διοικήσεων; Κατά τη γνώμη μας, όχι. Γιατί, οι διοικήσεις κινούνται μέσα σε ένα γενικότερο στρατηγικό πλαίσιο, που καθορίζουν οι κυβερνήσεις. Φταίει η έλλειψη συντονισμού των Υπουργείων; Δηλαδή, είναι ότι το Υπουργείο Άμυνας ανακατεύεται με το ότι εξυπηρετούν οι αμυντικές βιομηχανίες ορισμένες ανάγκες των Ενόπλων Δυνάμεων; Θα μπορούσαν πάρα πολύ περισσότερες.

Το Υπουργείο Οικονομικών, όμως, έχει το πακέτο των μετοχών και το χρήμα. Αυτό, δηλαδή φταίει; Οι κυβερνήσεις σας όλων, είναι ξεχωριστά «βιλαέτια» ή είναι ενιαία η κυβερνητική πολιτική, την οποία κάθε Υπουργείο αναλαμβάνει τις ευθύνες του. Κατά τη γνώμη μας, είναι ενιαία η πολιτική και η στρατηγική που ακολουθήθηκε ήταν κοινή και ήταν συνειδητή αυτή η στρατηγική, ανεξάρτητα από προθέσεις ορισμένων. Είναι κοινή όλη αυτή η στρατηγική, η οποία ιδιαίτερα μετά από την ένταξη στην Ευρωπαϊκή Ένωση, αλλά και μετά το 2000 ακολούθησαν όλες οι κυβερνήσεις κατά γράμμα την πολιτική της Ευρωπαϊκής Ένωσης, - θα πω δυο λόγια παρακάτω - και τις δεσμεύσεις απέναντι στο ΝΑΤΟ.

Σας ρωτάω κάτι πολύ απλό εκ των προτέρων, μπορείτε να κάνετε ενιαίο φορέα Αμυντικής Βιομηχανίας; Μπορείτε να ξεφύγετε από τα στενά πλαίσια που σας καθορίζουν, οι λεγόμενοι σύμμαχοι που υπονομεύουν και την ίδια την κυριαρχία της χώρας; Ας βγει ένας να το πει και να το συζητήσουμε επιστημονικά μετά. Εμείς, λέμε, δεν μπορείτε, γιατί είστε αιχμάλωτοι, αυτών των διεθνών ιμπεριαλιστικών οργανισμών, οι οποίοι εκτός από το τι κάνουν που επιτίθενται σε λαούς κ.λπ., έχουν και τεράστια οικονομικά συμφέροντα. Απίστευτα οικονομικά συμφέροντα.

 Εδώ ο τομέας της Αμυντικής Βιομηχανίας ή της Πολεμικής, όπως και να την πούμε, δείχνει τις καταστροφικές επιπτώσεις πρόσδεσης στο νατοϊκό και ευρωενωσιακό άρμα. Όπου υπάρχει πίεση να καλυφτούν οι δικές τους ανάγκες, οι δικές τους προδιαγραφές και να κερδίσουν όσο το δυνατόν περισσότερο τα δικά τους μονοπώλια. Ακόμα και ο εκπρόσωπος ο κ. Παππάς νομίζω έκανε μια επισήμανση, ότι είστε πιο καλοί με τους ξένους και πιο απαιτητικοί με τους Έλληνες, ανεξάρτητα αν έχει βάση ή όχι, δείχνει και το μέγεθος αυτού του προβλήματος. Δουλεύει, λοιπόν, σε αυτό τον τομέα με βάση τις δικές τους απαιτήσεις, τις οποίες εσείς λέτε ότι ταιριάζουν με την άμυνα της χώρας και λοιπά, αυτό είναι υπό πολύ μεγάλη συζήτηση, όταν αυτοί έχουν τα κλειδιά σε βασικά και στρατηγικά όπλα και φυσικά την αύξηση των κερδών συγκεκριμένων εταιρειών, μεγαλοεισαγωγέων και βέβαια των μεγάλων μονοπωλιακών συγκροτημάτων.

 Ένα ερώτημα, θα μπορούσαν οι πολεμικές αμυντικές βιομηχανίες της χώρας μας, στα πλαίσια ενός ενιαίου δημόσιου φορέα για την Αμυντική Βιομηχανία που θα εντάσσονταν όλες οι επιχειρήσεις οι οποίες εμπλέκονται με τον ένα ή τον άλλο τρόπο, να καλύψουν σημαντικές ανάγκες των Ενόπλων Δυνάμεων; Δεν λέμε όλες, δεν είμαστε αφελείς, ούτε πετάμε στα σύννεφα. Και επίσης, να δραστηριοποιηθούν και σε άλλα ας πούμε μη πολεμικά ελληνικά προϊόντα, όπως στη Ναυπηγική βιομηχανία, στις μεταφορές; Να σας πω κάτι, για να ξέρει ο Ελληνικός λαός; Η Ελλάδα έχει νικέλιο, η Ελλάδα έχει χρώμιο, που είναι τα δύο βασικά συστατικά του ανοξείδωτου χάλυβα. Η Ελλάδα τα εξάγει με χρηματιστηριακή τιμή που τα καθορίζουν όπως το καθορίζουν τα διεθνή μονοπώλια και εισάγει ανοξείδωτο χάλυβα και στον τομέα της πολεμικής βιομηχανίας. Γιατί δεν θα μπορούσε η Ελλάδα να έχει εργοστάσιο που θα παράγει; Αφού έχει τα πρώτα υλικά. Έχει ορυκτά, έχει μέταλλα, έχει τα πάντα. Γιατί δεν θα μπορούσε να παράγει και να εξάγει, που εκεί είναι υπεραξία στον ανοξείδωτο χάλυβα και να τον χρησιμοποιήσει μετά σε μια μεγάλη βιομηχανία.

Ήδη μερικά σήματα τα είχαν δώσει. Παραδείγματος χάριν φτιάχνανε τροχαίο υλικό τα ναυπηγεία. Θα μπορούσαν να φτιάξουν ανεμογεννήτριες, λέω ένα παράδειγμα που είναι και της μόδας. Αλλά τότε όμως, πως θα κέρδιζαν τα μεγάλα ξένα μονοπωλιακά συμφέροντα; Επομένως, λοιπόν, αυτά κατά τη γνώμη μας και μπορώ να πω άπειρα παραδείγματα προϊόντων που θα μπορούσαν να παραχθούν και στον τομέα της πολεμικής βιομηχανίας και να εξασφαλίσουν μια επάρκεια σε ορισμένους τομείς στις Ένοπλες Δυνάμεις, αλλά και να συμβάλουν και στην ειρηνική παραγωγή πάρα πολλών προϊόντων.

Αυτό όμως τι απαιτεί; Αυτό δεν απαιτεί την σημερινή πολιτική και την καπιταλιστική αναρχία που καθορίζεται με βάση τα συμφέροντα και τα κέρδη των μεγάλων μονοπωλίων και του κεφαλαίου. Θέλει μία σχεδιασμένη συνολικά, ένα κεντρικό επιστημονικό σχέδιο για την οικονομία. Υπάρχει; Δεν υπάρχει. Υπάρχει η αγορά, υπάρχει η δέσμευση με τους συμμάχους -ποιους συμμάχους δηλαδή; Είναι σύμμαχοι των δικών τους συμφερόντων - και φυσικά όλο και περισσότερο κινείται και η δική μας βιομηχανία - αυτή που υπάρχει τελοσπάντων - στην εξυπηρέτηση της φονικής, δολοφονικής πολεμικής μηχανής του ΝΑΤΟ. Μια και μιλάμε και για το πρότυπο του Ισραήλ, το Ισραήλ σκοτώνει μικρά παιδάκια, τα βομβαρδίζει. Αυτούς έχετε πρότυπο; Κάνει εποικισμούς, δεν αναγνωρίζει τίποτα, γράφει στα παλιά του τα παπούτσια το Διεθνές Δίκαιο. Βγαίνουν οι Αμερικάνοι και το αποθρασύνουν. Γιατί τα κάνει αυτά το Ισραήλ; Είναι η αιχμή του δόρατος συνδέσμου στη μέση Ανατολή. Τέτοιοι θέλουμε να γίνουμε; Να γίνουμε και εμείς, η χώρα μας, αιχμή του δόρατος για όλους τους λαούς της περιοχής; Αυτή είναι η φιλοδοξία για την πολεμική βιομηχανία; Εμείς λέμε, όχι. Αυτό υπηρέτησαν όλες οι κυβερνήσεις και γι’ αυτό είμαστε σε αυτό το χάλι. Και αυτό θα εκσυγχρονιστεί, με βάση αυτά τα συμφέροντα και αυτή τη στρατηγική. Εσείς την πιστεύετε. Εμείς την κατηγορούμε, ότι όχι μόνο δεν εξυπηρετεί τα εθνικά συμφέροντα, αλλά υπονομεύει και την ελληνική οικονομία συνολικά και τις παραγωγικές δυνατότητες που έχει η χώρα και γι’ αυτό έχουμε άλλη άποψη.

Μία και ζητήσατε προτάσεις, αν δεν έχετε διαβάσει, επειδή εμείς ασχολούμαστε στην Ε.Α.Β. από το 1980 παραδείγματος χάριν, προσωπικά, αλλά και πολιτικά ως κόμμα, έχουμε καταθέσει επανειλημμένα συγκροτημένο πρόγραμμα. Αλλά αυτό δεν χωράει στη δική σας πολιτική, δεν γίνεται με την δική σας πολιτική. Είναι δυνατόν η Ελλάδα με ιστορία χιλιάδων χρόνων σε Ναυπηγεία, με 4 - 5 ναυπηγεία, να κλείνετε τα μισά και τα άλλα να τα πουλάτε στους Αμερικάνους; Γιατί, τι είμαστε; Άχρηστοι είμαστε εμείς; Ποιος έχει καλύτερη τεχνογνωσία από την Ε.Α.Β; Ακόμα και για τις ιδιωτικές θα πω. Τι κάνατε; Διώξατε τους καλύτερους μαστόρους. Πάνε και παίρνουν 8.000 και 10.000 στο εξωτερικό. Έτσι δεν είναι; Ας το επιβεβαιώσουν. Τι κάνατε όλα αυτά τα χρόνια και έχετε το θράσος και μιλάτε; Ξηλώσατε όλον το κόσμο από τα μνημόνια, όλες τις επιχειρήσεις. Διώξατε κόσμο παντού.

Τις απαξιώσατε όλες. Δεν τις χρηματοδοτήσατε. Θέλετε να πω παραδείγματα; Να πω παραδείγματα λοιπόν. Παράγουμε σφαίρες, ποιος ξέρει να μας απαντήσει; Σφαίρες πόσα χρόνια έχουμε να παράγουμε; Εννιάρες σφαίρες παράγουμε, που είναι βασικά; Όχι. Γιατί δεν μπορούμε; Γιατί, δώστε μια απάντηση. Αυτό είναι ένα ακραίο παράδειγμα, για να μην πάω και σε άλλα παραπέρα. Είναι δυνατόν το 2021 και μας μιλάτε για Αμυντική Βιομηχανία, να εισάγουμε σφαίρες για το στρατό, για πιστόλια, για πολυβόλα, για οτιδήποτε είναι. Κι όμως αυτό συμβαίνει. Αυτή είναι η πραγματικότητα.

Μιλάμε για τα ΕΑΣ. Τι κάνατε όλα αυτά τα χρόνια;

Πρώτον, κόψετε τη Σταδίου, κλείσατε την Κύμη; Την κλείσατε. Ποιος θα τα καλύψει; Σπάσατε και κλείσατε στα ΕΑΣ, αντί να τα αναβαθμίσετε.

Δεύτερον, λέτε προβλήματα. Γιατί είχαμε προβλήματα; Τους βάζετε ένα πρόγραμμα, τους δίνετε μια προκαταβολή και δεν τους δίνετε λεφτά για πρώτη ύλη και δεν μπορούν να παράγουν. Δεν μπορούν να καλύψουν υποχρεώσεις που έχουν. Ποιος φταίει για αυτό; Όλοι τα ίδια δεν κάνατε κύριε Κατρούγκαλε;

Κατέθεσαν τα ΕΑΣ. Ανάπτυξη συστήματος χαρτογράφησης ναρκοπεδίου από μη επανδρωμένο αεροσκάφος, ανάπτυξη συστήματος εντοπισμού ελικοπτέρων και μη επανδρωμένων αεροσκαφών με χρήση F-16 νομίζω απερρίφθη μετα πολλών επαίνων. Και σήμερα ισχύουν. Αυτόματος συνδυασμός εικόνων από πολλαπλές πηγές. Είχε εγκριθεί και απορρίφθηκε από το ΕΣΠΑ . Για να δείτε τις κατευθύνσεις.

Ανάπτυξη μη επανδρωμένων αεροσκαφών το οποίο λέει η ΕΑΒ σήμερα, ότι μπορεί να τα κάνει. Γιατί δεν τα κάνει; Γιατί όλα αυτά; Γιατί υποτάσσεσαι σε αυτήν την στρατηγική. Να μην πω για τους εργαζόμενους. Η ΜΗΧΑΝΙΚΗ έφτιαχνε κάλυκες, γιατί έκλεισε; Ποιος την έχει σήμερα; Ιδιώτες. Γιατί δεν μπορούσε να σταθεί; Παραγωγή εθνικού όπλου. Υπήρχε πρόταση και το ξέρετε, ότι υπήρχε τέτοια πρόταση. Τώρα έρχεστε και λέτε η Ισραήλ θα κάνουμε συμπαραγωγή. Γιατί το Ισραήλ θα έρθει για την ψυχή της μάνας του εδώ; Θα έλθει για να κερδίσει -εκτός τα όσα γράφονται- για το αν είναι καλά τα όπλα αυτά για τον ελληνικό στρατό ή όχι και τα οποία έχουν απορριφθεί από διεθνείς προδιαγραφές.

Γιατί δεν παίρνετε καλάσνικοφ; Οι Αμερικανοί λένε, ότι είναι το καλύτερο όπλο τουλάχιστον μέχρι το 2030. Γιατί δεν πάτε να κάνετε μια συμπαραγωγή; Λέω ένα παράδειγμα, όχι ότι είναι δική μας πολιτική. Μην εκνευρίζεστε. Θα σας πω, εδώ δεν το πήρατε το εμβόλιο, που το πήρε όλη η οικουμένη.

Γιατί δεν το πήρατε το εμβόλιο, αφού είναι εγγυημένο και βουλιάζετε εκατομμύρια κόσμος. Είστε κρεμασμένοι από τις εταιρείες και τους εκβιασμούς και την Ευρωπαϊκή Ένωση. Ναυπηγεία, εδώ και αν είναι η τραγωδία της πολιτικής σας, ναυπηγεία που μπορούσαν να κάνουν τα πάντα και τα δύο μαζί όχι μόνο τα δύο και της Σύρου και της Χαλκίδας. Που τα οδηγήσατε; Τα δίνετε στους Αμερικάνους -αν τα πάρουμε κιόλας- γιατί θα εξαρτηθεί αν θα πάρετε φρεγάτες αμερικανικές ή ισπανικές ή γαλλικές.

Διαβάζουμε και εμείς κύριε Παναγιωτόπουλε, δεν είμαστε αδιάβαστοι. Εκεί έχετε φτάσει και είναι λογικό η στρατηγική σας είναι αυτή. Εμείς τη στρατηγική κρίνουμε. Ναυπηγεία χρυσάφι, που οι καλύτεροι «μαστόροι» της Ευρώπης ήταν, το έλεγαν οι εφοπλιστές και άλλοι που φέρναν τα δικά τους για να τα επισκευάσουν εδώ. Τα ρημάξατε όλα αυτά τα χρόνια τα Ναυπηγεία και τώρα τα δίνετε, για να επισκευάζετε ο στόλος και να καλύπτουν τις ανάγκες των Αμερικανών.

Όπως για την Ε.Α.Β θα μπορούσα να μιλάω πολύ ώρα, αλλά κλείνω, γιατί ο Πρόεδρος θα έχει δίκιο να φωνάζει μετά, «που είμαστε σήμερα;». Τα είπε, παρά τις προσπάθειες που μπορούν να κάνουν, πρώτον, είμαστε αιχμάλωτοι της «Lockheed». Αν αύριο το πρωί για «α» ή «β» λόγο αποφασίσει η «Lockheed» να σταματήσει τη συνεργασία με την Ε.Α.Β. και να την πάει προς την Ιταλία ή δεν ξέρω σε ποια άλλη χώρα; Τι θα γίνει η Ε.Α.Β.; ερώτημα. Για απαντήστε μας; τι θα γίνει; Άρα, υπεργολάβος, ουσιαστικά, της «Lockheed». Θα μου πεις «Να μην να μην δουλέψει η Ε.Α.Β.;» Όχι, δεν λέμε να μην δουλέψει, αλλά λέμε να μην είναι «αιχμάλωτη» και να υπηρετεί τα σχέδια των Αμερικάνων, όταν θέλουν και όσο θέλουν και άμα αλλάξουν πελάτη «θα μείνουμε στον αέρα». Γιατί η Ε.Α.Β. δεν μπορεί να ανταποκριθεί στις υποχρεώσεις της; είτε στα «C-130», γιατί; Γιατί είχε 3.000 προσωπικό, το μειώσατε στα 1.200 και τώρα πάτε με συμβάσεις ορισμένου χρόνου να τα καλύψετε. Γιατί δεν την χρηματοδοτείτε; Γιατί την κάνετε «Α.Ε.»; Γιατί δανειζόταν με 10% επιτόκιο, ενώ οι τράπεζες δίνουν 2%; Ποιος φταίει για όλα αυτά; Δεν είναι στρατηγική αυτή; Εντάξει, μπορεί να μην είναι ακριβή τα νούμερα, αλλά εκεί περίπου είναι και είναι από τα στελέχη της Ε.Α.Β. και δεν είναι από το Κ.Κ.Ε..

 Άρα, λοιπόν, δεν θέλω να συνεχίσω, με διαφήμιση με τα «ναυτικής συνεργασίας», ένα έχουμε κάνει και δεν έχουμε κάνει τα σημαντικά που είναι τα ηλεκτρονικά του και όλα τα υπόλοιπα. Γιατί; Δεν έχουμε «μαστόρους»; Όχι. Γιατί δεν χρηματοδοτείται. Γιατί δεν δίνετε λεφτά για τα ανταλλακτικά, γιατί έρχονται «με το σταγονόμετρο» τα ανταλλακτικά. Γι’ αυτό το λόγο δεν έχουν γίνει. Άρα, εσείς είσαστε υπεύθυνοι.

Επομένως, για εμάς το θέμα της Αμυντικής Βιομηχανίας, δεν είναι κάτι ξεχωριστό, συναρτάται με όλη την οικονομία. Εμείς γι’ αυτό λέμε τι πρέπει να υπάρχει. Όμως, δεν μπορούν αυτά, δεν θέλετε να τα κάνετε. Είναι και τα συμφέροντα τεράστια. Ο ελληνικός λαός χρηματοδοτεί με το «αίμα του και τον ιδρώτα του» δισεκατομμύρια, τρισεκατομμύρια κερδών, για να υπηρετούνται τα συμφέροντα αυτών που κατέχουν τον πλούτο σ’ αυτόν τον κόσμο, γενικότερα αλλά και στην Ελλάδα. Γι’ αυτό, ο λαός, πρέπει να βάλει μια άλλη «πλώρη», για να αλλάξει αυτό το σύστημα που πλέον έχει «σαπίσει», «βρωμάει» και έχει χρεοκοπήσει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επειδή το αντικείμενο είναι πολύ μεγάλο είναι λογικό τώρα να υπάρχουν αυτές οι υπερβάσεις στο χρόνο ομιλίας και δεδομένη η ανοχή, απλώς, κάνω την παράκληση όσο μπορεί ο καθένας να περιοριστεί στα όσο το δυνατόν πιο σημαντικά.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, όσοι έχουμε μείνει τελοσπάντων εδώ, κύριοι Υπουργοί, κύριοι εκπρόσωποι των φορέων, αυτή την κουβέντα νομίζω, κύριε Υπουργέ, το θυμόσαστε από την πρώτη στιγμή που κάναμε εδώ την πρώτη συνεδρίαση.

Η άποψή μας ήταν ότι το πρώτο πράγμα που έπρεπε να συζητήσει η Επιτροπή Εθνικής Άμυνας και Εξωτερικών Υποθέσεων είναι, τι θα γίνει με την Αμυντική μας Βιομηχανία;

 Είστε τυχερός, διότι διαπίστωσα και ξέρετε πολύ καλά ότι επειδή υπάρχουμε, δόξα τω θεώ, αρκετοί αξιωματικοί, πρώην αξιωματικοί του Ελληνικού Στρατού, των Ελληνικών Ενόπλων Δυνάμεων γενικότερα, μπορούμε και καταλαβαίνουμε, τι θέλει να πει ο καθένας. Διαπίστωσα, λοιπόν, κύριοι Υπουργοί ότι όλες οι πτέρυγες είναι μαζί σας, είναι μαζί με τις Ένοπλες Δυνάμεις.

Αυτά που είπε ο κ. Παφίλης, τα προσυπογράφουμε, είναι η αλήθεια. «Δεν φταίτε εσείς, φταίει ο κακός μας καιρός». Φταίνε αυτές οι Κυβερνήσεις τόσα χρόνια, ο κακός μας καιρός.

**ΑΘΑΝΑΣΙΟΣ ΠΑΦΙΛΗΣ:** Το αντίθετο είπα εγώ.

**ΑΝΤΩΝΙΟΣ ΜΥΛΩΝΑΚΗΣ:** Και το λέω ρητορικά, κύριε Παφίλη. Δεν λέω για τον καιρό, δεν είμαι μετεωρολόγος εγώ.

 Λοιπόν, φταίει αυτό το οποίο έχει γίνει τόσα χρόνια απ’ το 2005 κυρίως η Αμυντική Βιομηχανία σταμάτησε να εργάζεται, σταμάτησε να δουλεύει, κατέβασε τα ρολά και έπρεπε να έρθει το 2019, να μας στριμώξει τούρκος τόσο πολύ και να ξανασκεφτούμε τις ελληνικές Ένοπλες Δυνάμεις. Γιατί μόνο έτσι, όταν βρισκόμαστε μπροστά σε κίνδυνο, μπορούμε να βάλουμε μυαλό.

Πράγματι, υπήρχαν όλες οι προδιαγραφές και υπάρχουν όλες οι προδιαγραφές και αν ένα πράγμα το οποίο θα είμαι περήφανος όταν θα φύγω από αυτή τη Βουλή, μπορέσουμε όλοι μαζί να βάλουμε ένα λιθαράκι να φτάσει η Αμυντική Βιομηχανία εκεί που πρέπει να φτάσει. Εδώ που είσαστε εσείς, έπρεπε να είναι και ο Υπουργός Οικονομικών και ο Υπουργός Ανάπτυξης, για να μας πούνε γιατί δεν χρηματοδοτούν την Αμυντική Βιομηχανία. Να μας πούνε ποιοι είναι αυτοί οι οποίοι έβαλαν στο μυαλό του πρωθυπουργού – ξαφνικά - με μια μακέτα, παραμύθι της Χαλιμάς, να λέει και να εγκαινιάζει πάρκο Υπουργείων στο χώρο των Ελληνικών Αμυντικών Συστημάτων στον Υμηττό τη στιγμή που τρέχουν τα προγράμματα.

Θέλω να πω στον φίλο μου, τον Νίκο τον Κωστόπουλο, ο όποιος κάνει μια αξιέπαινη προσπάθεια εκεί, πως τα βγάζεις πέρα με 350 - 400 άτομα το έργο που μας είπες προηγουμένως; Και όχι μόνο αυτό, ζητάς να γίνει η παραγωγή του ελληνικού τυφεκίου, του νέου ελληνικού τυφεκίου - από όπου κι αν πάρουμε - και νομίζω αυτό πρέπει να το δούμε, κύριε Υπουργέ - νομίζω ότι μπορούσε να έχει έρθει το τυφέκιο να το έχετε δοκιμάσει και να μην το γνωρίζουμε και να έχετε αποφασίσει. Δεν το νομίζω.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ( Υπουργός Εθνικής Άμυνας)** (ομιλών εκτός μικροφώνου): Νωρίς είναι ακόμη.

**ΑΝΤΩΝΙΟΣ ΜΥΛΩΝΑΚΗΣ:** Νωρίς είναι ακόμα. Ωραία, γιατί θα πρέπει να γίνει σοβαρή δουλειά και για το ελληνικό τυφέκιο για το πιστόλι.

Και δεν μου λέτε κύριε, Νίκο Κωστόπουλε, αγαπητέ φίλε, πώς θα το παράξετε εσείς, ποια είναι η γραμμή παραγωγής σας. Εδώ δεν μπορείτε να βγάλετε φυσίγγια. Λέτε ότι καθυστερείτε και καθυστερείτε για δύο λόγους· πρώτον είναι η χρηματοδότηση και δεύτερο, το προσωπικό. Από 3000 προσωπικό τα ΕΑΣ, είναι 450 άτομα. Πως θα φτιάξετε, λοιπόν, διότι εδώ δεν μπορείτε να ικανοποιήσετε τον πελάτη σας, το Υπουργείο Άμυνας, το δικό μας. Πώς θα ικανοποίησε είτε την Αίγυπτο και την Τυνησία που πήρατε τους διαγωνισμούς και καλά κάνατε και πήρατε τους διαγωνισμούς. Που είναι το πρόγραμμα του προσωπικού που έπρεπε να έχετε ξεκινήσει να προσλαμβάνετε ή νομίζετε ότι το προσωπικό έρχεται και ξεβιδώνει ο βοηθός το μπουλόνι του ποδηλάτου. Το ίδιο έγινε και στη ΕΑΒ. Τα είπαμε, γιατί πήγαμε και στην ΕΑΒ, μας ενημέρωσαν οι άνθρωποι.

Πώς θα μπορέσουνε, κύριε Υπουργέ, η Ελληνική Αμυντική Βιομηχανία να τελειώσει τα μεταγωγικά; Πως; Με ποιο προσωπικό; Για ρωτήστε και τους ανθρώπους. Υπάρχει προσωπικό; Αεροναυπηγική εταιρεία είναι η ΕΑΒ. Μήπως νομίζουμε ότι είναι καμία εταιρεία τεχνική που φτιάχνει ποδήλατα ή επισκευάζει αυτοκίνητα;

Τα βλέπετε. Τα είδατε μπροστά σας, όταν ήσασταν τρελαμένος, γιατί δεν μπορεί να βγει το C-130. Δύο χρόνια τώρα. Πέστε μας ποια είναι η ροή της παρουσίασης της ΕΑΒ στο C-130. Μηδέν. Βγήκε τίποτα; Δεν βγήκε.

Φτιάξαμε, λέει, το πρότυπο του F-16. Και τι έγινε, επειδή έγινε δύο χρόνια αυτό το πράγμα ή ένα χρόνο; Αυτή είναι η δουλειά της ΕΑΒ με το F-16 το πρωτότυπο το οποίο έφυγε στην Αμερική βγάλαμε το μεροκάματο; Η ΕΑΒ θέλει προσωπικό. Η ΕΑΒ θέλει αεροναυπηγούς, να ξεκινήσουμε από εκεί.

Ξέρετε, πρέπει να καταλάβουμε όλοι, ότι η εγχώρια Αμυντική Βιομηχανία, μιλούσα με έναν φίλο μου στο Τελ Αβίβ χθες, και ξέρετε τι μου είπε; 50.000 προσωπικό άτομα δουλεύουν για την Αμυντική Βιομηχανία του Ισραήλ, 50.000. Έχει αυτή τη στιγμή 10 δισεκατομμύρια εξαγωγές. Έχουμε εμείς στην Ελλάδα την Αμυντική μας Βιομηχανία, όπως την έχουμε την ΕΑΣ, την ΕΛΒΟ, την ΕΑΒ και τα ναυπηγεία, έχουμε και 180 ιδιωτικές εταιρείες - πολύ καλές ιδιωτικές εταιρείες οι περισσότερες - θα μου επιτρέψετε επειδή γνωρίζω και το ξέρει ο κύριος Στεφανής, ότι δουλεύουν και εργάζονται εκεί πολύ σοβαροί άνθρωποι, αξιωματικοί παλιοί, οι οποίοι έχουν φύγει, οι οποίοι έχουν μυαλό, εκπαιδευμένοι και παράγουν έργο.

Αυτοί όλοι, όταν πήγατε, κ. Στεφανή στην Αμερική για εκπαίδευση, έχετε πάει, ποιοι ήταν οι εκπαιδευτές; Γιατί στην Αεροπορία Στρατού, στην IFR πτήση που πήγαμε για να εκπαιδευτούμε, εκπαιδευτές ήταν οι παλιοί πιλότοι εν αποστρατεία, οι οποίοι, με έργο, ωρομίσθιοι, κάθονται και δουλεύουν, τους αξιοποιούν οι άνθρωποι και αφήνουν το προσωπικό το εν ενεργεία να πετάει στον αέρα για επιχειρησιακούς σκοπούς. Αυτές είναι οι τομές.

Έρευνα και τεχνολογία. Ποια είναι η έρευνα και η τεχνολογία, κύριε Υπουργέ; Θα σας πω εγώ κάτι. Πόσο διαθέτουμε από τους εξοπλισμούς, από τον ετήσιο προϋπολογισμό στους εξοπλισμούς, τα εξοπλιστικά προγράμματα, στην έρευνα και την τεχνολογία; Διαθέτουμε 0,5%; Δεν διαθέτουμε. 30, 40 εκατομμύρια. Εδώ, μιλάμε, ότι θέλει πάνω από 3%. Να το αποφασίσουμε όλοι εδώ μέσα, να προσυπογράψουμε, ότι πρέπει να δίνουμε από τον κρατικό προϋπολογισμό, από τον αμυντικό προϋπολογισμό, για τα εξοπλιστικά προγράμματα, το 3% plus, για να γίνεται η Έρευνα και Τεχνολογία. Να συνεργαστεί με πανεπιστήμιο, να γίνει ένα Εθνικό Συμβούλιο Αμυντικών Δαπανών, που να περιλαμβάνει ανθρώπους από την Επιτροπή Εξοπλιστικών, μια υποεπιτροπή από την επιτροπή Εξωτερικών και Άμυνας, μέλη και στελέχη του Υπουργείου Εθνικής Άμυνας, αξιωματικούς, οι οποίοι είναι κατάλληλοι, για να μπορούμε να σχεδιάζουμε για δεκαετία, όχι τώρα.

Θέλω λέει τα RAFALE. Πότε τα θέλεις τα RAFALE, ρε φίλε, κ. Παναγιωτόπουλε, λέει ο Υπουργός. Τα θέλω αύριο, γιατί έχω το πρόβλημα. Που θα τα βρεις αύριο; Τι είναι η Dassault, να βγάλει αύριο αεροπλάνο; Άρα, λοιπόν και θα το πληρώσεις πιο ακριβά, ο ελληνικός λαός θα το πληρώσει και πιο ακριβά και δεν θα πάρουμε αυτό που θέλουμε. Δεκαετία μπροστά βλέπει ο κόσμος. Αυτή είναι ο προγραμματισμός, αυτός είναι ο σχεδιασμός. Έτσι έχουμε μάθει εμείς στο Υπουργείο Άμυνας. Ας σας το πει εκεί και ο κ. Υφυπουργός. Αυτό κάνουμε και αυτό κάνετε και εσείς, αλλά δυστυχώς, δεν ανήκει η Βιομηχανία η Αμυντική στο Υπουργείο Άμυνας.

Μάλιστα, πόσες φορές το έχουμε πει; Η πρόταση που κάναμε εμείς, την έκανε σήμερα ο κ. Κουμουτσάκος. Ένα Υφυπουργείο Εθνικής Άμυνας, ένας φορέας, ο οποίος θα τα περιλαμβάνει όλα. Χρηματοδότης θα είναι το ελληνικό κράτος. Τι είναι αυτό το πράγμα τώρα; Δεν ξέρουμε πού ανήκει που και ποιος κάνει κουμάντο. Παίρνει τηλέφωνο, ο Υπουργός Εθνικής Αμύνης, κύριε Υπουργέ και τι του λέει; Του λέει ο άλλος από εκεί, δεν έχω χρηματοδότηση από τον Υπουργό Οικονομικών, δεν μπορώ να συνεχίσω. Παίρνει τηλέφωνο τον Υπουργό Οικονομικών. Σε παρακαλώ, δώσε λεφτά. Τι είναι αυτά τα πράγματα; Και μετά μας λέτε, έχετε τη θέληση. Πραγματικά, αυτό το πιστεύω, έχετε τη θέληση. Το αποτέλεσμα μετράει. Όταν ο πιλότος πάρει το αεροπλάνο από το έδαφος, το αποτέλεσμα είναι να το φέρει σώο και αβλαβή κάτω και να εκτελέσει την αποστολή, δεν είναι να πέσει στον αέρα. Εσείς, θα πέσετε στον αέρα. Τίποτα δεν έχει γίνει.

Πάρκο, λέει, Υπουργείων. Τι πάρκο Υπουργείων και παραμύθια της χαλιμάς; Πώς θα μεταφέρεται στο Λαύριο τις εγκαταστάσεις στην υψικάμινο και όλα αυτά, στις γραμμές παραγωγής, ενώ δουλεύει η εταιρεία, ενώ έχει ανεκτέλεστο έργο, ενώ δεν μπορεί να καλύψει τις ανάγκες του Υπουργείου Άμυνας και παίρνει διαγωνισμούς στην Αίγυπτο και θα πληρώνει ρήτρες; Τι είναι αυτά που κάνετε; Το λέω με πόνο ψυχής, γιατί είναι απίστευτο αυτό που γίνεται, να μην έχουμε πυρομαχικά, να μην μπορούμε να βγάλουμε όλων των ειδών τα πυρομαχικά, να μην μπορούμε να σχεδιάσουμε drones. Πρωταθλητές, πρώτοι ήμασταν στη δεκαετία του 80΄, ουραγοί σήμερα. Είπε ο κ. Παφίλης, ορισμένα έργα τα οποία μείνανε στα χαρτιά. Δεν εκτελείται, δεν εκτελείται. Πώς θα τα εκτελέσετε; Θα σας εκτελέσουν στο τέλος. Πώς θα τα εκτελέσετε; Αφού δεν έχετε προσωπικό.

Να σας πω, είναι κάτι άλλο. Το να διώχνετε προσωπικό, ο ένας να φεύγει από τον Υμηττό, μάς τα λένε από μέσα οι άνθρωποι και να πηγαίνουν για τιμωρία στην Μάνδρα, ο άλλος να φεύγει να πηγαίνει από εδώ και από κει, αυτά θα κάνετε; Με αυτά νομίζετε ότι θα πάτε μπροστά; Όχι, δεν θα πάμε μπροστά.

Το 3%, κύριε Υπουργέ, αν μπορέσουμε όλοι, οι προϋπολογισμοί των εξοπλιστικών να πηγαίνουν στην έρευνα και στη τεχνολογία. Δεύτερον, ένα συμβούλιο αμυντικών δαπανών, το οποίο θα αποτελείται από ένα μέρος της Επιτροπής Εξοπλιστικών και μία υποεπιτροπή από την Επιτροπή Άμυνας, μαζί με στελέχη του Υπουργείου Εθνικής Άμυνας, αξιωματικούς καταρτισμένους, να κάθονται κάτω, να σχεδιάζουν και να παρακολουθούν το έργο, αλλιώς δεν γίνεται δουλειά.

Δεν γίνεται, σας το λέω εγώ και δε θα βγάλουμε τίποτα. Ούτε έργο θα βγάλουμε και θα βαυκαλιζόμαστε και θα λέμε στον ελληνικό λαό «ξέρετε κάνουμε, κάνουμε, κάνουμε». Τίποτα δεν κάνουμε. Προγραμματισμός άμεσα.

Ακούστε, να δείτε τώρα. Κύριε Υφυπουργέ, θα σας πω κάτι. Σε κάθε αγορά οπλικό συστήματος πρέπει, να το συνυπογράψουμε όλοι ότι ένα κομμάτι του συστήματος αυτού, ένα ποσοστό να συμπαράγεται εδώ πέρα, στην Ελλάδα, στην πατρίδα μας. Είτε αυτό λέγεται ΕΑΒ είτε λέγεται ΕΑΣ είτε λέγεται Ναυπηγεία είτε οτιδήποτε. Όταν πήρε η Πολωνία τους Patriot - το ξέρετε πολύ καλά νομίζω - ξέρετε τι ποσοστό συμπαραγωγής είχε το Patriot στην Πολωνία; 51%. Γιατί, εμείς, δε μπορούμε, δηλαδή, να πάρουμε 40% συμπαραγωγή εδώ; Τι είμαστε εμείς; Αγράμματοι είμαστε; Βλαμμένοι είμαστε; Χαζοί είμαστε; Δεν είμαστε μορφωμένοι; Δεν έχουμε τα καλύτερα μυαλά; Για ποιο λόγο; Εάν έχω λάθος, πέστε μου τώρα «έχεις λάθος», αλλά δεν γίνεται αυτό το πράγμα.

Κύριε Υπουργέ, καταλαβαίνετε, τι σας λέω. Ένα παράδειγμα έφερα. Αυτή τη στιγμή πέστε μου, η ΕΑΒ έχει κάνει πρόσληψη προσωπικού ανώτατου επιπέδου, υψηλού επιπέδου και τεχνικού προσωπικού μέσου επιπέδου, το οποίο θα εκπαιδευτεί, γιατί δε μπορεί, να παράγει αμέσως έργο. Έχετε κάνει τίποτα; Έχετε προγραμματίσει αεροναυπηγικές εργασίες την επόμενη μέρα, την επόμενη πενταετία; Τι έχετε κάνει; Τα ΕΑΣ, γενικώς, που λέει ο φίλος μου, ο Νίκος ο Κωστόπουλος.

Τελειώνω, κ. Πρόεδρε. Αυτό, το οποίο θέλω, να πω, επίσης, είναι ότι η σύμπραξη Δημοσίου και Ιδιωτικού Τομέα, κύριοι υπουργοί θα πρέπει, άμεσα, να μπει σε εφαρμογή. Πολύ καλές εταιρείες, πολύ καλά μυαλά δουλεύουν. Πρέπει, να επενδύσουμε πάνω στη σύμπραξη αυτή δημόσιου και ιδιωτικού τομέα με συμμετοχή Ελλήνων Αξιωματικών, οι οποίοι είναι πολύ μορφωμένοι και καταρτισμένοι με επαγγελματική εμπειρία, να τους εκμεταλλευθούμε και μια πρόταση που σας κάναμε εκτός από τα οικονομικά, να δείτε και το θέμα των αποστράτων, οι οποίοι φεύγουν, πιλότοι της Αεροπορίας Στρατού, Πιλότοι της Πολεμικής κ.λπ., οι οποίοι θα μπορούν, να εκπαιδεύουν άλλους, να είναι μηχανικοί ωρομίσθιοι και να μπορούμε, να έχουμε έτοιμο προσωπικό, να μην το εγκαταλείψουμε το προσωπικό αυτό. Αυτό γίνεται σε όλες τις προηγμένες χώρες και κυρίως στο Ισραήλ και στην Αμερική.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Μυλωνάκη. Υπάρχουν δύο συνάδελφοι, οι οποίοι ζήτησαν το λόγο. Είναι ο κ. Δαβάκης από τη Νέα Δημοκρατία, ο Πρόεδρος της Επιτροπής Εξοπλισμών και ο κ. Κατρούγκαλος από το ΣΥΡΙΖΑ.

Κύριε Δαβάκη ελάτε στο βήμα.

**ΑΘΑΝΑΣΙΟΣ ΔΑΒΑΚΗΣ:** Αγαπητοί εναπομείναντες συνάδελφοι, κ. Υπουργέ, κ. Υφυπουργέ, εκλεκτοί προσκεκλημένοι, κύριοι όπως προ είπα, αυτή η συζήτηση θα μπορούσε, να διεξαχθεί με κάποιους διαφορετικούς όρους. Η σοβαρή και φιλότιμη προσπάθεια του Προεδρείου η οποία εισήγαγε ως θέμα κάτι, το οποίο δεν είχε συμβεί στο παρελθόν, για να είμαστε ειλικρινείς, το ζήτημα της Αμυντικής Βιομηχανίας, προσκρούει και στην κόπωση και στις υποχρεώσεις, όπως ανέφερε ο Πρόεδρος των συναδέλφων. Βέβαια, υψηλοτέρα όλων υποχρέωση είναι, να παρίσταται εδώ για ένα καίριας σημασίας ζήτημα, που είναι η Εθνική Αμυντική μας Βιομηχανία.

Πιστεύω, λοιπόν, ότι στην επόμενη πρέπει το Προεδρείο, λόγω και της σοβαρότητας του θέματος και είμαι βέβαιος ότι θα το κάνει, να επιστήσει την προσοχή στους συναδέλφους, ούτως ώστε προσερχόμενοι να μην κοιτούν το ρολόι, αλλά να μπορέσουν με προτάσεις, με το να ακούσουν εν πάση περιπτώσει ορισμένα πράγματα, να συμβάλλουν σε αυτή τη συζήτηση.

Πιστεύω ότι η σημερινή συζήτηση εκτός από έναν, θα έλεγα, θεωρητικό ακαδημαϊσμό και τη δημιουργία εντυπώσεων κάποιων συναδέλφων της
Αντιπολίτευσης, διέπεται και από μια πολιτική ιδιοτέλεια η οποία δεν συμβάλλει. Αυτοί που μας ακούνε, ιδιαίτερα οι άνθρωποι οι οποίοι εργάζονται στα εργοστάσια βάσης, εργάζονται στον Στεφανοβίκειο και το πολιτικό και το στρατιωτικό προσωπικό, το οποίο Στεφανοβίκειο αποτελεί, κατά την άποψή μου, μία σημαντική κοιτίδα παραγωγής έργου, παραγωγής τεχνογνωσίας και όλων εκείνων που συνθέτουν την δυναμική την οποία έχει το μεσαίο προσωπικό, στου οποίου τις πλάτες στηρίζεται ότι υπάρχει σήμερα από πλευράς υλικού, πέραν όλων των άλλων.

Νομίζω ότι κατά τούτο, πρέπει και η αίθουσα, αλλά και όλοι αυτοί οι οποίοι κάνουν αντιπολιτευτικό λόγο χωρίς λόγο, να συ στοιχίζετε προς αυτήν την κατεύθυνση, που μας ακούν κάποιοι άνθρωποι οι οποίοι θέλουν να δουν κάποια ευοίωνη προοπτική και για το μέλλον της Αμυντικής Βιομηχανίας, αλλά και για την δική τους παρουσία σε αυτήν, πέραν των συνταξιοδοτήσεων και πέραν της υποστελέχωσης η οποία υπάρχει σε πολλά θέματα.

Πριν ξεκινήσω, θέλω να σχολιάσω την αναφορά του κ. Βίτσα στην Εθνική Αμυντική Βιομηχανική Στρατηγική και την όποια συμβολή μου ανέφερε τότε. Εγώ συνέβαλα τότε με την κριτική, ότι αυτό το κείμενο το οποίο μας είχε έρθει, κ. Υπουργέ, ήταν ένα θεωρητικό κείμενο, μια έκθεση ιδεών, η οποία ουσιαστικώς δεν είχε ένα ουσιαστικό αποτέλεσμα και ένα αποτύπωμα σε όλα αυτά τα οποία έλεγα. Αυτό φάνηκε στη διάρκεια αυτών των πέντε ετών. Τώρα, λοιπόν, που θα έρθει η νέα ΕΑΒΣ, η νέα Εθνική Αμυντική Βιομηχανική Στρατηγική, πιστεύω ότι υπάρχει ένα καλό πεδίο. Αλλά ότι και να λέμε, να είναι ένα κείμενο απλό, εύληπτο και κυρίως εφαρμόσιμο, για να μπορούμε και εμείς να κάνουμε την όποια κριτική μας.

Όπως θα αναλύσω και περισσότερο σε λίγο, η Κυβέρνηση αυτή έχει και στρατηγική για την Αμυντική Βιομηχανία η οποία εφαρμόζεται στην πράξη, ταιριάζει στις διεθνείς τάσεις και φέρνει απτά αποτελέσματα, κάτι το οποίο ο οποιοσδήποτε δεν μπορεί να μην το παραδεχθεί. Πάνω σε αυτά, πιστεύω ότι θα μπορέσει να σταθεί η Πολιτική Ηγεσία του Υπουργείου Εθνικής Άμυνας και να συντάξει, όπως είπα, το 2022 μία πιο ρεαλιστική Εθνική Αμυντική Βιομηχανική Στρατηγική, η οποία θα χτίσει και θα επεκτείνει αυτή τη στρατηγική.

Όρθιος πάνω σε ένα αυτοκίνητο, ο τότε Αμερικανός Πρόεδρος, ο Λίντον Τζόνσον, διαβεβαίωνε μέσω μεγαφώνου τους οπαδούς του, τον Σεπτέμβριο του 1964 στην πόληΠρόβιντενς του Ρόντ Άιλαντ, ότι είναι υπέρ πολλών πραγμάτων και εναντίον ελαχίστων. Με παραπλήσιο πνεύμα πολιτικής πλειοδοσίας, πολλοί στη χώρα μας τοποθετήθηκαν τις τελευταίες δεκαετίες μεταξύ πλείστων άλλων θεμάτων και αναφανδόν υπέρ της ανάγκης ενίσχυσης της εγχώριας Αμυντικής Βιομηχανίας, χωρίς όμως να κάνουν κάτι απτό για να προωθήσουν αυτόν τον στόχο. Θυμάμαι με μεγάλη νοσταλγία τον κ. Καμμένο, ο οποίος έλεγε ακόμα και για παραγωγή Καλάσνικοφ στη χώρα μας, στο εργοστάσιο του Αιγίου.

Αντιθέτως, ο συγκεκριμένος κλάδος χρησιμοποιήθηκε από το λεγόμενο πολιτικό σύστημα πρωτίστως ως μηχανισμός ικανοποίησης εκλογικών αιτημάτων, ενώ το συνδικαλιστικό κίνημα τον αντιμετώπισε ως πεδίο ανεδαφικών διεκδικήσεων. Άκουγα με προσοχή τον φίλο μου, τον εκπρόσωπο του Κ.Κ.Ε., ο οποίος μιλούσε για τα Ναυπηγεία, χωρίς να απεμπολεί τις δικές τους ευθύνες, της Αριστεράς και ιδιαίτερα του Κ.Κ.Ε για όλα αυτά τα οποία συνέβαιναν επί δεκαετίες στα Ναυπηγεία και αποστερήθηκε ο ελληνικός λαός για την όποια προοπτική θα μπορούσε να έχει αυτή η δυναμική πάνω στην οποία η χώρα μας ταυτίζεται ως χώρα και ως θαλάσσια δύναμη. Εν πάση περιπτώσει, η ιστορία τα έχει γράψει.

Σε αντίθεση, λοιπόν, με αυτήν την παράδοση, η Κυβέρνηση του Κυριάκου Μητσοτάκη έχει εκπονήσει ένα λειτουργικό σχέδιο, όπως ανέφερε πολύ σωστά ο κ. Υπουργός, για την αναδιάταξη της κρατικής Αμυντικής Βιομηχανίας, βασική επιδίωξη της οποίας είναι η ένταξη των εν λόγω επιχειρήσεων στις διεθνείς αλυσίδες παραγωγής και υποστήριξης στρατιωτικού υλικού, μέσω της ανάπτυξης συμμαχιών με εταιρείες του εξωτερικού.

Η κυβερνητική αυτή στρατηγική ανταποκρίνεται πλήρως στις εξελίξεις που λαμβάνουν χώρα στον ευρωπαϊκό χώρο και συγκεκριμένα, η ένταξη στο ΝΑΤΟ αρκετών κρατών του πρώην ανατολικού μπλοκ, σε συνδυασμό με την αναζωπύρωση συγκρούσεων κοντά στα ανατολικά σύνορα της Ευρώπης- τα είδαμε πέρσι- καθιστούν όλο και πιο επιτακτική την εξεύρεση φθηνών και αξιόπιστων λύσεων, για την αντικατάσταση των παλαιότερων οπλοστασίων- τα σοβιετικής προελεύσεως- των κρατών αυτών με σύγχρονα δυτικά οπλικά συστήματα. Η Πολωνία, η Ρουμανία, η Βουλγαρία και η Σλοβακία αποτελούν μερικές χαρακτηριστικές περιπτώσεις τέτοιων χωρών. Με τον εκσυγχρονισμό και την ένταξη των Αμυντικών Βιομηχανιών στις σχετικές διεθνείς αλυσίδες παραγωγής και εν συνεχεία υποστήριξης- follow support- η Ελλάδα και λόγω της γεωγραφικής της εγγύτητας, μπορεί να παίξει κεντρικό ρόλο στην κάλυψη αυτής της αυξανόμενης ζήτησης, για δυτικά αμυντικά προϊόντα και ειδικά για υπηρεσίες συντήρησης και υποστήριξης.

Η κατακόρυφη αύξηση των αμυντικών δαπανών της χώρας μας- άλλη μια μεγάλη απόφαση στον τομέα της Εθνικής Άμυνας αυτής της Κυβέρνησης- αποτελεί μία ακόμη ευκαιρία για την εγχώρια Αμυντική μας Βιομηχανία, χωρίς όμως, όπως πολύ σωστά ανέφερε ο Υπουργός, αυτή η ευκαιρία να επιβαρύνει και την επιχειρησιακή ετοιμότητα και τη μαχητική δυνατότητα των στελεχών των Ενόπλων μας Δυνάμεων. Γι’ αυτό με χαροποίησε ιδιαίτερα αυτό που είπατε, κύριε Υπουργέ, και αναφερθήκατε στην ανάγκη να υπάρξει και στο πρόγραμμα των φρεγατών διεθνή συνεργασία, μεταξύ των Ελληνικών Ναυπηγείων και της εταιρείας που θα επιλεγεί, ώστε και η τεχνογνωσία να μεταφερθεί, που έθεσε ως ζητούμενο ο κ. Βίτσας- και πολύ σωστά- και η παραγωγή να γίνει στην ώρα της και με τον τρόπο που πρέπει για την ενίσχυση της μαχητικής ικανότητας των Ενόπλων Δυνάμεων.

Βέβαια, μπορούμε να συζητάμε πολλές ώρες για την πλατφόρμα αυτή, τόσο όσον αφορά το κόστος της βάσεως του πλοίου, όσο και όσον αφορά και τις επιχειρησιακές δυνατότητες και τα όπλα τα οποία θα φέρει, όσον αφορά στα αντιυποβρυχιακά, τα «ROMEO» τα οποία παίρνουνε και αν υπάρχει πλεονασμός στην δομή, στο χτίσιμο, αυτού του πλοίου, αλλά εν πάση περιπτώσει, είναι θέματα πιο ειδικά τα οποία μπορούμε κάποια στιγμή να συζητήσουμε.

Προς την ίδια κατεύθυνση, είναι σημαντικό το Υπουργείο Εθνικής Άμυνας και το Κυβερνητικό Συμβούλιο Εθνικής Ασφαλείας να ορίσουν με σαφήνεια είτε με συμπερίληψη στην υπό σύνταξη νέα πολιτική εθνικής ασφαλείας είτε με μία θεμελιώδη απόφαση του ΚΥΣΕΑ, τα στοιχειώδη συμφέροντα που θα αποτελέσουν τη βάση για την επίκληση από τη χώρα μας της εξαίρεσης του άρθρου 346 της Συνθήκης για τη λειτουργία της Ευρωπαϊκής Ένωσης. Όπως γνωρίζουμε, όλα τα μέλη αυτής της Επιτροπής, μετά και από την πρόσφατη τροποποίηση του νομικού πλαισίου για τις προμήθειες στους τομείς της Άμυνας και της Ασφάλειας που ψηφίζαμε πριν από το Πάσχα, η εκκίνηση της διαδικασίας του 346 γίνεται με εισήγηση του Ανώτατου Συμβουλίου του κλάδου, υπέρ του οποίου υλοποιείται το συγκεκριμένο πρόγραμμα. Συνεπώς είναι σημαντικό, για να μπορέσουμε να πετύχουμε προς όφελος της εγχώριας βιομηχανίας και της ανάπτυξης της χώρας, την όσο το δυνατόν καλύτερη εκμετάλλευση της εξαίρεσης αυτής που μας δίνει το Ευρωπαϊκό Δίκαιο, να οριστούν δηλαδή με σαφήνεια οι καθοδηγητικές αρχές με βάση τις οποίες θα προχωρήσει η σχετική διαδικασία.

Κυρίες και κύριοι συνάδελφοι, το γεγονός ότι η πιο ουσιώδης και ειλικρινής προσπάθεια αναδιάταξης της κρατικής Αμυντικής Βιομηχανίας – και είναι δεδομένο αυτό και πρέπει να το πούμε, ο οποιοσδήποτε πρέπει να αναφερθεί έχοντας μία, αν θέλετε ειλικρινή στάση απέναντι στο θέμα- γίνεται από μία Κυβέρνηση, η οποία αποτελεί την «μητέρα» θα έλεγα, της ιστορικής εξέλιξης αυτού του θέματος. Είναι η Παράταξη της Νέας Δημοκρατίας, η οποία με το ν.43/1975, περί ιδρύσεως Εθνικής Βιομηχανίας Αεροπορικού Υλικού, έβαλε τις βάσεις για την ίδρυση της υπόθεσης που λέμε Αμυντική Βιομηχανία.

Πιστεύω ότι, αυτά τα οποία διανοίγονται μπροστά μας- και η πρώτη αποτύπωση αυτή τη διετία αυτής της Κυβέρνησης για τον τομέα αυτόν, για το θέμα αυτό και με την εμπλοκή της ιδιωτικής Αμυντικής Βιομηχανίας με την μεγάλη τεχνογνωσία που έχει πέραν του νομοθετικού πλέγματος- αποτελούν μία ευοίωνη προοπτική για το θέμα και μία ευοίωνη προοπτική για την ισχύ των Όπλων μας και για την δυναμική την οποία παρουσιάζει αυτός ο κλάδος.

Γιατί οι Ένοπλες Δυνάμεις, με την εθνική Αμυντική μας Βιομηχανία, μπορούν να αποτελούν πάντα- και θα αποτελούν πάντα- την ασπίδα και το δόρυ της πατρίδας μας και το καύχημα του ελληνικού λαού. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς τον κ. Δαβάκη και κλείνουμε τον κατάλογο των ομιλητών με τον κ. Κατρούγκαλο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σας ευχαριστώ πολύ, κύριε Πρόεδρε. Όσο αξιέπαινη ήταν η ανταπόκριση του Υπουργού στον αίτημα και της Αντιπολίτευσης αλλά και βουλευτών της συμπολίτευσης για να γίνει η σημερινή συζήτηση, ο τρόπος με τον οποίο οργανώθηκε, θεωρώ ότι δεν βοήθησε στο να έχουμε μία ουσιαστική συμβολή ως Βουλή στην οργάνωση της Στρατηγικής της Εθνικής Αμυντικής Στρατηγικής της χώρας και για λόγους τεχνικούς που αναπτύχθηκαν και από συναδέλφους της συμπολίτευσης, όπως αυτά που είπε ο κ. Δαβάκης, νομίζω είναι προς αυτήν την κατεύθυνση, αλλά κυρίως αντανακλούν αδυναμίες δομικές της μη χάραξης συνεκτικής στρατηγικής.

Κατ’ αρχάς είχαμε προβλήματα τεχνικής φύσης να μην αναφερόμαστε σε κείμενα βάσης, αποτελεί ένα πρόβλημα, τόσο για την άσκηση ελεγκτικής αρμοδιότητας εκ μέρους της Βουλής και εδώ κατεξοχήν παράδειγμα, είναι η ιστορία με τη σύμβαση για την Καλαμάτα. Δεν είδαμε ποτέ κείμενο σύμβασης και κάθε φορά που ακούμε για το κόστος, ακούμε ένα μεγαλύτερο νούμερο. Κυρίως, όμως, για τη δυνατότητα να έχουμε ουσιαστική παρέμβαση στο στρατηγικό σχεδιασμό. Στις 4/2/2021 έγινε η πρώτη συνεδρίαση του Συμβουλίου Αμυντικής Έρευνας Τεχνολογίας και Βιομηχανίας. Κάποιο κείμενο θα υπήρχε. Κάνατε δεκτό αυτό το κείμενο ως κείμενο βάσης; Πως συνδέεται με αυτά που ακούσαμε από τους κυρίους επικεφαλής των διαφόρων κλάδων της Αμυντικής Βιομηχανίας μας;

Αν πάρουμε τα πράγματα, ακόμα πιο αφαιρετικά. Η έλλειψη ενός Συμβουλίου Εθνικής Ασφαλείας, που πολλές φορές έχουμε ζητήσει να θεσπιστεί, στερεί τη δυνατότητα συνδυασμού της αμυντικής στρατηγικής με τη γενικότερη εξωτερική πολιτική της χώρας.

Ας πάρουμε τα πράγματα με τη σειρά. Αναφέρθηκε από πολλούς ομιλητές και από τον Υπουργό, ως θετικό παράδειγμα το Ισραήλ. Δεν μπορούμε να το έχουμε ως παράδειγμα, γιατί το Ισραήλ αποτελεί μια εξαιρετική χώρα, που εκ γενετής, έδωσε ένα στρατιωτικό προσανατολισμό όχι μόνο στο κράτος, αλλά και στην κοινωνία του.

Έχουμε πιο κοντινό παράδειγμα με το οποίο μπορούμε να συγκρίνουμε την αποτελεσματικότητα των δικών μας σχεδιασμών και δεν είναι ευχάριστο να το λέμε, αλλά είναι η Τουρκία. Η Τουρκία όταν ανέλαβε ο πρόεδρος Ερντογάν τα ινία της χώρας, κάλυπτε λιγότερο από το ένα τέταρτο (1/4) των στρατιωτικών της αναγκών από την εθνική της Αμυντική Βιομηχανία και 20 χρόνια μετά με πολύ πιο αυξημένες ανάγκες, γιατί είχε προφανώς η Τουρκία μια επένδυση στις στρατιωτικές της δαπάνες, μεγαλύτερη από τη δική μας, ακριβώς γιατί είναι επιθετικός ο προσανατολισμός του τουρκικού κράτους, καλύπτει σήμερα πάνω από τα δύο τρίτα (2/3) των αναγκών της. Και μάλιστα, κατάφερε, να δώσει εξαγωγικό προσανατολισμό στην Αμυντική Βιομηχανία της και με αυτό τον τρόπο, να μην είναι βαρίδι για την ανάπτυξη της εθνικής οικονομίας αυτή η υπερτροφία της Αμυντικής Βιομηχανίας, αλλά αντίθετα να είναι παράγοντας και τουλάχιστον στο Ακαθάριστο Εθνικό Προϊόν, συνεισφέρει.

Η αναφορά που έκανα προηγουμένως στην ανάγκη να συσχετίζεται η εξωτερική πολιτική με την αμυντική, με τον καλύτερο τρόπο, εκδηλώνεται στην περίπτωση της Τουρκίας. Αυτή τη στιγμή η Τουρκία στον νέο ρόλο που έχει επιλέξει, όχι πια του επιτήδειου ουδέτερου, αλλά του επιτήδειου δραστήριου, θέλει να ενισχύσει τη διαπραγματευτική της θέση, απέναντι στο ΝΑΤΟ και τις Ηνωμένες Πολιτείες, προχωρώντας με την Ουκρανία, με συμφωνία συνεργασίας στο επίπεδο της Αμυντικής Βιομηχανίας, εξάγοντας τεχνογνωσία στο επίπεδο των επιθετικών “drown Bayraktar” που έχει προβάδισμα, σε αντάλλαγμα εισαγωγής της αμυντικής τεχνογνωσίας που έχουν από τα «Antonov», που τόπος παραγωγής είναι η Ουκρανία κατά την περίοδο της Σοβιετικής Ένωσης.

Τι δείχνουν αυτά τα πράγματα; Ότι αν θέλουμε να έχουμε Αμυντική Βιομηχανία βιώσιμη, χρειάζεται ένας συνδυασμός τεχνολογικού εκσυγχρονισμού, ένταξη στη γενικότερη οικονομική προσπάθεια, εξαγωγικός προσανατολισμός και κυρίως διακυβερνητικός σχεδιασμός. Δεν είναι μόνο το Υπουργείο Άμυνας και το Υπουργείο Εξωτερικών και το Υπουργείο Οικονομικών, πρέπει να συμμετέχει στην προσπάθεια αυτή.

Για να ολοκληρώσω, γιατί δεν θέλω να ξεπεράσω το λεπτό της υπέρβασης, πρέπει να μας εξηγήσετε πού εντάσσεται και σε ποια συγκεκριμένη στρατηγική προσπάθεια που κάνετε. Μέχρι να το κάνετε αυτό, έχουμε κάθε δικαίωμα να σας λέμε ότι οι επιλογές σας είναι ευκαιριακές και ad hoc, όπως φαίνεται στην αναζήτηση προμηθειών, ειδικά για τις φρεγάτες, κάθε φορά με διαφορετικό προσανατολισμό, άλλοτε με στοιχεία που ανάγονται στις εξωτερικές σχέσεις της χώρας, άλλοτε με στοιχεία που μας λέτε ότι ανάγονται στο αμυντικό δόγμα της χώρας, λέτε ότι δεν σας καλύπτει η εθνική αμυντική και βιομηχανική στρατηγική του 2017. Κυβέρνηση που έχετε την αποδοχή του ελληνικού λαού και την εμπιστοσύνη της Βουλής είσαστε, μπορείτε να το πείτε αυτό. Πείτε μου, όμως, πού διαφοροποιείστε; Και αυτά που κάνετε στο πλαίσιο ποιας νέας στρατηγικής εντάσσονται; Μέχρι να μας το πείτε αυτό, δικαιούμαστε να ασκούμε την πάγια κριτική που κάνουμε σε όλες τις πλευρές της αμυντικής και της εξωτερικής σας πολιτικής ότι δηλαδή κινείστε χωρίς πυξίδα και χωρίς χάρτη, με προσπάθειες που δεν αμφισβητώ τον πατριωτισμό τους, αλλά που τελικά καταλήγουν να είναι αναποτελεσματικές έως αποσπασματικές. Σας ευχαριστώ πολύ, κύριε Πρόεδρε και κύριε Υπουργέ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Κατρούγκαλε. Έχουμε ολοκληρώσει και τον κύκλο των ομιλητών.

Το λόγο έχει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εάν είναι δυνατόν, κύριε Πρόεδρε, να δώσετε για λίγο το λόγο στον κ. Υφυπουργό. Κάποιες απαντήσεις θα δοθούν πολύ επιγραμματικά ως επίλογος, αν θέλετε, της συζήτησης, η οποία φυσικά συνεχίζεται προσεχώς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πολύ ωραία. Το λόγο έχει ο κ. Στεφανής.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε. Θα αναφερθώ στο θέμα του εθνικού οπλισμού. Αναφερόμαστε σε εθνικό οπλισμό, διότι περιλαμβάνει και το τυφέκιο και το πιστόλι. Έχουν ολοκληρωθεί οι επιχειρησιακές αξιολογήσεις από επτά χώρες. Οι αξιολογήσεις περιλαμβάνουν 38 διαφορετικές δοκιμασίες, σύμφωνα με εγχειρίδια, τα οποία διεθνώς ακολουθούνται για τις δοκιμασίες, πάρα πολύ επίπονες. Έχουν βγει τα υπέρ και τα κατά του κάθε όπλου, ακόμα δεν έχουμε προχωρήσει στο επόμενο στάδιο. Εκεί λοιπόν βρισκόμαστε. Άρα, δεν έχει αποφασιστεί αυτό το οποίο είπε ο κύριος Παφίλης.

**ΑΘΑΝΑΣΙΟΣ ΠΑΦΙΛΗΣ:** Δεν είπα, με συγχωρείτε. Είπα ότι γράφεται.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Μάλιστα. Εγώ απλώς λέω το πώς είναι η διαδικασία αυτή τη στιγμή.

Το δεύτερο που θέλω να πω πάνω στο εθνικό όπλο, από τις επτά χώρες, οι οποίες συμμετείχαν με την προσφορά εταιρείας τους και όπλου, τέσσερις από αυτές επισκέφτηκαν τα ΕΑΣ και μάλιστα το τμήμα στο Αίγιο. Εκεί, λοιπόν, αφού επιθεώρησαν τις εγκαταστάσεις, είπανε ότι από την επόμενη μέρα μπορούμε να ξεκινήσουμε την παραγωγή. Αυτή τη στιγμή το Αίγιο παράγει όπλο, το όπλο αυτό είναι το MINIMI, άρα τα συστήματα της ΕΒΟ και μπορώ να το βεβαιώσω αυτό, γιατί έχω πάει αρκετές φορές εκεί και ο κύριος Υπουργός έχει πάει εκεί, είναι σε θέση από αύριο το πρωί να ξεκινήσουν την παραγωγή. Αυτά σε ό,τι αφορά το όπλο.

Το δεύτερο το οποίο θέλω να πω, καταλαβαίνω τον τρόπο με τον οποίον απευθύνθηκε ο κύριος Παφίλης και κατηγόρησε όλες τις προηγούμενες κυβερνήσεις, απλώς θα ήθελα να πω ότι δεν νιώθω ότι υπηρετώ ένα σάπιο σύστημα, όπως το αποκάλεσε. Είναι πολύ προσβλητικό να λέμε ότι το σύστημα που υπηρετούμε όλοι, διότι το υπηρετείτε και εσείς το σύστημα αυτό, είναι σάπιο. Προσπαθούμε σκληρά με πάρα πολύ πάθος για αυτό το οποίο κάνουμε όλοι μας, έτσι ώστε…

**ΑΘΑΝΑΣΙΟΣ ΠΑΦΙΛΗΣ:** (ομιλεί εκτός μικροφώνου)

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Επιτρέψτε μου να ολοκληρώσω. Κατανοώ…

**ΑΘΑΝΑΣΙΟΣ ΠΑΦΙΛΗΣ:** (ομιλεί εκτός μικροφώνου)

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Επιτρέψτε μου να ολοκληρώσω… και εγώ πολιτικά μιλάω. Μιλάω απόλυτα πολιτικά. Άλλωστε, την ημέρα που έγιναν οι εκλογές και μου ανατέθηκαν τα καθήκοντα, εκείνη τη στιγμή έπαψα να είμαι στρατιωτικός. Μιλώ πολιτικά και λέω ότι το σύστημα που υπηρετούμε δεν είναι σάπιο. Το υπηρετούμε σκληρά, με πάθος, με σκοπό να το κάνουμε καλύτερο. Υπάρχουν δυσκολίες; Βεβαίως. Προσπαθούμε για το καλύτερο και εκεί είναι το μαγικό. Δεν έχω να πω κάτι άλλο. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κύριο Υφυπουργό. Το λόγο έχει ο Υπουργός κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε. Γενικώς, πολλοί συνάδελφοι, στη συζήτηση που προηγήθηκε, αλλά και σε άλλες, επικαλούνται πράγματα που γράφονται, όχι πράγματα που έχουν ειπωθεί από εμάς. Στις φρεγάτες, φέρ’ ειπείν, είπαμε εμείς πού θα πάμε; Είπαμε ότι θα αποφασίσουμε με γεωπολιτικά κριτήρια, με στρατηγικά, με αμιγώς; Είπαμε τίποτα για τις φρεγάτες; Ακόμα εξετάζουμε προτάσεις. Το Πολεμικό Ναυτικό δεν έχει κλείσει ακόμα όλους τους φακέλους, δεδομένου ότι από κάποιες χώρες δεν έχουν υποβληθεί οι προτάσεις, αντιστοίχως, για τη λεγόμενη ενδιάμεση λύση, έτσι ώστε να αρχίσει την τελική φάση της αξιολόγησης. Από πού και ως πού εσείς συνάγετε ως οριστικό συμπέρασμα ότι έχουμε προσδιορίσει και πως θα πάμε;

Ή, για το εθνικό Τυφέκιο. Τόσοι ξένοι οίκοι είναι, οι οποίοι ήρθαν με το προϊόν τους. Το μόνο που είναι σίγουρο είναι ότι τους έχουμε ζητήσει το εθνικό Τυφέκιο να γίνει με όρους συμπαραγωγής, στην Ελλάδα -πιθανότατα ΕΑΣ. Έτσι, ώστε να υπάρχει και αντίστοιχη ωφέλεια στην εγχώρια Αμυντική Βιομηχανία. Από πού και ως πού έχετε συναγάγει το συμπέρασμα ότι πήγαμε στην α ή στη β χώρα; Λάθος.

Επικαλείστε ό,τι γράφεται, διότι ίσως δεν μιλάμε πολύ. Και δεν μιλάμε πολύ γιατί έχουμε επιλέξει να δουλεύουμε πολύ. Και το να μιλάς πολύ είναι σε βάρος -όπως μπορώ να ισχυριστώ- του να δουλεύεις πολύ. Και η αίσθηση ότι κάτι γίνεται στο Υπουργείο Εθνικής Άμυνας, τα τελευταία δύο χρόνια. Όχι ότι κάτι γίνεται. Πολλά γίνονται. Αν δεν διακατέχει κάποιους από τους βουλευτές της αντιπολίτευσης, για λόγους ενδεχομένως και πολιτικής μικροψυχίας, τουλάχιστον διακατέχει μεγάλο μέρος της ελληνικής κοινωνίας, που εμπιστεύεται το Υπουργείο Εθνικής Άμυνας, την πολιτική του Ηγεσία, τη στρατιωτική Ηγεσία και τη δουλειά που γίνεται, προσπαθώντας να καλυφθεί πολύ χαμένο έδαφος, από το παρελθόν.

Δεν ανατάσσεται η Αμυντική Βιομηχανία με θεωρητικά μανιφέστα τύπου εθνικής βιομηχανικής στρατηγικής. Καλή η εθνική βιομηχανική στρατηγική, αλλά, τον Ιούλιο του 2019, τα ΕΑΣ δεν είχαν να πληρώσουν μισθό Ιουλίου. Και έπρεπε να κάνουν πολλά για να το καταφέρουν. Έπρεπε να επισπεύσουμε πληρωμές δόσεων. Έπρεπε να παγώσουμε ποινικές ρήτρες. Έπρεπε να κάνουμε ενέργειες, για να πληρώσουμε μισθό Ιουλίου. Δυνάμει –αναρωτιέμαι- ποιας εθνικής αμυντικής βιομηχανικής στρατηγικής; Θεωρητικολογίες.

Δεν ανατάσσεται η Αμυντική Βιομηχανία από κεντρικό σχεδιασμό σοβιετικού τύπου, αγαπητέ συνάδελφε. Όχι, δεν ανατάσσεται έτσι. Και ξέρετε γιατί απαξιώθηκαν τα Ναυπηγεία. Τι ρόλο έπαιξαν τα συνδικάτα; Ποιος ήλεγχε τα συνδικάτα και φύγανε οι εφοπλιστές και απαξιώθηκαν και οι παραγγελίες; Και περιμένουν, τώρα, τα 2-3 προγράμματα, ή μάλλον τα απομεινάρια αυτών, του Πολεμικού Ναυτικού, με όρους απαξίωσης; Τα ξέρετε όλα αυτά.

Δεν ήρθαμε χθες σε αυτήν τη χώρα. Ξέρουμε τι ρόλο έπαιξε ο καθένας -και οι κυβερνήσεις και οι αντιπολιτεύσεις. Τα συνδικάτα που, ιστορικά, ελέγχονταν από τις αντιπολιτεύσεις, ιδίως όταν αυτές έρχονταν από την αριστερά. Γίνατε όλοι κήνσορες της προσπάθειας που γίνεται, που πάντα –πάντα- αυτή η Παράταξη, όταν έρχονταν στα πράγματα, αναλάμβανε το έργο να ανατάξει τουλάχιστον την Αμυντική Βιομηχανία και τις Ένοπλες Δυνάμεις. Με γνώμονα το εθνικό συμφέρον, όχι την αντιπολίτευση.

Παραδεχτείτε ότι γίνεται κάποια προσπάθεια, τέλος πάντων. Παραδεχτείτε ότι τα RAFALE ήρθαν με όρους παγκόσμιου ρεκόρ ταχύτητας, από τότε που άρχισαν οι διαπραγματεύσεις. Και αν, δεδομένου ότι είχαμε μία εταιρεία μοναδικό στον κόσμο κατασκευαστή, έπρεπε να πάμε στη συγκεκριμένη γαλλική; Εντούτοις, προβλέφθηκε κάποια ρήτρα, που κάνει μια πρόνοια, για μελλοντική εμπλοκή της εγχώριας Αμυντικής Βιομηχανίας. Για το μέλλον, όταν θα πάμε στη διαδικασία της υποστήριξης.

Και σκάνδαλο, κύριε Δρίτσα, δεν είναι η Καλαμάτα. Η σύμβαση δεν έχει υπογραφεί. Ή, μάλλον υπογράφηκε, μετά τη διαδικασία της έγκρισης από την Επιτροπή εξοπλιστικών του εκτιμώμενου κόστους της σύμβασης. Ήταν δεδομένο ότι, για μία συμφωνία βάθους 22 ετών, θα υπήρχαν ρήτρες τιμαριθμικής αναπροσαρμογής, οι οποίες, τελικά, θα επέφεραν μία σχετική αύξηση του κόστους. Αυτό θα γινόταν οποιαδήποτε εταιρεία και αν έπαιρνε τη δουλειά. Ήδη είχε προβλεφθεί, στην προσφορά των εταιρειών.

 Φυσικά θα έχουμε την ευκαιρία να τα αναλύσουμε όλα αυτά και να δούμε κατά πόσο ήταν σκανδαλώδες αυτό ή μέσα στα προβλεπόμενα παγίως σε τέτοιου είδους συμφωνίες. Εγώ όμως θα πω επιπλέον ότι σκάνδαλο είναι ότι από το τέλος του 2022 εάν δεν πηγαίναμε στη λύση Καλαμάτας, η Πολεμική Αεροπορία, μία Πολεμική Αεροπορία παγκόσμιας κλάσης και ποιότητας, δεν θα είχε εκπαιδευτικά αεροπλάνα. Ούτε ελικοφόρα, ούτε τζετ. Αυτό ήταν το μεγάλο σκάνδαλο και ότι το αφήσαμε να πάει εκεί. Το ξέρουν τα στελέχη της Πολεμικής Αεροπορίας. Και μην μου λέτε για τη μελέτη που θα εκπονούνταν. Πλην όμως ποτέ κανένας μας δεν είδε ότι θα μπορούσαμε να το κάνουμε μόνοι μας.

Με άλλα λόγια, δεν μπορώ να δεχθώ ότι δεν γίνεται τίποτα. Ναι υπάρχουν καθυστερήσεις. Ναι προσπαθούμε να βρούμε λύσεις. Πραγματικά τα χρονοδιαγράμματα είναι πρόβλημα. Ακούσατε από τους ανθρώπους των εταιρειών τις ενέργειες που κάνουν προκειμένου να τονωθεί το ζήτημα της στελέχωσης του προσωπικού σε εξειδικευμένο προσωπικό, σε προσωπικό με ειδικές τεχνικές δεξιότητες κάτω από τις αντιξοότητες και τις αρτηριοσκληρώσεις του συστήματος που διέπει διοικητικά αυτές τις εταιρείες. Θα προσπαθήσουν και προσπαθούν ήδη να βρουν και άλλες λύσεις. Αν μπορέσουν με κάποιο τρόπο να απασχολήσουν ένα κομμάτι εργαζομένων από απόστρατους Πολεμικής Αεροπορίας ειδικά στο χώρο των μηχανικών.

 Φανταστείτε όμως τι θα γίνει την επόμενη μέρα αν πάμε σε τέτοιες εκτός ΑΣΕΠ διαδικασίες. Τι αντιπολιτευτικό λόγο θα ακούσουμε, τι κριτική θα ασκηθεί όταν θα πρέπει η συγκεκριμένη εταιρεία να λύσει βασικά της θέματα και τότε βεβαίως με δύο, με τρεις βάρδιες το εικοσιτετράωρο θα μπορέσουν να εκπονηθούν και τα προγράμματα συντήρησης των C130. Ας παραδοθούν δύο C130 και μπορώ μετά να σχεδιάσω και την παραγωγή UAV. αλλά πρώτα θέλω ένα C130 να μου παραδοθεί και μετά να σχεδιάσουμε και τα UAV, όπου υπάρχει πρωτογενής σχεδιασμός από ακαδημαϊκά ιδρύματα της ημεδαπής και θα έχουμε εντός του καλοκαιριού και δοκιμαστική πτήση ελληνικού UAV από συντελεστές ένα πανεπιστήμιο της Βόρειας Ελλάδας και τρεις εταιρείες οι οποίες θα συνεισφέρουν στο μηχανικό κομμάτι, στα υλικά του περιβλήματος και στο λογισμικό. Είμαστε έτοιμοι να το εντάξουμε στη βιομηχανική παραγωγή; Όχι. Θα μπορούσε να γίνει με την ΕΑΒ; Ίσως και με άλλους οίκους, αλλά υπάρχει πρωτογενές αποτέλεσμα και θέλω να πιστεύω ότι αν τα πράγματα κινηθούν γρήγορα, θα μπορούσαμε βεβαίως να έχουμε πιο απτά αποτελέσματα.

Αναφέρομαι στο Ισραήλ ως σημείο αναφοράς ανάπτυξης μιας παγκοσμίως ανταγωνιστικής Αμυντικής Βιομηχανίας. Ναι, είναι σημείο αναφοράς διότι η συγκεκριμένη χώρα εξάγει αμυντικά συστήματα να το πω πολύ απλά. Συμφωνώ με τον κύριο Κατρούγκαλο. Θα μπορούσαμε να παραδειγματιστούμε από την Τουρκία, η οποία έχει κάνει άλματα. Βεβαίως και καλά έκανε όσον αφορά το εθνικό συμφέρον της Τουρκίας. Θεωρώ, όμως, ότι μία χώρα, για να αναπτύξει αμυντική βιομηχανία δεν είναι ανάγκη να έχει επιθετικό προσανατολισμό. Εμείς ποτέ δεν είχαμε επιθετικό προσανατολισμό. Αντιθέτως, αμυντικό προσανατολισμό έχουμε, προκειμένου να αντιμετωπίσουμε τις απειλές ασφαλείας στην ευρύτερη περιοχή μας, ιδίως λόγω της συγκεκριμένης συμπεριφοράς της Τουρκίας που έχει χειροτερέψει κατά πολύ τα τελευταία χρόνια με όλο τον αναθεωρητισμό της και την προκλητικότητα της. Θα πρέπει στο ίδιο πλαίσιο αυτό της αμυντικής στάσης έναντι μιας υπαρκτής απειλής όμως να αναπτύξουμε αν μπορούμε την Αμυντική μας Βιομηχανία.

Έχουμε κάνει βήματα. Δεν είναι πολλά ασφαλώς δεν είναι όλα, αλλά δεν είναι και λίγα. Αν πρέπει να ενταχθούν σε ένα συγκεκριμένο σχεδιασμό, θα θέλαμε να ενταχθούν σε ένα συγκεκριμένο σχεδιασμό. Θα θέλαμε αυτή η συζήτηση να είναι ένα κομμάτι συνεισφοράς σε αυτό το σχεδιασμό. Βεβαίως, γι’ αυτό και αναγνωρίζει τη σκοπιμότητα της. Αλλά μη μας λέτε ότι αργήσαμε, δεν κάναμε τίποτα και δεν ενδιαφερόμαστε για τίποτα. Ξέρετε όλη αυτή η προσπάθεια που γίνεται τα τελευταία χρόνια όχι μόνο στο Υπουργείο Εθνικής Άμυνας, αλλά και σε όλη την εμβέλεια της κυβέρνησης, δεν γίνεται υπό συνθήκες ομαλότητας και κανονικότητας. Γίνεται όταν η χώρα αντιμετωπίζει σοβαρότατες κρίσεις στα εθνικά θέματα. Γίνεται όταν ο πλανήτης αντιμετωπίζει τη σοβαρότερη οικονομική κρίση που έχει προκύψει ενδεχομένως εδώ και αιώνες, όπου οι συνθήκες ακόμα και για την προσπάθεια της ανάπτυξης της Αμυντικής Βιομηχανίας, δεν ευνοούν.

 Δεν γίνονται οι συναντήσεις εύκολα, δεν έρχονται οι ομάδες εργασίας να συνεργαστούν. Οι τηλεδιασκέψεις είναι καλές, αλλά δεν συνεισφέρουν στην ταχύτητα της διαδικασίας. Ακόμα και με όλα αυτά, γίνονται βήματα. Ακόμα, και ο τρόπος κατά τον οποίο έχει οργανώσει την εργασία του το προσωπικό, στις μονάδες, στα εργοστάσια βάσης, στις βιομηχανίες, γίνεται μετ’ εμποδίων κατά τον ενάμιση χρόνο αυτό του COVID, αν δεν σας έχει διαφύγει. Αναγνωρίστε το λοιπόν. Θεωρώ, λοιπόν, ότι γίνονται βήματα. Έχουν γίνει όλα; Ασφαλώς και όχι. Μπορούν να γίνουν και άλλα; Σίγουρα. Υπάρχουν προβλήματα; Φυσικά, αλλά θεωρώ ότι είμαστε σε ένα σημείο κάπως καλύτερο, όσο περνάει ο καιρός.

Φυσικά, μην υποτιμάτε τη δύναμη των διεθνών συμπράξεων και συνεργιών. Μακάρι, να μπορούσαμε να τα κάνουμε όλα με δικές μας δυνάμεις. Όχι, όμως, μόνο λόγοι στρατηγικής συνεργασίας με άλλες χώρες, που αν θέλετε, μοιράζονται με εμάς κοινές αντιλήψεις, κοινές απόψεις, για τα ζητήματα ασφάλειας και σταθερότητας στην περιοχή και ευρύτερα. Είναι και το πλεονέκτημα, το ουσιαστικό, που έχει για αμφότερες τις πλευρές η από κοινού ανάπτυξη συνεργειών στην Αμυντική Βιομηχανία.

Το Ισραήλ, δεν ήρθε, όπως σας είπα μόνο και μόνο από αισθήματα φιλίας και αγάπης, ήρθε και επειδή υπολογίζει ότι μέσω των συμπράξεων με ελληνικούς οίκους, θα αποκτήσει πρόσβαση σε ευρωπαϊκές αγορές. Ομοίως, και οι Ηνωμένες Πολιτείες Αμερικής, αν έρθουν αύριο ή μια άλλη χώρα. Ξέρετε, πρόσφατα λήφθηκε σε επίπεδο ευρωπαϊκό, σε επίπεδο ΠΕΣΚΟ, δηλαδή προγραμμάτων συνεργασίας στον τομέα της άμυνας και ευρωπαϊκών χρηματοδοτήσεων, το ζήτημα της συμμετοχής τρίτων χωρών σε τέτοια προγράμματα. Αγωνιστήκαμε, προκειμένου να μην τεθεί θέμα για τους γείτονές μας, οι οποίοι βάσει της άρσης αυτής της απαγόρευσης, όπως καταλαβαίνετε, θα ήθελαν πολύ να εισαχθούν σε εκπόνηση αμυντικών προγραμμάτων με χρηματοδότηση από την Ευρωπαϊκή Ένωση μέσω ΠΕΣΚΟ, όμως έγιναν δεκτές οι Ηνωμένες Πολιτείες, ο Καναδάς και η Μεγάλη Βρετανία, αν δεν κάνω λάθος μετά το Brexit. Αυτές οι τρεις χώρες, λοιπόν, μπορούν να αναπτύξουν από κοινού με χώρες της Ευρωπαϊκής Ένωσης με ευρωπαϊκή χρηματοδότηση, προγράμματα αμυντικής συνεργασίας ΠΕΣΚΟ. Σε πέντε από τα οποία είχαμε τη χαρά να έχουμε ελληνικές εταιρείες, σε ηγετικό ρόλο με ευρωπαϊκή χρηματοδότηση. Μία, θα έλεγα, επιτυχία χωρίς προηγούμενο, που δείχνει ότι η Ελληνική Αμυντική Βιομηχανία υφίσταται και ο ιδιωτικός τομέας, αν θέλετε, ο οποίος προσπαθεί να βρει το δικό του ρόλο. Έχουμε και εμείς ευθύνη, να του δώσουμε ένα ρόλο.

Συμφωνώ, με την ρήτρα συμμετοχής εγχώριας αμυντικής βιομηχανίας, σε κάθε μεγάλο εξοπλιστικό. Ελπίζω, να μας δοθεί η ευκαιρία να το ξεκινήσουμε από το πρόγραμμα των φρεγατών ,επί των οποίων δεν έχει ληφθεί ακόμα απόφαση. Η απόφαση θα ληφθεί, όταν το Πολεμικό Ναυτικό, προσδιορίσει τι ακριβώς χρειάζεται η χώρα και το ναυτικό μας με βάση τις ανάγκες. Αυτό και μόνο.

 Κλείνω, ευχαριστώντας σας όλους, για τη συνεισφορά σας. Θεωρώ, ειλικρινές τις προθέσεις όλων των παρατάξεων, προς όφελος μιας συζήτησης για την Αμυντική Βιομηχανία. Το λέμε από τώρα, κύριε Πρόεδρε, χωρίς καμία περιστροφή, ότι αυτή η συζήτηση θα συνεχιστεί. Δεν ξέρω με ποιο τρόπο, αν πρέπει να κάνουμε μια ειδική συνεδρία για την ιδιωτική Αμυντική Βιομηχανία ή μια άλλη για την ΕΑΒ, ή τα ΕΑΣ ή τα Ναυπηγεία, αυτό αφήνω στο Σώμα να το προσδιορίσει. Θεωρώ, πάντως ότι θα ήταν σκόπιμο να το κάνουμε και το συντομότερο δυνατόν, των συνθηκών επιτρεπόμενου. Σας ευχαριστώ και πάλι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Υπουργό Εθνικής Άμυνας, τον Υφυπουργό και τους εκπροσώπους της Αμυντικής Βιομηχανίας. Κύριε Υπουργέ, ασφαλώς θα συζητήσουμε πώς μπορούμε να οργανώσουμε την επόμενη συζήτηση, γιατί το θέμα είναι τεράστιο και κατά κοινή παραδοχή έχει ένα μείζον ενδιαφέρον για όλο τον ελληνικό λαό.

Κλείνοντας, κύριε Δαβάκη να πω για το θέμα της οργάνωσης, ξέρετε πολύ καλά τις προσκλήσεις όλοι οι συνάδελφοι τις πήρατε από τις 27 Απριλίου, δεκαπέντε μέρες νωρίτερα για να υπάρχει σχετική προετοιμασία και από κει και πέρα σήμερα παρέστησαν 50 από τους 54 συναδέλφους.

 Κυρίες και κύριοι συνάδελφοι στο σημείο αυτό τελείωσε η σημερινή συνεδρίαση. Σας ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γκιουλέκας Κωνσταντίνος, Δημοσχάκης Αναστάσιος, Κουμουτσάκος Γεώργιος, Κουτσούμπας Ανδρέας, Λιούτας, Αθανάσιος, Ρουσόπουλος Θεόδωρος (Θόδωρος), Χατζηδάκης Διονύσιος, Βίτσας Δημήτριος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μπουρνούς Ιωάννης, Χαρίτου Δημήτριος (Τάκης), Κεγκέρογλου Βασίλειος, Παπαναστάσης Νικόλαος, Παφίλης Αθανάσιος και Μυλωνάκης Αντώνιος.

Τέλος, και περί ώρα 22:25’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**